ICT dhaairaagai DNA ge thasavvuru haama koffi - Hali News\nޑީއެންއޭ އިފްތިތާހު ކުރުމުގެ ހަފްލާގައި އުމަރު ވާހަކަފުޅު ދައްކަވަނީ ---\nދުނިޔޭގެ އިންފޮމޭޝަން އެންޑް ކޮމިޔުނިކޭޝަން ޓެކްނޮލޮޖީ ދުވަހު އެ ދާއިރާ އިން ޑީއެންއޭ ގެންގުޅޭ ތަސައްވަރު ހާމަކޮށްފިއެވެ.\nރޭބޭއްވި ބައްދަލުވުމުގައި އެކަންކަން ހާމަކުރެއްވީ ކުރީގެ ހޯމް މިނިސްޓަރ ޢުމަރު ނަސީރެވެ.\n"ދިވެހިރާއްޖޭގެ އިޤްތިސާދު ދަޑުވެރިކަމާ މަސްވެރިކަން ފަދަ ޕްރައިމަރީ އިންޑަސްޓްރީ ތަކަށް ފޯކަސް ކުރުމުގެ ބަދަލުގައި ޑީ،އެން،އޭ އިން އަމާޒު ކުރާނީ ރާއްޖޭގެ އިޤްތިސާދު ތަފާތު މިސްރާބަކަށް ބަދަލު ކުރަން. މަޢުލޫމާތާއި ޓެކްނޮލޮޖީ ބޭނުންކޮށްގެން ޢިލްމާއި ހުނަރުން އަޅުގަޑުމެންގެ އުފެއްދުންތެރިކަން އެތަށް ގުނަޔަކަށް އިތުރުކުރުމަށް،" އޭނާ ވިދާޅުވިއެވެ.\nރާއްޖޭގެ އިޤްތިސާދު 'ނޮލެޖް އިކޮނޮމީ' އަކަށް ބަދަލު ކުރުމާއި ޓެކްނޮލޮޖީ އާއި ރިސާރޗް އާއި، އިނަވޭޝަން ގެ ތެރެއިން ރާއްޖޭގެ އިޤްތިސާދު ގެ ހުންގާނު އަބުރާލުމަލީ ތަސައްވުރެއް ކަމަށް ވިދާޅުވިއެވެ.\nމި ބޭނުމަށް ޓަކައި ޑީ،އެން،އޭ ގެ ވެރިކަމެއްގައި ކޮންމެ އަހަރަކު ރިސާރޗް އެންޑް ޑިވެލޮޕްމަންޓް އަށް ދައުލަތުގެ ބަޖެޓުން ގްރާންޓް ގެ ގޮތުގައި 300މިލިއަން ރުފިޔާ ހޭދަ ކުރެވޭނެ ކަމަށް ވެސް ވިދާޅުވިއެވެ. އަދި އައި،ސީ،ޓީ ސެކްޓަރ ފުޅާ ކޮށް މި ދާއިރާއިން މީހުން ބިނާ ކޮށް، އިންފްރާ ސްޓްރަކްޗަރ ތަރައްޤީ ކުރުމަށް އަހަރަކު 1 ބިލިއަން ރުފިޔާ ޚަރަދު ކުރެވޭނެ ކަމަށް ވެސް ވިދާޅުވިއެވެ.\n"މިހާރުވެސް ރާއްޖެ އަކީ މި ސަރަހައްދުގެ ގިނަ ޤައުމު ތަކަށްވުރެ އައި،ސީ،ޓީ ގެ އިންފްރާސްޓްރަކްޗަރ ފުޅާ ކުރެވިފައިވާ ޤައުމެއް. މުޅި އާބާދީ އަށް އިންޓަރނެޓް ލިބޭ އެއްވެސް ޤައުމެއް ރާއްޖެ މެނުވީ މި ސަރަހައްދުގައި ނެތް. މިއީ ޕްރައިވެޓް ސެކްޓަރ ގެ ކުންފުނި ތަކަށް ވިޔަފާރީގެ ފަހި މާހައުލެއް ޤާއިމްކޮށް ދިނުމުގެ ސަބަބުން ލިބިފައިވާ ކުރިއެރުމެއް. ނަމަވެސް އިންޓަރނެޓް އަގުބޮޑު ވުމުގެ ޝަކުވާ އަބަދުވެސް އޮވޭ. އަދި އިންޓަރނެޓް ގެ ސްޕީޑް ދަށްވުމުގެ ޝަކުވާވެސް އޮވޭ،" އޭނާ ވިދާޅުވިއެވެ.\nޢުމަރު ވިދާޅުވީ އެމްޑީޕީ ގެ ސަރުކާރުން ވަނީ އިންޓަރނެޓް އަގުހެޔޮ ކޮށްދޭނެ ކަމުގެ ދޮގު ވަޢުދެއްވެފައި ކަމަށެވެ. އެހެނަސް އަދާ ހަމައަށް އައިއިރުވެސް އެކަން ކޮށްދިނުމުގައި އެމްޑީޕީ ސަރުކާރުފެއިލް ވެފައި ކަމަށް ވެސް ވިދާޅުވިއެވެ. "ދިވެހިރާއްޖޭގައި އިންޓަރނެޓް ގެ ޚިދުމަތް ދޭ ހުރިހާ ކުންފުނި ތަކަކީ ޕްރައިވެޓް ނުވަތަ ޕަބްލިކް ކުންފުނިތައް. މި ފަދަ މާހައުލެއްގައި ސަރުކާރުން އިންޓަރނެޓް އަށް އަގެއް ކަޑައެޅުމީ ނުކުރެއްވޭނެ ކަމެއް. އެމް،ޑީ،ޕީ އިން މި ވައުދު ވެ ލެއްވި އިރުވެސް މިކަން އޮތީ މިހެންކަން އެ ބޭފުޅުންނަށް އެގިލައްވާނެ،" ޢުމަރު ވިދާޅުވިއެވެ.\n"2008 ވަނަ އަހަރު އުފެދުނު އެމް،ޑީ،ޕީގެ ވެރިކަން އައި އިރު ދިރާގު އަކީ ދިވެހި ދައުލަތުގެ މެޖޯރިޓީ ޝެއަރ އޮތް ކުންފުންޏެއް. ނަމަވެސް އެމް،ޑީ،ޕީ ގެ ސަރުކާރުން ވަނީ ދިރާގު ގެ މެޖޯރިޓީ ޝެއަރ ރާއްޖޭން ބޭރަށް ވިއްކާލާފަ. އެ މުއާމަލާތްވެސް ހިންގާފައިވަނީ ކޮރަޕްޝަން ގެ ތެރެއިން ކަން ފާހަގަ ކޮށްލަން. އެ ޝެއަރ ވިއްކާ ނުލާ އޮތް ނަމަ މިއަދު އިންޓަރނެޓް ގެ އަގު ހެޔޮ ކުރެވުނީސް.\nދުނިޔެއަށް މިހާރު ވަނީ ސެޓަލައިޓް އިންޓަރނެޓް ތަޢާރަފް ކުރެވިފަ. ސެޓަލައިޓް އިންޓަރނެޓް ރާއްޖެ އަށް ތަޢާރަފް ކުރުމަށް އެއްވެސް ހުރަހެއް ކުރިމަތި ނުކުރުމަށް އަޅުގަޑު ސަރުކާރަށް ގޮވާލަން،" ޢުމަރު ވިދާޅުވިއެވެ.\nއޭނާ ވިދާޅުވީ ވަރަށް ގިނަ ފަހަރު "އަޅުގަޑުމެނަށް ކުރެވިފަ ހުރިކަމަކީ މިފަދަ އާ ޓެކްނޮލޮޖީ ތައް ތަޢާރަފް ކުރާ ފަރާތްތަކަށް ހުރަސް އެޅުން،" ކަމަށެވެ. އިންޓަރނެޓް ގެ ޚިދުމަތް ފޯރު ކޮށްދިނުމުގެ މާކެޓްގައި ތަފާތު ޓެކްނޮލޮޖީ ތައް ތަޢާރަފް ވެގެން ދިއުމީ، އިންޓަރނެޓް އަގުހެޔޮވެ، ފެންވަރު ރަނގަޅު ވުމަށް އެޅޭ ބާރަކަށް ވެގެން ދާނެ ކަމަށް ވެސް ވިދާޅުވިއެވެ.\n"ޑީ،އެން،އޭ ގެ ސަރުކާރަކުން އިސްކަންދޭނީ އިންޓަރނެޓް އެއީ އަސާސީ ޚިދުމަތަކަށް ހަދާ، ވާދަވެރިކަމުގެ ތެރެއިން އަގު ހެޔޮކޮށް، ފެންވަރު ރަގަޅު އެންމެ މި ޒަމާނުގެ ޓެކްނޮލޮޖީ ބޭނުން ކޮށްގެން އަވަސް ޚިދުމަތެއް ލިބިލިބި ހުންނާނެ ގޮތަކަށް މި ސެކްޓަރ ބައްޓަން ކުރަން. އިންޓަރނެޓް ގެ އަގު ހެޔޮވާންވާނީ ވާދަވެރި ކަމުގެ ތެރެއިން. ސަރުކާރުން ވަކި އަގެއް ކަޑައަޅައިގެންނެތް ނޫން،" އުމަރު ވިދާޅުވިއެވެ.\nއުމަރު ވިދާޅުވީ ދިވެހިރާއްޖެ ޓްރާންސްފޯރމްކޮށް އެހެން މަރުހަލާ އަކަށް ރާއްޖެ އުފުލާ ލެވޭނީ ތަޢުލީމީ ދާއިރާ އާއި ސިއްޚީ ދާއިރާގައި އައި،ސީ،ޓީ ގެ ރޯލު ފުޅާ ކުރެވިގެން ކަމަށެވެ. ދިވެހިރާއްޖޭގެ ސްކޫލް ސިސްޓަމް ޑިޖިޓަލައިޒް ކުރުމުގެ ޤައުމީ ޕްލޭން އެއް އެކުލާވަލާ، ޕްރައިމަރީ އަދި ސެކަންޑަރީ އެޑިއުކޭޝަން ތެރެއަށް ލިޔުމާ، ހިސާބު އަދި އައި،ސީ،ޓީ ގެ ހުނަރު އިތުރު ކުރަންޖެހޭ ކަމަށް ވެސް ވިދާޅުވިއެވެ.\nއިތުރު ލިޔުންތައް އުމަރު ނަސީރު ދިވެހި ގައުމީ ހަރަކާތް (ޑީއެންއޭ)


އާދިއްތަ ،24 ޖުލައި 2016 / 12:06\nރަސްމިއްޔާތުގެ ޝަރަފުވެރި މެހްމާން މިނިސްޓަރ އޮފް ހޯމްއެފެއާޒް އަޙްމަދު ޡުހޫރު، ދިވެހި ރައްޔިތުންނަށް ޚިދުމަތް ކުރުމުގައި އެ ފަރާތްތަކުގެ ފުރާނަ ޤުރުބާން ކޮށްފައި ވާ ފުލުހުންގެެ ލޮބުވެތި އާއިލާތަކުގެ އެންމެހާ ބޭފުޅުން. ޑެޕިއުޓީ ކޮމިޝަނަރ އޮފް ޕޮލިސް އަޙްމަދު ސަޢުދީ، އެގްޒެކެޓިވް އޮފިސަރުން، އޮފިސަރުން، އެންމެހާ ފުލުހުން އަދި މުވައްޒިފުން، މި ރަސްމިއްޔާތު ދުރާގާތުން ބައްލަވާ އަދި އަޑު އައްސަވަމުންގެންދަވާ އެންމެހާ ބޭފުޅުން.\nއާދެ މި ވަގުތު އަޅުގަނޑު ހުއްޓި މި ހުރީ އެއް މާނައެއްގައި ވަރަށް ހިތާމަވެރި ފިޔަވަޅެއްގެ މަތީގާ. އަނެއް މާނައެއްގައި ވަރަށް އުފާވެރި ފިޔަވަޅެއްގެ މަތީގާ. ސަބަބަކީ މި ރަސްމިއްޔާތުގައި އަޅުގަނޑުމެން އާކުރަން ޖެހިފައި ވާ ޒިކުރާ. އެ ޒިކުރާއާ ގުޅިފައި ވާ ޙަޤީޤަތްތައް. އޭގެ މާނަ ހުރި ސަބަބުތައް.\nފުލުހުންގެ ޔުނީފޯމު އަޅާ ހިނދުން ފެށިގެން ކޮންމެ މީހަކުވެސް އެ އިޖާބަދެނީ ވަރަށް މަތިވެރި ގޮވާލުމަކަށް. ދީނާއި ޤައުމުގެ ޙައްޤުގައި ފުރާނައިން ޤުރުބާން ވާންވެސް ޖެހިދާނެ ގޮވާލުމަކަށް. އަމިއްލަ ނަފުސަށްވުރެ މުޖުތަމަޢުގެ މަޞްލަޙަތު ކުރިޔަށް ނެރުވާނެ ގޮވާލުމަކަށް. ޤާނޫނު ނަގެހައްޓައި ޤާނޫނު ދިފާޢުކޮށް ޤާނޫނުގެ ބާރު ހިންގުމުގައި ފިދާވާން ތައްޔާރަށް ހުންނަންޖެހޭ ގޮވާލުމަކަށް.\nބ.ހިތާދޫ / ނަސީމީވިލާ ޕޮލިސް ކޯޕްރަލް އަލްމަރުހޫމް މިސްބާޙް ޢަބްދުﷲ މި ގޮވާލުމަށް އިޖާބަ ދެއްވި\nއޭނާ ޝަހީދުކޮށްލެވިފައި ވަނީ، 2013 ވަނަ އަހަރުގެ ޖޫން މަހު 1 ވަނަ ދުވަހު. އޭރު އޭނާ ހުންނެވީ މަގުމަތީގެ އަމާންކަން ބެލެހެއްޓުމުގެ މަސްއޫލިއްޔަތުގައި ޗެކްޕޮއިންޓެއްގާ. އެހެން ހުންނަވަނިކޮށް ބާރު ދުވެލީގައި ދުއްވައިފައި އައި ސައިކަލަކުން ޖައްސައި އޭނާ ޝަހީދުކޮށްލެވުނު.\nކ.ކާށިދޫ / ކެތި ޕޮލިސް ސަރޖަންޓް އަލްމަރުހޫމް އާދަމް ޙަލީމް މި ގޮވާލުމަށް އިޖާބަ ދެއްވި\nއޭނާ ޝަހީދުކޮށްލެވުނީ 2012 ވަނަ އަހަރުގެ ޖުލައި 23 ވަނަ ދުވަހު. އެއީ ޙުކުމެއް ތަންފީޒު ކުރަން ގޭބަންދުކޮށްފައި ހުރި މީހަކު އަމުރާ ޚިލާފަށް ނިކުމެ އުޅެނިކޮށް އެނބުރި ގެޔަށް ދިޔުމަށް އޭނާއަށް ނަސޭހަތްތެރިވުމުން.\nވ.ރަކީދޫ / ނަރުގިސްވިލާ ޕޮލިސް ކޮންސްޓަބަލް އަލްމަރުހޫމް ޔޫސުފު ޒަމީރު މި ގޮވައިލުމަށް އިޖާބަދެއްވި\nއޭނާ މިދުނިޔެއާ ވަކިވެދިޔައީ 2007 ވަނަ އަހަރުގެ މާޗް 13 ވަނަ ދުވަހު ޑިއުޓީއަށް ދިޔުމަށް ޓަކައި މާލެއިން ފުރައިންގެ ކުރަމުން ދިޔަ ކަނޑުދަތުރެއްގެ މަތީ، ހިނގި އެކްސިޑެންޓެއްގާ.\nލ.ފޮނަދޫ / ޗާނދަނީމާގެ އަލްމަރުހޫމް ޕޮލިސް ލާންސް ކޯޕްރަލް ޢަލީ ނާޡިމް މި ގޮވާލުމަށް އިޖާބަދެއްވި\nއޭނާ މިދުނިޔެއާ ވަކިވެދިޔައީ 2006 ވަނަ އަހަރު ނޮވެމްބަރު މަހު 22 ވަނަ ދުވަހު. އެއީ ކަނޑުމަތީ ޙާލުގައި ޖެހުނު ބަޔަކު ސަލާމަތްކުރަން އޭނާ ކުރި ދަތުރެއްގެ ތެރޭގައި ހިނގި އެކްސިޑެންޓެއްގައި.\nވީމާ، މިއިން ކޮންމެ ބޭފުޅަކީ ވެސް ދިވެހި ރައްޔިތެއްގެ ފުރާނަ ނުވަތަ މުދާ، ނުވަތަ މަޞްލަޙަތު ރައްކާތެރިކޮށްދެއްވަން ގަދަ އަޅައި ކުރެއްވި މަސައްކަތުގެ ތެރޭގައި ޝަހީދުވި އިޚްލާޞްތެރި ހިތްވަރު ގަދަ ބަޠަލެއް. ފަޚުރުވެރިވުން ޙައްޤު ޝަޚުޞިއްޔަތެއް.\nއާދެ! އަޅުގަނޑުމެން މި އާ ކުރަނީ ދިވެހިފުލުހުންގެ ޚިދުމަތުގައި ދީނާއި ޤައުމުގެ ޙައްޤުގައި އެ ބޭފުޅުންގެ ފުރާނަ ޤުރުބާން ކުރައްވައިފައި ވާ ބަޠަލުންގެ ހަނދާން. އަމިއްލަ ނަފުސަށްވުރެ އަމިއްލަ ޤައުމާ ދީނާ ރައްޔިތުންގެ މަޞްލަޙަތު ކުރިޔަށް ނެރުއްވި ވަފާތެރީންގެ ހަނދާން. ޤާނޫނު ނެގެހެއްޓުމުގައި ޤާނޫނު ދިފާޢުކޮށް ޤާނޫނުގެ ބާރު ހިންގުމުގައި ފިދާވި އިޚްލާޞްތެރި ތެދުވެރީންގެ ހަނދާން. އެ ބޭފުޅުންގެ މި ރީތި ނަމޫނާއަކީ އެ ކަމަށްޓަކައި އަޅުގަނޑުމެން އަބަދުވެސް ފަޚުރުވެރިވާނެ ހަރުދަނާ ނަމޫނާއެއް. އެ މަތިވެރި ޤުރުބާނީން އިލްހާމު ލިބިގަނެގެން އަޅުގަނޑުމެންގެ ފިޔަވަޅުތައް އެ މައްޗަށް ސީދާ ކުރާނެ ސާފު މަގެއް. ދިވެހި ޤައުމަކީ ދިވެހި ފުލުހުންގެ މުއައްސަސާއަކީ މި ފަދަ އިޚްލާޞތެރި މި ފަދަ ތެދުވެރި ދަރީން ނިސްބަތްވާ ތަނަކަށް ވުމީ ފަޚުރުވެރި އުފާވެރި ޙަޤީޤަތެއް.\nއާދެ ދިވެހިރާއްޖެއަކީ އަމާން ޤައުމެއް. ރައްކާތެރިކަން އޮތް ޤައުމެއް. އަމާންކަމަށް ލޯބިކުރާ ރައްޔިތެއް ދިރިއުޅޭ ޤައުމެއް. އަހަރަކު އެތައް މިލިޔަން ބަޔަކު ރާއްޖެއައިސް ގޮސް ވެވެނީ މި އަމާންކަން މި ބިމުގައި އޮތީމާ. މި އަމާންކަން ދަމަހައްޓާ ބަޔަކު ތިބީމާ. އެކަމަށް އެދޭ އެ ކަމަށް ތަރުޙީބު ދޭ ރައްޔިތެއް ވެސް އޮތީމާ. އެ ރައްޔިތުންނަކީ ދިވެހި ރައްޔިތުން. ދިވެހި ކޮންމެ ފުލުހަކީ ވެސް މި ދެންނެވި ރައްޔިތުންގެ ތެރެއިން އެކެއް. އެއީ ވަކި ޔުނިފޯމެއްގައި ހުރި ވަކި ހުވައެއްގެ މަތީގައި ހުރި، ވަކި ޚާއްޞަ މަސްއޫލިއްޔަތުތަކެއް އޭނާގެ ކޮނޑުގައި އުފުލައުފުލައި ހުރި ދިވެހިރައްޔިތެއް. ތަފާތަކީ މިއީ.\nމި ދެންނެވި ޒިންމާގެ ތެރޭގައި އަދި މި ދެންނެވި މަސްއޫލިއްޔަތު އުފުލުމުގެ ތެރޭގައި ފުލުހު މީހާ ހުންނަ އިރު، އޭނާއަށް ވަރަށް ދަތި އުނދަގޫ ވަގުތުތަކާ ދިމާވާނެ. އޭނާ އަބަދުވެސް ހުންނަނީ ރައްޔިތުންގެ މަޞްލަޙަތަށްޓަކައި ކަމަށް ވާތީ. ކަންކަން ހައްލުކުރުމުގައި އެއްރަޔިތަކު އަނެއް ރައްޔިތަކާ މެދު ދެކޭ ނަޒަރުގެ ސަބަބުން ވެސް މި ދަތި ކުރިމަތިވެދާނެ. މިސާލެއް ދަންނަވައިލާނަން.\nމާލެއަކީ މިއަދު ދުއްވާ އެއްޗެހި ގިނަ ބައިބޯ ރަށެއް. މިސާލަކަށް ތޮއްޖެހިފައި އޮތް މަގެއްގެ އެއްކޮޅުގައި އޮތް ކާރަކީ ބަލިމީހަކު ގޮވައިގެން ރާއްޖޭން ބޭރަށް ފުރަން އެއަރޕޯޓަށް ދާ ކާރެއް. އަނެއްކޮޅުގައި އޮތީ ބަލިމީހަކު ގޮވައިގެން ހޮސްޕިޓަލަށް ދާ ކާރެއް. މިތަނުން ކާކުތޯ ކުރިން ފޮނުވަންވީ. ކާކަށް ތޯ ފުލުހު މީހާ އިސްކަން ދޭންވީ؟\nދެ ކޮޅުގައި ވެސް ދިވެހި ދެ ފަރުދުން. މެދުގައި ފުލުހު މީހާ. މި ފަދަ އެތައް ކަމެއް ދުވާލެއްގެ މަތީ އެތައް ގޮތަކަށް ފުލުހުންނަށް ދިމާވޭ. ޤާނޫނާއި ޤަވާޢިދުތަކުގެ ތެރެއިން މި ފަދަ ކޮންމެ ޙާލަތެއްގައި ކޮންމެ ފުލުހަކު ވެސް އެ ފުލުހެއްގެ ވިސްނުމަށް އިލްހާމުވި އެންމެ ރަނގަޅު ޙައްލެއް ކޮންމެ ދަނޑިވަޅެއްގައި ވެސް ރައްޔިތުންނަށް ހޯދައިދޭ. އެކަމަށްޓަކައި އެތައް ރައްޔިތުންނެއް އުފާ ކުރޭ. ނަމަވެސް ކޮންމެ މައްސަލައެއްގައި ވެސް ތިމާ އެދޭ ގޮތް ނުވާ ފަހަރު އެ ގޮތަށް ކަންތައް ދިމާވި މީހާގެ ހިތުގައި ދަތިކަމެއް އުފެދުމަކީ އިންސާނީ ޠަބީޢަތެއް. ދެންމެ މި ދެންނެވި މައްސަލައިގައި ވެސް އެހެން ވުން ގާތް. ކޮންމެއަކަސް، މި ދެންނެވި ބުރަ މަސްއޫލިއްޔަތު ވިސްނުންތެރިކަމާއެކު އުފުއްލަވާ ފުލުހުންނަށާއި އަދި ފުލުހުންގެ މި ޚިދުމަތަށް ވާގިވެރިވާ ލޮބުވެތި ދިވެހިރައްޔިތުންނަށް މި ފުރުޞަތުގައި ވެސް ވަރަށް އުފަލާއެކު ޝުކުރު ދަންނަވަން.\nއާދެ! ވަފާތެރިފުލުހުންނަކީ މުޅި އުމުރު ދުވަހު ވެސް ފުލުހުންގެ މުއައްސަސާއަށާއި ޤައުމަށް ވަފާތެރިވާނެ ބައެއް. ފުލުހުންގެ ޤާނޫނުގައި މި ކަން ވަރަށް ރަނގަޅަށް ބަޔާންކޮށްފައި އެބަ އޮވޭ. އޭނާ ފުލުހެއްގެ ގޮތުގައި ހުންނަ އިރު އޭނާގެ އަތްމައްޗަށް އަންނަ ޤައުމީ ސިއްރުތަކަކީ ވަޒީފާގެ ދުވަސްވަރު ވެސް އަދި އޭގެ ފަހުން ވެސް އެ މައްޗަށް އޭނާ ތެދުވެރިވެ އަމާނާތްތެރިވާން ޖެހޭ އެއްޗެއް. އެއީ ޤައުމުގެ ޙައްޤެއް. އެހެންވީމާ ފުލުހެއްގެ ޤައުމީ ވަފާތެރިކަން ކިރައިލެވޭ މިންގަނޑަކަން މި ކަން ވާނެ. އޭނާ ފުލުހެއްގެ ގޮތުގައި ހުރި އިރު ފުލުހުން ކަންކަން ކުރަނީ ޤާނޫނީ އިމުގެ ތެރެއިން އިންޓަރނޭޝަނަލް ބެސްޓް ޕްރެކްޓިސްއާ އެއްގޮތަށްކަމަށް ބުނެފައި އަނެއް ދުވަހު އޭނާ ފުލުހުންގެ ޔުނީފޯމު ދޫކޮށްލަން ޖެހުމުން އެ ޔުނީފޯމު ދޫކޮށްލުމަށް ފަހު، ދެން ފުލުހުންގެ ޤުރުބާނީގެ ޙުރުމަތްކަނޑައިލައި ފުލުހުން ބަދުނާމު ކުރަން މަސައްކަތް ކުރާ ނަމަ، އެ ފަދަ މީހާއަކީ ހަމަ ޙަޤީޤަތުގައި ވެސް ފުލުހުންގެ މުއައްސަސާއަށް ފުލުހުންނަށް އަދި ދިވެހިޤައުމުގެ މަޞްލަޙަތަށް ވަފާތެރި ތެދުވެރި ހިތެއް އޮވެގެން ވާހަކަ ދައްކާ މީހެއް ތޯ މި އީ ސުވާލު އުފެދޭނެކަމެއް. އަދި މި ކަންކަމާ މެދު ވިސްނާ ފިކުރުކުރާ ރައްޔިތުން ސުވާލު އުފައްދާނެ ކަމެއް. ފުލުހުންގެ ޝަރަފުވެރި ޔުނީފޯމުގެ ޢިއްޒަތް ދެމެހެއްޓުމަކީ ޤައުމުގެ ޢިއްޒަތް ދެމެހެއްޓުން. ޤައުމުގެ ޢިއްޒަތް ދަމަހައްޓައި ދިނުމަށް ޤައުމު ދިވެހި ކޮންމެ ދަރިއެއްގެ ކިބައިން އަބަދު ވެސް ވަނީ އެދި އެދި.\nފުލުހުންގެ ޤުރުބާނީއަށް ބޭ އިޙްތިރާމު ކުރުމަކީ ހަމަ އެކަނި ފުލުހުންނަށް އޭގެ ހިތާމައާ ކުރިމަތިލާން ޖެހޭކަމެއް ނޫން. ފުރާނަ ގެއްލިފައި ވާ ބައެއް ފުލުހުންނާއި، ނުކުޅެދުންތެރިކަމާ ކުރިމަތިލާން ޖެހިފައި ވާ އެތައް ފުލުހުނެއް އެ ޙާލަތާ ކުރިމަތިލާން ޖެހުނު އެއް ސަބަބަކީ މި ފަދަ ނޭދެވޭ ވާހަކަތައް. އެ ވާހަކަތަކުގެ ސަބަބުން ޙަޤީޤަތް ވިސްނައިގަންނަން ދަތި ބައެއް މީހުންގެ ހިތުގައި އުފެދުނު ރުޅިވެރިކަން. އޭގެ ސަބަބުން ފުރަގަހުން އައިސް ތޫނު އެއްޗަކުން ޙަމަލާދީ ފުލުހަކު ޝަހީދުކޮށްލެވުނު. އޭގެ ސަބަބުން މަގުމަތީގައި ޑިއުޓީގައި ހުއްޓައި މީހަކު ސައިކަލެއްގައި އައިސް ފުލުހެއްގެ މޭގައި ޖައްސައި އުމުރުން އެންމެ 22 އަހަރުގެ ޒުވާން ފުލުހެއްގެ ފުރާނަ ދުއްވާލި. މި އާއިލާތަކުގެ ކަރުނަ ކޮބައިތޯ؟ އެ ޒުވާން ފުލުހުންގެ އުންމީދުތައް ކޮބައިތޯ؟ މުސްކުޅި މައިންބަފައިންނާއި ހުވަފަތްވި އަނބިންނާއި ޔަތީމުވި ދަރީންނާ މެދު ހަމްދަރުދީގެ އިޙްސާސެއް ނުއުފެދޭތޯ؟ ފާޑު ކިޔާ މީހުން، ހެޔޮ އެދޭނެކަމަށް ބުނާ މީހުން، ވަޒީފާ ދޭނެކަމަށް އަޑުއުފުލާ މީހުން ކޮބައި ތޯ؟ ވީމާ އަޑު އިވޭ ގޮތާ ކަން ހިނގާ ގޮތް ވަރަށް ތަފާތު..\nދިވެހިފުލުހުން މަސައްކަތް ކުރާނީ ޤާނޫނީ އިމުގެ ތެރޭގާ. ފުލުހުންގެ ވަޒީފާއާ މެދު ކޮންމެ ފުލުހަކަށް ވެސް އިތުބާރު އޮންނާނެ. ޤާނޫނީ ޤައުމީ ވާޖިބު އަދާކުރިކަމުގެ ޢިއްޒަތާ އަގު އެ ފުލުހަކަށް އިރާދަ ކުރެއްވިއްޔާ އަބަދުވެސް ލިބޭނެ. ދިވެހިފުލުހުންގެ މުޅި ޢާއިލާ އޮތީ މި ގޮތުގާ. އަޅުގަނޑުމެން ޒިންމާގައި އެންމެ އިސް ހިސާބުން ފެށިގެން ކޮންމެ ފުލުހަކާ ހަމައަށް އިރާދަ ކުރެއްވިއްޔާ އޮތީ ގުޑުމެއް ލޮޅުމެއް ނާރާނެ މި އީމާނާ މި ޢަޒުމް. ޤައުމަށް ތެދުވެރިވުމުގެ ނިޔަތް. ރައްޔިތުންނަށް ޚިދުމަތްކުރުމުގެ މަތިވެރި ޝަަރަފު. ޤާނޫނާ ޚިލާފު ނުވާނެކަމުގެ ފުރިހަމަ ޔަޤީންކަން.\nދިވެހިފުލުހުންގެ ޝަރަފުވެރި ޔުނީފޯމު އެޅުމުގެ ނަޞީބު ލިބިއްޖެ ކޮންމެ ދިވެހި ދަރިޔަކު މި އަމާނާތަށް އޭނާގެ މުޅި އުމުރުގައި ރައްކާތެރިވުމަކީ ރީތީ މާތް އަޚްލާޤުގެ މަތިވެރި ސިފައެއްކަން ކަށަވަރު. އެހެންކަމުން ފުލުހުންގެ ޙުރުމަތް ދަމަހައްޓަވައިދެއްވުމަށް އަޅުގަނޑު ކޮންމެ ދިވެހިރައްޔިތެއްގެ ކިބައިން އަދި ދިވެހި ފުލުހެއްކަމުގެ ޚިދުމަތަށް ނިސްބަތްވި ކޮންމެ ފަރުދެއްގެ ކިބައިން އެދެން.\nމި ޒަމާނުގެ ދިރާސާތައް ބުނާ ގޮތުން ފަންސަވީސް ދަރިވަރުންގެ ކިލާސް ރޫމެއްގައި ކޮންމެ ފަސްކުއްޖެއްގެ ތެރޭގައި އާދަޔާ ޚިލާފަށް ތޫނުފިލި މޮޅު ކުއްޖެއް ހިމެނޭނެ. އަދި އެ ނޫން ގޮތްތަކަށް މިޒާޖު ތަފާތު ކުދިން ވެސް ހިމެނޭ. ވީމާ މީން އެނގެނީ ބޮޑު އާބާދީއެއްގެ ތެރޭގައި މި ތަފާތު އަދި މާ ބޮޑުވާނެކަން. އެހެންވީމާ އަޅުގަނޑު ކޮމިޝަނަރގެ މަޤާމުގައި ހުރެގެން ވާހަކަ ދައްކާ އިރު އަޅުގަނޑުގެ އިޢުތިރާފަކީ ފުލުހުންގެ ތެރޭގައި ވެސް މި ތަފާތު އޮންނާނެކަން. ހަމަ ދެރަ ގޮތަކަށް ފުލުހަކަށް ފަހަރެއްގައި ކަމެއް ކުރެވުމަކީ ވެދާނެކަމެއްކަން. ކުރެވިފައި އެބަ ހުރިވެސް މެ. މާ ކުރިއަރައިފައި ވާ ޤައުމުތަކުގައި ވެސް މި އަދު ވެސް އެ ކަންކަން އެބަ ހިނގާ. އެހެން ވީމާ، އަޅުގަނޑު ދަންނަވާނީ އިންސާނުންކަމަށް ވީތީ، ފުލުހުން އަތުން ދެރަ ކަންތައްތައް ކޮންމެ ޤައުމެއްގައި ވެސް ހިނގައިފައި ވެޔޭ. ނަމަވެސް މީގެ އަނެއް ކޮޅުވެސް އެބަ އޮތޭ. ދިވެހި ރައްޔިތުންގެ ފުރާނަޔާ މުދަލުގެ ދިފާޢުގައި ޝަހީދުވި ފުލުހުންގެ ލިސްޓެއް މި އޮތީ އެހެންވެގެންނޭ. ކަނޑުމަތީގައި ހިނގި ހާދިސާތަކުގައި އަދި އެ ނޫން ނުރައްކާތެރި ޙާލަތްތަކުގައި ރައްޔިތުންގެ ފުރާނަ ސަލާމަތްކުރަން އުޅެ، ނުކުޅެދުންތެރީންނަށް ވި ދިވެހިފުލުހުންގެ ލިސްޓެއް ވެސް އެބަ އޮތޭ. އެ ކުދީންގެ އުންމީދުތަކާއި ވޭންތަކާ އާއިލާގެ ކަރުނަޔަށް އަޅުގަނޑުމެން އިޙްސާންތެރިވަމާތޯއޭ؟ ގޯސްކޮށް ކަންތައް ކުރެވޭ މީހާއާ މެދު އެބަ ފިޔަވަޅު އަޅައޭ. ޤާނޫނު އެކަން ހަނދާން ނައްތައެއް ނުލައޭ.\nލޮބުވެތި ދިވެހިފުލުހުން. ފުލުހުންގެ ވަޒީފާއަކީ މިއަދު ދުނިޔޭގެ އެއްވެސް ތަނެއްގައި އަދާކުރަން ފަސޭހަ އުފާވެރި ވަޒީފާއެއް ނޫން. އަޅުގަނޑުމެންގެ ކޮންމެ ފުލުހެއްގެ އުފަލަކީ ﷲ ސުބުޙަނަހޫ ވަތަޢާލާގެ މައްޗަށް އަޅުގަނޑުމެން ވަކީލުކޮށް ރައްޔިތުންނަށް މި ފޯރުކޮށްދެވޭ މަތިވެރި ޚިދުމަތް. ކޯސްޓްލައިން ފިހާރައިގައި ރޯވި ދުވަހު ކިތައް ގެއިން ރައްކާތެރިތަންތަނަށް މީހުން ގެންދެވުނު ތޯ؟ ބޯފެނަށް ޖެހުނު ދުވަހު ކިތައް ރައްޔިތުންނަށް ބޯފެން ފޯރުކޮށް ދެވުނު ތޯ؟ ދުރާލައި ކަންކަން ބެލެމުން ދާތީ، ކިތައް ވައްކަން ހުއްޓުވިފައި ވޭތޯ؟ ކިތައް މާރާމާރީ ހުއްޓުވިފައި ވޭތޯ؟\nހީވާގި ލޮބުވެތި ފުލުހުން. ތިޔަ ބޭފުޅުންގެ މި ތޫނުކަމާއި މުރާލިކަމާ ޚުޝިޔާރުކަމަށްޓަކައި އަޅުގަނޑު އަބަދުވެސް ފަޚުރުވެރިވަން. ޝުކުރުވެރިވަން. އަޅުގަނޑުމެންގެ ކުރިމަތީގައި ތިޔައިން ކޮންމެ ފުލުހަކީ ބަޠަލެއް. ފަޚުރެއް. ޝަރަފެއް. މިއީ ދިވެހިރައްޔިތުންގެ ވެސް ޝުޢޫރު. ނަމަވެސް ދިވެހިރައްޔިތުންގެ ބޮޑު ޖަމާޢަތުގެ އިހަލުގައި ވެސް، މަދުން ނަމަވެސް ހުހި ހުރެދާނެ. އެކަން އަޅުގަނޑުމެން ޖެހޭނީ ބަލައިގަންނަން. އަޅުގަނޑުމެން ފުލުހުންގެ ކުރިމަތީގައި ހުރިހައި ދިވެހިރައްޔިތުން ވާނީ ހަމަހަމަ. ތާރީޚުން ސާބިތުވާ ގޮތުގައި ދިވެހިރައްޔިތުންގެ އެކުލެވުންތެރިޖަމާޢަތަކީ އަމިއްލަ މަޞްލަޙަތުގެ ކުރިޔަށް ޤައުމާއި ދީނާއި ދިވެހިންވަންތަކަން އިސްކުރާ ޚުލްޤު ހެޔޮ ބައެއް.\nޝަހީދުވި ބައެއް ބޭފުޅުން އަޅުގަނޑުމެންނާ ވަކިވެވަޑައިގަތީ، އިންސާނީ ފުރާނައާއި އިންސާނީ ކަރާމާތަށް ޙުރުމަތްތެރިކޮށް ނުހިތުނު ބައެއްގެ ނުރަނގަޅު އަމަލުތަކުގެ ސަބަބުން. މިއީ ވަރަށް ހިތާމަ ކުރި ކަމެއް. ދެރަކަމެއް. ރައްޔިތުންގެ ޙައްޤުގައި އަތްވާ ވާރޭގައި ކަނޑާ އެއްގަމުގައި ދުވަސްތައް ގުނަމުންދާ ހަށިފާރަވެރިޔާގެ ފުރާނަ ރައްޔިތެއްގެ އަތުން ނައްތައިލެވުމީ ވަރަށް ހިތްދަތި މާނަތަކެއް އެކުލެވޭ ހިތި އަސަރުތަކެއް ކުރުވާކަމެއް.\nއަޅުގަނޑުމެން މުސްލިމުންގެ ޢަޤީދާއަކީ، ދީނާ ޤައުމުގެ ދިފާޢުގައި ޝަހީދުވާ ކޮންމެ ޝަހީދަކީ މަތިވެރި ނިޢުމަތުގައި ވާނޭ މީހެއްކަން. އަޅުގަނޑުމެން އަބަދުވެސް އަހަނީ މުސްލިމުންނަކީ އެއް ހަށިގަނޑެއް ފަދަ ބައެއްކަމަށް ވާން ޖެހޭކަން. އެއް އާއިލާއެއްގެ ގޮތުގައި އުޅެން ޖެހޭކަން. މަޞްލަޙަތާއި ސަލާމަތްކަމާއި އަމާންކަން އަބަދު ވެސް ކުރިޔަށް ނެރެން ޖެހޭކަން.\nމާތް ﷲ މި ގޮތުގައި އަޅުގަނޑުމެންނަށް ހެޔޮ ތައުފީޤު ދެއްވާށި! ދިވެހި ފުލުހުންގެ ތެރެއިން ޝަހީދުވި އެންމެހައި ޝުހަދާއުންނަށް ސުވަރުގޭގެ މަތިވެރި ނިޢުމަތް މިންވަރު ކުރައްވާށި!\nއާދެ ދިވެހިފުލުހުންގެ ތެރެއިން ޚިދުމަތުގައި ޑިއުޓީގައި ތިއްބައި ޝަހީދުވާ ފުލުހުންގެ ހަނދާނުގައި އަޅުގަނޑުމެން ދުވަހެއް ފާހަގަ ކުރަނީ ވަރަށް މަތިވެރި މަޤުޞަދެއްގާ. އެ ފަރާތްތަކުގެ އަގުވަޒަން ކުރަން. އެ ހަނދާންތަކުން ފިލާވަޅު ލިބިގަންނަން. އަދި އަޅުގަނޑުމެންގެ ހިތްތަކުގެ ދުޢާ އަބަދުވެސް ތަކުރާރުކުރަން. އަޅުގަނޑު ހިތުން މީ ކޮންމެހެން ވެސް އަދާކުރަން ޖެހޭނެ ވާޖިބެއް.\nއިންސާނެއްގެ އެންމެ އަގު ބޮޑު ޖައުހަރަކީ އޭނާގެ ފުރާނަ. އެހެންކަމުން ޝަރުޢީ ޙައްދެއްގެ ސަބަބުން ވަކި އިސްތިސްނާއެއްގައި ވާ މީހުން ފިޔަވައި ކޮންމެ އިންސާނަކަށް ވެސް ފުރާނައަށް ބިރެއްނެތި ދިރިއުޅުމުގެ ޙައްޤު ލިބިފައި އޮންނަން ޖެހޭ.\nމަތީގައި އަޅުގަނޑު މި ދެންނެވި ޝަހީދުންގެ ލިސްޓަށް ބަލާއިރު، ބައެއް ބޭފުޅުން ޝަހީދުވެފައި ވަނީ ގަސްތުގައި ދެވިފައި ވާ ޢުދުވާނީ ޙަމާލާތަކުގާ. އެހެންކަމުން ފުލުހުންގެ ވާޖިބަށް ހުރަސްއެޅުމާއި ފުލުހުންނަށް އިހާނެތި ބަސްބުނުމާއި ފުލުހުންނަށް ހާނީއްކާކުރުމުގެ ކިތަންމެ ކުޑަ އަމަލެއްކަމުގައި ވިޔަސް އަޅުގަނޑު އެކަމެއް ހަރުކަށި ޢިބާރާތުން ކުށްވެރިކުރަން. އަދި އެ ފަދަ ޢަމަލުތައް ހިންގާ ފަރާތްތަކާ މެދު ޤާނޫނު ހިންގައި، ޤާނޫނީގޮތުން އެޅެންއޮތް އެންމެ ހަރުކަށި ފިޔަވަޅެއް އެޅުމަށް އަޅުގަނޑު ފަސްނުޖެހޭނެކަމުގައި ދަންނަވަން. މި ޤައުމަށްޓަކައި… މި މުއައްސަސާއަށް ޓަކައި…\nޤާނޫނުގެ އިމުގެ ތެރޭގައި ވާ ހިނދު ކޮންމެ ރައްޔިތަކަށް ފުލުހުން ފުށުން ހުރަހެއް ކުރިމަތި ނުވެ، ރައްކާތެރިކަން ލިބިގެންދާ ފަދައިން، ޤާނޫނީ ވާޖިބު އަދާކުރުމުގައި ފުލުހުންނަށް އެއްވެސް މީހެއްގެ ކިބައިން ހުރަހެއް އެޅިގެން ނުވާނެ. ހަމަ އެހެންމެ ފުލުހުންގެ ޤާނޫނީ ވާޖިބަށް އެއްވެސް ހުރަހެއް ކުރިމަތިކުރެވޭ ނަމަ، ފުލުހުން އެ ހުރަހެއް ގިރާކުރާނެކަމުގަިވެސް ދަންނަވަން.\nމިރޭ އަޅުގަނޑުގެ ވަޢުދަކީ ކުރިޔަށް އޮތް ތާނގައި ފުލުހުންގެ ވާޖިބު އަދާކުރުމުގެ ތެރޭގައި އެކި އެކި ހާނީއްކައާއި ނުކުޅެދުންތެރިކަން ލިބޭ ނުވަތަ ޝަހީދުވި އަދި ޝަހިދުވާ ފުލުހުންގެ ޢާއިލާތަކަށް ޤާނޫނީގޮތުން ލިބިދޭންޖެހޭ އެންމެހާ ވެލްފެއަރ ކަންތައްތައް ހަމަޖެއްސުމުގައި ޚާއްސަ އަހައްމިއްޔަތެއް ދޭނެ ކަމުގެ ޔަޤީންކަން ތިޔަ ބޭފުޅުންނަށް އެރުވުން.\nމިރޭ އަޅުގަނޑުގެ އުފަލަކީ ދިވެހިރާއްޖޭގައި އަމާން ވެށްޓެއް ޤާއިމުކޮށް އާއްމު ރައްޔިތުންނަށް ރައްކާތެރިކަމާއި ސަލާމަތްތެރިކަން ފޯރުކޮށްދިނުމަށް މާލެ އާއި އަތޮޅުތަކުގައި ފުލުހުން ކުރަމުން ގެންދާ އެންމެހާ މަސައްކަތްތަކުގެ އަގުވަޒަންކުރުން.\nމިރޭ އަޅުގަނޑުގެ އިލްތިމާސަކީ ދިވެހި ރައްޔިތުންނާއި ދިވެހި ފުލުހުންނަކީ އެއް ވާ ފަށެއްގެ ދެ އުޅި ކަމުގައި ގަބޫލުކުރައްވައި ފުލުހުން ރައްޔިތުންނަށް މަދަދުވެރިވުމަށާ، ރައްޔިތުން ފުލުހުންނަށް ޤަދަރުކުރެއްވުމަށް ދެންނެވުން.\nމާތް ﷲ މި ލޮބުވެތި ދިވެހި ޤައުމުގެ އަމާންކަމަށްޓަކައި އަޅުގަނޑުމެން މި ވާ ޤުރުބާނީގައި ބަރަކާތްލައްވާށި! އަޅުގަނޑުމެންނީ ހެޔޮ ބަސް އަހާ ހެޔޮ ބަސް ގަބޫލުކުރާ ބަޔަކު ކަމުގައި ލައްވާށި! ވަރަށް އަހަވަށް އަޅުގަނޑުމެންނާ މި ބައްދަލު ކުރަނީ ދިވެހިރާއްޖޭގެ 51 ވަނަ މިނިވަން ދުވަސް. މި ލޮބުވެތި ވަޠަން މިނިވަންކަން މަތީ އަބަދުމެ ލަހައްޓަވާށި! އާމީން!


Sanjay Leela Bhansali ge aa film gai ithuru bathalaa eh | Mihaaru\nސަންޖޭ ލީލާ ބަންސާލީ.\nސަންޖޭ ލީލާ ބަންސާލީގެ "އިންޝާﷲ" ގައި އާލިއާ ބަޓްގެ އިތުރުން އެހެން ބަތަލާއެއް\n28 ޖުލައި 2019 - 08:08\nސަލްމާން ހާނާއި އާލިއާ ބަޓް ލީޑް ރޯލަށް ލައިގެން ސަންޖޭ ލީލާ ބަންސާލީ ހަދާ އާ ފިލްމު "އިންޝާﷲ" ގައި ދެވަނަ ބަތަލާއަކު ވެސް ހިމެނޭނެ ކަމަށް ބައެއް ރިޕޯޓްތައް ބުނެފި އެވެ.\nފިލްމީ ޚަބަރުތައް ގެނެސްދޭ ބައެއް ނޫސްތަކުން ބުނި ގޮތުގައި އަންނަ މަހު ޝޫޓިން ފަށަން ތައްޔާރުވަމުން އަންނަ ފިލްމަށް ބަންސާލީ މިހާރު ވަނީ ދެވަނަ ބަތަލާއަކު ވެސް ހަމަޖައްސައިފަ އެވެ. އެކަމަކު އެއީ ކާކު ކަމެއް އަދި ނޭނގެ އެވެ.\nބަންސާލީގެ ފިލްމުތަކަކީ ތިނެސްކަން ލޯތްބަށް ހާއްސަ ފިލްމުތަކަކަށްވާތީ، "އިންޝާﷲ" ގައި ސަލްމާނާ އެކު ލޯބީގެ ރޯލަކުން އިތުރު ބަތަލާއަކު ފެނުމަކީ އެހާ ހައިރާންވާން ޖެހޭ ވަރުގެ ކަމެއް ނޫނެވެ. އެކަމަކު ދެވަނަ ބަތަލާ ފިލްމުގައި ކުޅޭނީ ކޮން ކަހަލަ ކެރެކްޓާއެއްތޯ އާއި އެއީ ކިހާ ވަރެއްގެ ރޯލެއްތޯ ބަލައިލަން ފިލްމަށް ޝައުގުވެރިވާ މީހުން ބޭނުން ވާނެ އެވެ.\nއަންނަ މަހު އެމެރިކާ އިން ޝޫޓިން ފަށާ ފިލްމުގައި ސަލްމާން ފެންނާނީ އެމެރިކާގައި ދިރިއުޅޭ ނުފޫޒު ގަދަ ވިޔަފާރިވެރިއެއްގެ ރޯލުން ކަމަށްވެ އެވެ. އަދި އާލިއާގެ ކެރެކްޓާއަކީ ބަތަލާއެއްގެ ކެރެކްޓާ ކަމަށް ނޫސްތަކުން ބުންޏެވެ.\nމިދިޔަ އަހަރު ގެނެސް ދިން "ޕަދުމާވަތު" އަށް ފަހު، ބަންސާލީ ބެލުންތެރިންނަށް ގެނެސްދޭ "އިންޝާﷲ" ސިނަމާތަކަށް އަންނާނީ އަންނަ އަހަރުގެ ފިތުރު އީދުގަ އެވެ. މިއީ އޭނާ ޑައިރެކްޓް ކުރާ 10 ވަނަ ފިލްމެވެ.


Covid ge natheejaa 15 minute in libeygoi vanee!\nއެބޮޓުން އަލަށް ތައާރަފްކުރި ކޮވިޑް ޓެސްޓް.\nއެބޮޓްގެ "ބައިނެކްސްނައު" ޓެސްޓް މެޑްޓެކުން ރާއްޖެ އަށް ތައާރަފް ކުރަނީ، 15 މިނިޓުން ނަތީޖާ ލިބޭނެ!\n04 ސެޕްޓެމްބަރ 2020 - 14:49:34\nސިއްހީ ދާއިރާގެ ސާމާނު އުފެއްދުމުގެ އެންމެ ކުރީގައި އުޅޭ ކުންފުނިތަކުގެ ތެރޭގައި ހިމެނޭ އެމެރިކާގެ އެބޮޓުން އުފައްދާފައިވާ ކޮވިޑް-19 ޕޯޓަބަލް އެންޓިޖެން ޓެސްޓް، މެޑްޓެކުން ރާއްޖެ އަށް ތައާރަފް ކުރަން ތައްޔާރުވެއްޖެ އެވެ.\nމިއީ ކޮވިޑް ޓެސްޓްގެ ނަތީޖާ 15 މިނިޓުގެ ތެރޭގައި ލިބޭ ގޮތަށް، އެންމެ ފަހުގެ ޓެކްނޮލޮޖީއާ އެކު އެބޮޓުން އުފައްދާފައިވާ ޓެސްޓެކެވެ. އަލަށް ތައާރަފްކުރި މި ޓެސްޓަކީ ކްރެޑިޓް ކާޑެއްހާ ކުޑަ، އަދި އިތުރު އިކުއިޕްމަންޓެއްގެ އެހީއާ ނުލައި ނަތީޖާ ލިބޭ ގޮތަށް އުފައްދާފައިވާ އެއްޗެކެވެ.\nނަތީޖާ އަވަސް ވުމުގެ އިތުރުން، އެބޮޓުން ބުނީ އަލަށް ތައާރަފްކުރި ޓެސްޓަށް ނޭފަތުން ސާންޕަލް ނަގާއިރު، މިހާރު ޓެސްޓް ކުރާއިރު އެކަން ކުރާ ވަރަށް ވުރެ ވަރަށް ބޮޑުތަން ފަސޭހަވާނެ ކަމަށެވެ. އަދި މި އާ ޓެސްޓާއި އެކު، ކޮވިޑް-19 އަށް ޓެސްޓް ކުރުން ފަސޭހަވެގެން ދާނެ މިންވަރަށް ބަލާއިރު، މިސާލެއްގެ ގޮތުން މިއީ ހޯމް ކިޓެއް ބޭނުން ކޮށްގެން ޕްރެގްނަންސީ އަށް ޓެސްޓް ކުރުން ފަދަ ކަމެކެވެ.\nއެބޮޓުން އަލަށް ތައާރަފްކުރި ޓެސްޓް މިހާރު އެމެރިކާ އާއި ޔޫރަޕްގެ ގައުމުތަކުގައި ބޭނުން ކުރަމުން އަންނަ އިރު، އިތުރު ގައުމުތަކަށް، މީގެ އެތައް މިލިޔަން ޓެސްޓް ފޮނުވަން ފަށާނެ ކަމަށް އެ ކުންފުނިން ވަނީ ބުނެފަ އެވެ. އެގޮތުން އެ ކުންފުނީގެ ރާއްޖޭގެ އޮތޮރައިޒްޑް ޑިސްޓްރިބިއުޓާ ކަމަށްވާ މެޑްޓެކުން ވަނީ ވަރަށް އަވަހަށް، އެމެރިކާގެ އެފްޑީއޭ އިން ވެސް އެޕްރޫމް ކޮށްފައިވާ އެ ޓެސްޓް ރާއްޖެ އަށް ތައާރަފް ކުރާނެ ކަމަށް ބުނެފަ އެވެ.\n"ބައިނެކްސްނައު ކޮވިޑް-19 އޭޖީ ކާޑު"ގެ ނަން ދީފައިވާ މި ޓެސްޓަކީ ވީހާވެސް އަވަހަށް އަދި ހެޔޮ އަގެއްގައި ކޮވިޑް-19 އަށް ވީހާވެސް ގިނަ ބަޔަކަށް ޓެސްޓް ކުރެވޭނެ މަގު ފަހިކޮށްދިނުމަށް ތައާރަފްކުރާ ޓެސްޓެއް ކަމަށް އެބޮޓުން ބުނެ އެވެ. އެގޮތުން އެ ކުންފުނީގެ އަމާޒަކީ މި އާ ޓެސްޓާއި އެކު، އަންނަ މަހުން ފެށިގެން ކޮންމެ މަހަކު ވެސް މަދުވެގެން 50 މިލިޔަން ޓެސްޓް ހެދުމެވެ.\nއެބޮޓުން ބުނީ ޔަގީންކަން ހޯދާފައިވާ "ލެޓަރަލް ފްލޯ ޓެކްނޮލޮޖީ" ބޭނުން ކޮށްގެން އުފައްދާފައިވާ މި ޓެސްޓުގެ ސެންސިޓިވިޓީ 97.1 ޕަސެންޓް ކަމަށެވެ. އަދި ސްޕެސިފިސިޓީ އަކީ 98.5 ޕަސެންޓް ކަމަށް ކްލިނިކަލް ސްޓަޑީތަކުން ޔަގީންކޮށްދޭ ކަމަށެވެ.\nއަލަށް ތައާރަފްކުރާ މި ޓެސްޓަކީ ބޮޑެތި އެއްވުންތައް ނުވަތަ ސްކޫލާއި، އޮފީސް ތަކަށް ދާ މީހުންނަށް ފަސޭހަ ކަމާއި އެކު ކޮވިޑް-19 އަށް ޓެސްޓް ކުރެވޭނެ ގޮތެކެވެ. އަދި އެބޮޓުން ވަނީ މި ޓެސްޓާއި ގުޅޭ ހާއްސަ އެޕެއް ތައާރަފްކޮށް، ފޯނުން އެ މީހުންގެ ޓެސްޓުގެ ނަތީޖާ ފެންނާގެ ގޮތް ފަހިކޮށްދީފަ އެވެ.


Heevanee Karudhaas Kolheh Hen, Ekamaku Miee Dhuniyeyge Enme Agubodu Chocolate - Vaguthu\nހީވަނީ ކަރުދާސް ކޮޅެއް ހެން، އެކަމަކު މިއީ ދުނިޔޭގެ އެންމެ އަގުބޮޑު ޗޮކުލެޓު\nޗޮކުލެޓަކީ އެއެއްޗަކަށް އެތައް ބަޔަކު ލޯބިކުރާ، އެތައް ބަޔަކު ދެވިހިފާފައިވާ އެއްޗެކެވެ. މާ ބޮޑު ނޫން އަގެއްގައި، ރަހަމީރ ޗޮކުލެޓުތައް ހުންނައިރު، މޮޅެތި ބްރޭންޑުތަކުގެ މޮޅެތި ޗޮކުލެޓުތައްވެސް، ބާޒާރުގައި ހުންނަކަން ހަނދާނެއް ނުނެތެއެވެ.\nއެހެންނަމަވެސް، މި ޗޮކުލެޓަކީ ބާޒާރުން އެންމެ ބޮޑު އަގުގައި ލިބެން ހުންނަ އެންމެ ބްރޭންޑެޑް ޗޮކުލެޓުތަކަށްވުރެވެސް ވަރުގަދަ އެއްޗެކެވެ. އަގުގެ ގޮތުންނާއި ރަހައާއި ކޮލެޓީގެ ގޮތުންވެސް ވަރުގަދައެވެ.\n9489 އެމެރިކާ ޑޮލަރަށް އަރާ، ދުނިޔޭގެ އެންމެ އަގުބޮޑު ޗޮކުލެޓު، މިދިޔަ ހުކުރު ދުވަހުވަނީ އާއްމުންނަށް ދައްކާލާފައެވެ. ޕޯޗުގަލްގައި މި ޗޮކުލެޓު ދައްކާލަން ބަހައްޓާފައި ހުރިއިރު، އޭގެ ސަލާމަތަށް 24 ގަޑިއިރު، ޔުނީފޯމު އެޅި ދެ ސެކިއުރިޓީ ގާޑުންވެސް ބައިތިއްބާފައި ތިބެއެވެ.\nމައުލޫމާތު ލިބޭ ގޮތުގައި މި ޗޮކުލެޓުގައިވަނީ ކެއުމަށް އެކަށޭނެ އެޑިބަލް ރަނެވެ. ހަމައެހެންމެ، ދުނިޔޭގައި ވަރަށް މަދުން ނޫނީ ނުހުންނަ ބާވަތެއްގައި ކަމުގައި ބޮންބޮންގެ 1000 އެތިކޮޅާއި ސެފްރޯން ތްރެޑް، ވައިޓް ޓްރަފަލް، މަޑަގަސްކަރައިގެ ވެނީލާ އަދި ގޯލްޑް ފްލޭކްވެސް ހުރެއެވެ.\nޑެނިއަލް ގޮމޭސް ނަމަކަށް ކިޔާ ޕޯޗުގީޒު ރައްޔިތެއް މި ޗޮކުލެޓު އުފައްދާފައިވާއިރު، މިއީ ދުނިޔޭގެ އެންމެ އަގު ބޮޑު ޗޮކުލެޓުކަމަށް ގިނިސް ވޯލްޑް ރިކޯޑްސް އިންވެސް ވަނީ ނިންމާފައެވެ.


Covid balimadukamugai Dhiraagu ge eheetherikah ethah gothakun | Mihaaru\nކޮވިޑް ބަލިމަޑުކަމުގައި ދިރާގުގެ އެހީ އެތައް ގޮތަކުން\nދިރާގުން ހަދިޔާ ކުރި ކިއޮސްކު ބޭނުންކޮށްގެން ކޮވިޑް ސާމްޕަލް ނަގަނީ-- ފޮޓޯ: ދިރާގު\nކޮވިޑް-19 އަކީ ހުރިހާ ދާއިރާއަކަށް ވެސް ވަރަށް ބޮޑެތި ބަދަލުތަކެއް ގެންނަން މަޖުބޫރުވި ހާލަތެކެވެ. މަސައްކަތުގެ މާހައުލުން ފެށިގެން ވިޔަފާރިކުރުމާ ހަމައަށް، ތަފާތު ހިދުމަތް ހޯދުމުން ފެށިގެން، ތައުލީމީ ދާއިރާއިން ވެސް ފެނުނީ، އެކި މީހުންނާ ބައްދަލުނުވެ، ކަންކަން ކުރުމުގެ ފިޔަވަޅުތަކެވެ. ކުރިން ނަމަ މިފަދަ ހާލަތެއް ކުރިމަތިވެދާނެ ކަމަކަށް އެކަކު ވެސް ހިއެއްނުކުރާނެ އެވެ. ނަސީބަކުން މި ބޮޑު ބަދަލާ ކުރިމަތިލެވޭ ވަރަށް ޓެކްނޮލޮޖީ އޮތީ ކުރިއަރައިފަ އެވެ. ޚާއްސަކޮށް މުވާސަލާތީ ޚިދުމަތްތަކެވެ.\nމިދިއަ ހަ މަސް ދުވަހު، މާލޭ ސަރަހައްދުގެ އާންމުން އުޅެމުން މި އަންނަނީ ގައިދުރުކުރުމާއި ގޭގައި ތިބެގެން މަސައްކަތްކުރުމުގެ ދުވަސްތަކެއްގަ އެވެ. ދިރާގުން ފަހިކޮށްދިނީ އެކަމަށް ފަސޭހަ މަގުތަކެވެ. އެތައް ބަޔަކަށް ދިރާގުގެ އެހީތެރިކަމާއި އަޅާލުން ލިބުނެވެ. ބައްޔަށް ހޭލުންތެރިކުރަން އެޗުޕީއޭ އިން ފެށި ބޮޑު ކެމްޕޭންގައި ދިރާގުގެ އިސްތިހާރު ބޯޑުތައް އެކަމަށް ހުސްކޮށްލަދިނެވެ. މާލޭގެ އެކި ހިސާބުތަކުގައި ހުރި 36 ބޯޑުގައި ދައުރުވަމުން ދިޔައީ ކޮވިޑް-19ގެ ހޭލުންތެރިކުރުވުމުގެ މެސެޖްތަކެވެ.\nމޮބައިލް ފޯނުގެ ފަސޭހަތަކުން، އެޗުޕީއޭއަށް ނެގެން އޮތް އެޑްވާންޓޭޖްތަކުގައި ދިރާގުން ބައިވެރިވީ ވަރަށް ފުރިހަމައަށެވެ. ދިރާގުގެ އެތައް ހާސް ކަސްޓަމަރުންނަށް، އެސްއެމްއެސް މެދުވެރިކޮށް، ބަލީގެ ހާލަތާއި އާންމުން ރައްކާތެރިވާން ޖެހޭ ކަންކަމާ ގުޅޭ ގޮތުން އެޗުޕީއޭ އިން ދޭން ބޭނުންވާ މެސެޖްތައް ވަގުތުން ފޯރުކޮށްދެ އެވެ. ދިރާގުގެ ހިދުމަތް ރާއްޖޭގެ އެތައް ލައްކަ ބަޔަކު ބޭނުންކުރާ އިރު މިއީ ކޮވިޑް-19އާ ދެކޮޅު ހަނގުރާމައިގައި، ދިރާގުން އަމަލީ ގޮތުން ބައިވެރިވެ، ރައްޔިތުންނަށް ވަގުތުން ވަގުތަށް ބޭނުންވާ މައުލޫމާތު ގެންގޮސްދިނުމުގެ މުހިންމު މަސައްކަތެކެވެ.\nނިއު ނޯމްލަގައި މާލެ ސަރަހައްދުގައި މިހާރު ވެސް ކިޔެވުން ކުރިއަށް ގެންދަނީ އޮންލައިންކޮށް -- ފޮޓޯ: ނިޝާން އަލީ/ މިހާރު\nގައިދުރުކަން ބެހެއްޓުމުގެ އިތުރުން ތަންތަނަށް މީހުން ޖަމާވުން ކުޑަކުރުމަކީ، ކޮވިޑް-19 އިން ރައްކާތެރިވުމުގެ އެންމެ މުހިންމު އެއް ފިޔަވަޅެވެ. ޚިދުމަތް ހޯދަން ކޮންމެ ދުވަހަކު އެތައް ހާސް ބަޔަކު ދިރާގުގެ އޮފީސްތަކާއި ޕާޓްނަރުންގެ އޮފީސްތަކަށް ވެސް ދެ އެވެ. އެކަމަކު ކޮވިޑް-19އާ އެކު ދިރާގުން ވެސް ޚިދުމަތުގެ ވައްޓަފާޅި ބަދަލުކޮށްލި އެވެ. އެގޮތުން ބިލް ދެއްކުމާއި ހިދުމަތްތަކަށް އެދުމުގެ ހުރިހާ ކަމެއް، ދިރާގުމައިއެކައުންޓާއި ދިރާގުގެ މޮބައިލް އެޕް ބޭނުންކޮށްގެން ކުރިއަށް ގެންދަން ހިތްވަރު ދިނެވެ. އޭގެ ނަތީޖާއަކީ ކުރިއަށް ވުރެ ގިނަ މީހުން އެ ވަސީލަތްތައް މެދުވެރިކޮށް ޚިދުމަތް ލިބިގަތުމުގެ އާދައިގެ ތެރެއަށް ވަދެވުމެވެ.\nމިދިއަ ހަ މަސް ދުވަހު ދިރާގުން ހަމައެކަނި ބައިވެރިވީ ހޭލުންތެރިކުރުވުމުގެ މަސައްކަތުގައި އެކަންޏެއް ނޫނެވެ. އަދި ފަސޭހަކޮށްދިނުމުގެ ފިޔަވަޅުތައް އަޅަމުން ގެންދިޔައީ ހަމައެކަނި އެ ކުންފުނީގެ ކަސްޓަމަރުންނަށް އަމާޒުކޮށްގެންނެއް ނޫނެވެ. އޭގެ އިތުރުން މުޖުތަމައުގެ އެކި ބޭނުންތަކުގައި ދިރާގުން ވަނީ އަމަލީ ގޮތުން ބައިވެރިވެފަ އެވެ. މިސާލެއް ނަގާ ކަމަށް ވަންޏާ ކޮވިޑް-19ގެ ސަބަބުން އެންމެ ހާލުގައި ޖެހުނު ކުދިންނާއި އާއިލާތަކަށް ކާނާ ފޯރުކޮށްދޭން އާކް އިން ކުރިއަށް ގެންދިޔަ ޕްރޮގްރާމް އެވެ.\nކޮވިޑްއާ ގުޅިގެން އިޖުތިމާއީ ވަރަށް ގިނަ މައްސަލަތައް ކުރިމަތިވި އެވެ. އެކި ސަބަބުތަކާ ހެދި ހާލުގައި ޖެހޭ ކުދިންނާއި މީހުންނަށް ސަރުކާރުގެ އަޅާލުން މުހިންމުވެފައި، އެފަދަ ފަރާތްތަކުގެ މައުލޫމާތު ރަނގަޅަށް ލިބޭނެ ގޮތް ހެދުން ވެސް އޮތީ އަވަސް މަސައްކަތަކަށް ވެފަ އެވެ. މިނިސްޓްރީ އޮފް ޖެންޑާ، ފެމިލީ އެންޑް ސޯޝަލް ސާވިސަސްއަށް، މުވާސަލާތީ ގޮތުން ދިރާގުން އެހީގެ އަތް ދިއްކޮށްލީ، އާންމުންނާއި މިނިސްޓްރީއާ ފަސޭހައިން ގުޅޭނެ ގޮތް ހަދައިދޭން ގާއިމްކޮށްދިން ހިލޭ ގުޅޭ ނަންބަރު 1421 މެދުވެރިކޮށެވެ.\nގައިދުރުކަން މަތީ ތިބެގެން ކޮވިޑް ޓެސްޓްކުރެވޭނެ ކިއޮސްކްތަކެއް ހެލްތު މިނިސްޓްރީއަށް ހަދިޔާކުރުމުން ފެށިގެން ގޮސް، ކުޅުދުއްފުއްޓާއި ފުވައްމުލަކުގައި ގާއިމްކުރި ކަރަންޓީން ފެސިލިޓީޒްތަކަށް ހިލޭ އިންޓަނެޓް ލިބޭނެ ގޮތް ހަމަޖައްސައިދިނުމަކީ ވެސް، ކޮވިޑްގެ ތެރޭގައި ދިރާގުގެ އެހީއެކެވެ.\nކޮވިޑް-19 އިން ހަމައެކަނި އިންސާނުންގެ ދިރިއުޅުން ދުރުކުރުވީކީ ނޫނެވެ. އެ ބަލިކަމުގެ ނުބައި އަސަރު ދެ ޖިންސްގެ މީހުންނަށް ތަފާތު ދަރަޖައެއްގައި ފޯރުމުގެ ފުރުސަތު ބޮޑެވެ. އެހެންކަމުން އޭޝިއާ އާއި ޕެސިފިކްގެ ގައުމުތަކުގައި ދެ ޖިންސްގެ މީހުންނަށް ބަލިމަޑުކަމުގެ އަސަރުކުރި ގޮތްތައް ދެނެގަތުމަށް ޔޫއެން ވުމެންގެ ފަރާތުން ކުރިއަށް ގެންދިޔަ ރެޕިޑް އެސެސްމެންޓް ސާވޭއަށް ދިރާގުން އެހީތެރިވެދިނެވެ.\nމި އަހަރުގެ ރޯދަ މަސް ކުރިމަތިވީ މާލެ ސަރަހައްދު ލޮކްޑައުންގައި އޮއްވަ އެވެ. އެތައް ބައެއްގެ ވަޒީފާ ގެއްލި، އާމްދަނީ ހުއްޓުމުން ހާލުގައި ޖެހުނު މީހުންގެ އަދަދު މައްޗެވެ. ކެއިންބުއިމުގެ ކަންކަން ހަމަނުޖެއްސޭ މިންވަރަށް ވެސް ބައެއް މީހުންގެ ހާލަތު ދަށަށް ދިޔަ އެވެ. އެކަމަކު އެފަދަ މީހުންނަށް އެހީތެރިވާން އެކި ފަރާތްތަކުން ވަރަށް ބުރަކޮށް މަސައްކަތްކުރި އެވެ. އެގޮތުން މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއަ އޮޕަރޭޓާސް (މަޓާޓޯ) އާއި ނެޝަނަލް ބޯޓިން އެސޯސިއޭޝަނުން ކުރި މަސައްކަތް ފާހަގަކޮށްލެވެ އެވެ. އެ ދެ ޖަމިއްޔާ ގުޅިގެން ކާނާ ފޯރުކޮށްދިނުމުގެ ޕްރޮގްރާމް، ރޯދަ މަހާއި ފިތުރު އީދާއި ހަ ރޯދައިގެ ތެރޭގައި ކުރިއަށް ގެންދިޔަ އެވެ. އެކަމުގައި ދިރާގުން ބައިވެރިވެ، އެހީތެރިވެދިނެވެ.\nކޮވިޑް-19 އަކީ މުޅި ގައުމަށް ވެސް ދިމާވި ވަރަށް ބޮޑު ޗެލެންޖެއް: ދިރާގުން ވަނީ ގިނަ ދާއިރާތަކަކުން އެހީތެރިކަން ފޯރުކޮށްދީފައި\nކޮވިޑާ އެކު ތައުލީމު އުނގަންނައިދިނުން މިދިއަ ހަ މަސްދުވަހު ބިނާވީ އިންޓަނެޓަށެވެ. ސްކޫލްތަކުން މައިގަނޑު ގޮތެއްގައި ކުރިއަށް ގެންދިޔައީ އޮންލައިން ކްލާސްތަކެވެ. މިކަމުގައި ވެސް އެންމެ ބޮޑަށް އެހީތެރިކަން ބޭނުން ފަރާތްތަކަށް ދިރާގުގެ އެހީ ލިބުނެވެ. އޭގެ ތެރެއިން އެއް ބަޔަކީ، ސަރުކާރުން ބަލަހައްޓަމުން އަންނަ ކުދިން ތިބޭ ހުޅުމާލޭ "ފިޔަވަތި" އެވެ. ދިރާގުން ވަނީ އެތަނުގައި ވައިފައިކޮށް ކިޔަވައިދެވޭ ގޮތަށް ހަތަރު ކްލާސް ރޫމް ތައްޔާރުކޮށްފަ އެވެ.\nރާއްޖޭގެ އެންމެ ބޮޑު މުވާސަލާތީ ކުންފުނިން ކޮވިޑް-19ގެ މި ބަލިމަޑުކަމުގެ ތެރޭގައި ދައްކައިދެމުން އަންނަނީ އެހީތެރިވެދީގެން އެއް ބަޔަކު އަނެއް ބަޔަކަށް އަޅާލުމުގެ ސިފަތަކެކެވެ. އޭގެ ސަބަބުން ބަލިމަޑުކަމުގެ އުނދަގޫތައް އެތައް ބަޔަކަށް ލުއިކޮށްދެވެ އެވެ. ހިތްހަމަޖެހުންތަކެއް ގެނެސްދެ އެވެ.\nއެއީ އިންޓަނެޓް ލައިނެއް ލުމުން ރައުޓާގެ ފީ މަހުން މަހަށް ބެހީމަ ވެސް 3.5 އަހަރު ވީ އިރުވެސް ރައުޓާގެ ފީދައްކާ ނުނިމޭތީ ދޯ؟ މަގޭ އިންޓަނެޓް ރައުޓާގެ ފީއަށް 3.5 އަހަރަށް ފީނަގާފައި ވަނީ؟ މި ދުވަސް ތަކުގެ ޖުމްލަ އަށް 18 ހާސް ރުފިޔާ އަރާ! މިއުޅެނީ ކޯޓައްދާން އެފައިސާ ހޯދަން.


Rilwan maraalumakee mulhi media ah dhin hamala eh: MMC\nރިލްވާން މަރާލުމަކީ މީޑިއާއަށް ދިން ހަމަލާއެއް: އެމްއެެމްސީ\nއެމްއެމްސީގެ ރައީސް އަދި ނައިބު ރައީސް، ބައެއް އެހެން މެންބަރުންނާއެކު: ރިލްވާން މައްސަލާގައި ކަންބޮޑުވުން ފާޅުކުރި - އަވަސް ފޮޓޯ\nމިނިވަން ނޫހުގެ ނޫސްވެރިޔާ އަހުމަދު ރިލްވާން އަބްދުﷲ ރަހީނުކޮށް، އޭނާ މަރާލި މައްސަލާގައި މޯލްޑިވްސް މީޑިއާ ކައުންސިލް (އެމްއެމްސީ)އިން ކަންބޮޑުވުން ފާޅުކޮށް، އެކަމުގައި ޝާމިލްވާ އެންމެން އިންސާފުގެ ކުރިމައްޗަށް ގެންނަން ގޮވާލައިފި އެވެ.\nރިޔާސީ ކޮމިޝަނުން އާންމުކޮށްފައިވާ ހުލާސާ ރިޕޯޓްގައިވާ ގޮތުން ރިލްވާން ރަހީނުކޮށް ކަނޑު އުޅަނދަކަށް އަރުވައި އޭނާ މަރާލައި ވަނީ ކަނޑު ފައްތާފަ އެވެ.\nއެކަމާ ގުޅިގެން އެމްއެމްސީއިން މިއަދު ނެރުނު ބަޔާނެއްގައި ބުނީ ރިލްވާން މަރާލުމަކީ އެންމެހާ ނޫސްވެރިންނާއި އާންމު ރައްޔިތުން ހިމެނޭ ގޮތުން މުޅި މުޖުތަމައަށް އޮތް ނުރައްކަލަކާއި، ބިރުވެރިކަމެއް ކަމަށެވެ. ދުރާލާ ރާވައިގެން ރިލްވާން މަރާލި މަރާލުމަކީ މުޅި މީޑިއާއަށް ދިން އުދުވާނީ ހަމަލާއެއް ކަމަށެވެ. އެހެންކަމުން މީޑިއާއަށް ދެވޭ މިފަދަ ހީލަތްތެރި ހަމަލާތަކާ މެދު މީޑިއާ ކައުންސިލުން އިންތިހާއަށް ކަންބޮޑުވާ ހާލު، މިކަން އެންމެ ހަރުކަށި އިބާރާތުން ކުށްވެރި ކުރާ ކަމަށް ބަޔާނުގައިވެ އެވެ.\n"މިނިވަން މީޑިއާގެ ވެއްޓެއް ގާއިމްކޮށް މީޑިއާއަށް ހުރި ހުރަސްތައް ނައްތާލުމުގެ ޒިންމާ އަދާކުރާ މުއައްސަސާއެއްގެ ހައިސިއްޔަތުން މީޑިއާ ކައުންސިލުން ދެކެނީ، މިއީ ރާއްޖޭގެ މީޑިއާގެ ކުރިމަގާއި، ހިޔާލުފާޅުކުރުމުގެ މިނިވަންކަމަށް ކުރިމަތިވި ބިރުވެރި ނުރައްކާތެރި ކަމެއްގެ ގޮތުގަ، އަދި ރިލްވާންގެ އާއިލާއިން ދައުލަތުގެ ކަމާ ބެހޭ ފަރާތްތަކުގައި އާދޭސްކުރަމުން ދިޔައިރު ވެސް، މުއައްސަސާތަކުން ކަމުގެ ހަގީގަތް އެނގިތިބެ އެކަން ސިއްރުކޮށް ކަމުގެ އަސްލު އޮޅުވާލަން މަސައްކަތް ކުރުމަކީ މުޅި އާއިލާއަށް ލިބުނު އިތުރު ހިތްދަތިކަމެއް ކަމުގައި ދެކެން،" ބަޔާނުގައި ބުންޏެވެ.\nބަޔާނުގައި ބުނީ ރިލްވާން ރަހީނުކޮށް މަރާލުމުގެ އަނިޔާވެރި ހާދިސާ ހިނގުމުގައި ދައުލަތުގެ ކަމާ ގުޅުން ހުރި މުއައްސަސާތަކުން އިހުމާލުވެފައިވާ ކަމަށް ރިޕޯޓުން ފާހަގަވެފައި ވާތީ، އެކަމަކީ ކައުންސިލުން އިންތިހާއަށް ލަދުގަންނަ އަދި ކަންބޮޑުވާ ކަމެއް ކަމަށެވެ. ކައުންސިލުން ގޮވާލަނީ، ނޫސްވެރިޔާ ރިލްވާންގެ އާއިލާއަށް އިންސާފު ހޯދައިދިނުމާއި ހައްދުފަހަނައަޅާފައިވާ މިފަދަ ޖަރީމާތައް ތަކުރާރުވިޔަ ނުދިނުމަށް، އަޅަންޖެހޭ އެންމެހާ ފިޔަވަޅުތައް ލަސްކުރުމެއް ނެތި، އަޅާނެކަމުގެ ޔަގީންކަން ދައުލަތުގެ ކަމާބެހޭ އެންމެހާ މުއައްސަސާތަކުން ރައްޔިތުންނަށް ދިނުން ކަމަށެވެ.\n"މި އަނިޔާވެރި އަމަލު ހިންގުމުގައި ބައިވެރިވާ އެންމެހާ ފަރާތްތަކާއި، އިހުމާލުވެފައިވާ ފަރާތްތައް އިންސާފުގެ ކުރިމައްޗަށް ގެނައުމަށް ކުރެވެންހުރި ހުރިހާ މަސައްކަތެއް ކުރުމަށް ދައުލަތުގެ އެންމެހާ އިދާރާތަކަށް މި ކައުންސިލުން ގޮވާލަން،\nމި ފުރުސަތުގައި މި ކައުންސިލުން ނޫސްވެރިކަމުގެ މިނިވަންކަމާއި ހިޔާލުފާޅުކުރުމުގެ މިނިވަންކަމަށް ކުރިމަތިވާ އެންމެހާ ހުރަސްތައް ނައްތާލުމަށް ސީރިއަސް މަސައްކަތްތަކެއް ކަމާބެހޭ މުއައްސަސާތަކުން ކުރުމަށް ގޮވާލަން،" ބަޔާނުގައި ބުންޏެވެ.\nނޫސްވެރިންނާއި މީޑިއާ ސްޓޭޝަންތަކަށް ދޭ އެކި އިންޒާރުތައް ސީރިއަސް ކަމެއްގެ ގޮތުގައި ބަލައި ތަހުގީގުކޮށް އަދި ނޫސްވެރިންގެ މަސައްކަތަށް ރައްކާތެރި މާހައުލެއް ގާއިމުކޮށްދިނުމަށް ކަމާބެހޭ އެންމެހާ ފަރާތްތަކަށް އެމްއެމްސީއިން ވަނީ އިލްތިމާސް ވެސް ކޮށްފަ އެވެ.\n"ހަމަ އެހެންމެ ނޫސްވެރިންގެ ރައްކާތެރިކަމަށާއި، މިނިވަން މީޑިއާގެ ވެއްޓެއް ގާއިމުކުރުމަށް އަދި ނޫސްވެރިންގެ މަސައްކަތަށް ހުރި ހުރަސްތައް ނައްތާލުމަށް މި ކައުންސިލުން ކުރަންޖެހޭ ކޮންމެ ކަމެއް ފަސްޖެހުމެއް ނެތި ކުރަމުންދާނެ ކަމުގެ ޔަގީންކަންވެސް އަރުވަން،" ބަޔާނުގައި ބުންޏެވެ.\nބަޔާނުގައި ނިންމާލަމުން ބުނީ ރިލްވާންގެ އާއިލާއަށް އިންސާފު ހޯދައިދިނުމަށް ކުރެވޭ މަސައްކަތަށް ހުރަސްއެޅޭނެ ފަދަ ގޮތަކަށް އެއްވެސް ފަރާތަކުން އަމަލުނުކުރުމަށާއި، މިކަމާ ގުޅޭ ހަބަރާއި މައުލޫމާތުތައް ފެތުރުމުގައި ޒިންމާދާރުކަމާއެކު މަސައްކަތް ކުރުމަށް ގޮވާލާ ކަމަށެވެ.\nއަހުމަދު ރިލްވާން މޯލްޑިވްސް މީޑިއާ ކައުންސިލް ދިވެހި މީޑިއާ


JSC ah aanmunge ithubaaru bodu: AG\nޖުޑިޝަލް ސާވިސް ކޮމިޝަނަށް އާންމުން ކުރާ އިތުބާރު އިތުރުވެފައިވާ ކަމަށް ބަންޑާރަ ނާއިބް އިބްރާހިމް ރިފްއަތު ވިދާޅުވެއްޖެ އެވެ. ޔުނިވާސަލް ޕީރިއޮޑިކް ރިވިއުގެ ތިންވަނަ ސައިކަލްގައި މިރޭ ކުރިއަށްދިޔަ ދިވެހިރާއްޖޭގެ ރިވިއު ސެޝަންގައި، ޖަސްޓިސް އެންޑް ލީގަލް ސެކްޓަރު ރިފޯމްއާ ގުޅޭ އިންޓާވެންޝަނެއް އެޓާނީ ޖެނެރަލް ވަނީ ހުށައަޅުއްވާފައެވެ.\nއޭޖީ ވިދާޅުވީ ދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީ ތަސައްވުރު ކުރަނީ ދައުލަތުގެ އެހެން ބާރުތަކުގެ ނުފޫޒުން އެއްކިބާވެ މަސައްކަތް ކުރާނެ މިނިވަން ޖުޑިޝަރީއެއް ނަމަވެސް ފާއިތުވެދިޔަ އަހަރުތަކުގެ ތެރޭގައި އެ ނިޒާމުގެ ތެރެއަށް ކޮރަޕްޝަނާއި، ސިޔާސީ ނުފޫޒު ފޯރުވާފައިވާތީ ޖުޑީޝަރީ މިނިވަންކަމާއެކު މަސައްކަތް ކޮށްފައި ނުވާ ކަމަށެވެ.\nޖުޑިޝަރީ ރިފޯމްކުރުމަކީ މި ސަރުކާރުގެ ވައުދެއްކަން ފާހަގަކުރައްވާ 2019 ވަނަ އަހަރު ޖުޑީޝަލް ރިފޯމް ޕްރޮޕޯސަލް އެކުލަވައިލާފައިވާއިރު، ޖުޑިޝަލް ރިފޯމް ޕްލޭން ބިނާވެފައިވަނީ މައިގަނޑު 3ތިން ދާއިރާއަށްކަމަށް ވިދާޅުވިއެވެ. އެއީ ކޯޓުތަކުގެ އޮނިގަނޑާއި އިހްތިސާސް ރިފޯމްކުރުމާއި އިދާރީ ހިންގުން ހަރުދަނާކުރުމާއި އަދި ފަނޑިޔާރުން ޒިންމާދާރުކުރުވައި އެ ފަރާތްތަކުގެ ނަޒާހާތްތެރިކަން ދެމެހެއްޓުމުގެ މައްޗަށް ކަމަށް ވިދާޅުވިއެވެ.\nދިވެހިރާއްޖޭގެ ޖުމްހޫރިއްޔާގެ ގާނޫނުއަސާސީގެ ދަށުން ޖުޑިޝަރީ ޖަވާބުދާރީ ކުރުވުމުގެ ޒިންމާއޮތީ ޖުޑިޝަލް ސާވިސް ކޮމިޝަންގެ މައްޗަށް ކަމަށްވީއިރު އެ ކޮމިޝަނަކީ މުސްތަގިއްލު އަދި މިނިވަންކަމާއެކު މަސައްކަތްކުރަންޖެހޭ ކޮމިޝަނެއް ކަމަށް ރިފްއަތު ފާހަގަ ކުރެއްވިއެވެ. ނަމަވެސް އެކި ފަރާތްތަކުގެ ނުފޫޒުގެ ސަބަބުން ކޮމިޝަން އެންމެ ފުރިހަމައަށް ކުރިން މަސައްކަތް ކޮށްފައި ނުވާ ކަމަށް އެޓާނީ ޖެނެރަލް ވިދާޅުވިއެވެ. ނަމަވެސް ކޮމިޝަންގެ މަސްއޫލިއްޔަތު ފުރިހަމައަށް އަދާކުރުމަށް މަގުފަހިކުރުމުގެ ގޮތުން ގިނަ މަސައްކަތްތަކެއް މި ސަރުކާރުން ކޮށައިވާ ކަމަަށާ އެކަމުގެ ސަބަބުން ކޮމިޝަނަށް އާންމުންކުރާ އިތުބާރު އިތުރުވެފައިވާކަން ކޮމިޝަނަށް މިހާރު ހުށަހެޅެމުންދާ މައްސަލަތަކުގެ އަދަދަށް ބެލުމުން އެނގޭކަމަށް ޖޭއެސްސީގައިވެސް އިންނަވާ ރިފްއަތު ވިދާޅުވިއެވެ.\nޖޭއެސްސީއަށް އާންމުން ކުރާ އިތުބާރު އިތުރުވެފައިވާ ކަމަށް ބަންޑާރަ ނާއިބް ވިދާޅުވިއިރު ޖޭއެސްސީ އެކުލެވިގެންވާ ގޮތް ބަދަލުކޮށް ސިޔާސީ ނުފޫޒުން އެ ކޮމިޝަން މިނިވަން ކުރުމަކީ މި ސަރުކާރުގެ ވައުދެކެވެ. ނަމަަވެސް އެ ވައުދު ފުއްދުމަށް އެއްވެސް މަސައްކަތެއް މިހާތަނަށް ކޮށްފައެއް ނުވެއެވެ. އަދި ކުރިން ވަރަށް ބޮޑަށް ވަކާލާތު ކުރެއްވި އެ މަސައްކަތާއި ގުޅޭގޮތުން ވާހަކަ ދައްކަވަންވެސް މި ސަރުކާރުން މިހާރު ބޭނުމެއް ނުވެއެވެ. ދާދި ފަހުން މަޖިލީހަށް އެފަދަ އިސްލާހުތަކެއް ހުށައެޅުމުން އެމްޑީޕީގެ މެންބަރުން ވަނީ އެ އިސްލާހުތައް ފެއިލްވެސް ކޮށްލާފައެވެ.\nޖޭއެސްސީ މިހާރު މާ ބޮޑަށް ސިޔާސީ ކޮށްފައިވާ ކަމަށާ ޖުޑިޝަރީގެ މިނިވަންކަން ނަގާލާފައިވާ ކަމަށް އިދިކޮޅުން ތުހުމަތު ކުރެއެވެ.\nއޮޑިޓާ ޖެނެރަލް އޮފީސް ޖޭއެސްސީ އިބްރާހިމް ރިއްފަތު + ޝަރުއީ ދާއިރާ ރިފޯމް ކުރުން


ވެލިދޫ ބަނދަރު ލޮލަށް ހިތްގައިމު، އޮޑިވެރިންނަށް ތަކުލީފެއް ވެލިދޫ ބަނދަރު ލޮލަށް ހިތްގައިމު، އޮޑިވެރިންނަށް ތަކުލީފެއް – Noonu Daily\nވެލިދޫ ބަނދަރު ލޮލަށް ހިތްގައިމު، އޮޑިވެރިންނަށް ތަކުލީފެއް\nPublished December 22, 202017:47\nUpdatedDecember 28, 202010:12\nވެލިދޫ ބަނދަރުގެ ޑްރޯން ފޮޓޯއެއް: ބަނދަރު ބަލާލަން ހިތްގައިމު، ބޭނުންކުރަން އޮޑިވެރިންގެ ޝަކުވާ ގިނަ-- ފޮޓޯ/ރިޗްބެ\nމާލެއިން އުތުރަށް ކުރާ ދަތުރުތަކުގައި ވެލިދޫ ބަނދަރަކީ އަމާން މަންޒިލެއްގެ ގޮތުގައި ބަނދަރު ކުރަމުން އައި ބަނދަރެކެވެ. ހާއްސަކޮށް ރޭގަނޑު ދަތުރުކުރުން މަދު، އެ ޒަމާނުގައި ހއ. އަދި ހދ. އަތޮޅަށް ދަތުރުކުރި އެތައް އުޅަނދެއް ވެލިދޫގައި ބަނދަރުކޮށް ރޭ ކުރުމަށް ފަހު، ދަތުރު ކޮށްފައި އެބަހުއްޓެވެ. ކޮޅިގަނޑުތަކުން ސަލާމަތްވުމަށް ވެސް ވެލިދޫ ބަނދަރުގައި ބަނދަރުކުރި އޮޑިފަހަރެއް މަދެއް ނޫނެވެ. އެއީ މާޒީއެވެ. މިހާރު މިގޮތަށް ވެލިދޫގެ ބަނދަރުގެ ބޭނުން ހިފަނީ މަދު ބައެކެވެ. އޭރު އެ ޒަމާނަށް ބެލިނަމަވެސް ވެލިދޫ ބަނދަރަކީ ތަނަވަސް ބަނދަރެކެވެ.\nސަރުކާރު ޕްރޮޖެކްޓެއްގެ ތެރެއިން ދެ އަވަށު ރައްޔިތުން ނިކުމެ ހެދި ބަނދަރު ގާތްގަނޑަކަށް 20 އަހަރު ފަހުން އަލުން ހަދާ ހުޅުވީ 24 ޑިސެމްބަރ 2017 ގަ އެވެ. ވެލިދޫގެ މިހާރުގެ ބަނދަރަކީ ވެސް ބަލާލަން ހިތްގައިމު ބޮޑު ބަނދަރެކެވެ. ބަނދަރުގެ ފުޅާމިނުގައި 518 ފޫޓު ހުންނައިރު ދިގު މިނުގައި 1000 ފޫޓު ހުރެ އެވެ. ދުރުން ދިއްލާލާފައި އޮންނައިރު ބަނދަރުގެ ސަބަބުން ވެލިދޫ އަށް އިތުރު ރީތި ކަމެއް ގެނެސްދެ އެވެ. ނަމަވެސް ބަނދަރުގެ ހަގީގީ ބޭނުންހިފުމުގައި އޮޑިވެރިންގެ ޝަކުވާތައް ވަނީ ގިނަވެފަ އެވެ.\n"ބަނދަރު ބަލާލަން ކިތަންމެހާ ވެސް ހިތްގައިމު. އެކަމަކު ކިރިޔާ ވެސް ގަދަ ވެއްޖިއްޔާ ކަނޑެކޭ ފަޅެކޭ އެއްވަރު. ބާނި ބޮޑުކަމުން އެތައް އޮޑިއަކަށް ގެއްލުންވެއްޖެ. އެތައް ވަލެއް ކަނޑައިން ގޮސްފި. އެތައް ރެއެއްގެ ނިދިނަގާލައިން އޮޑިދަށުގައި އެބައުޅެންޖެހޭ،" ވެލިދޫ އޮޑިވެރިއަކު އޭނާގެ އިޙްސާސްތައް ބަންޑުން ކޮށްލި އެވެ.\nފަޅުތެރެ ގަދަވެ އޮޑިވެރިން ދޯނިތައް ވާޓަރާ ދުރުކުރަނީ\nތިން އަހަރު ނުވަނީސް ބަނދަރު ހަލާކުވެ, ބޮޑު މަރާމާތަކަށް ބޭނުންވެފައި\nރާއްޖޭގައި އެންމެ ފުރަތަމަ ބަނދަރު ހެދި ރަށްތަކުގެ ތެރޭގައި ވެލިދޫ ހިމެނެ އެވެ. ބައެއް ރައްޔިތުން ދެކޭ ގޮތުން މިހާރުގެ ބަނދަރުގެ ރައްކާތެރިކަމަށް ބަލާއިރު ކުރީގެ ބަނދަރަށް ވުރެ ހާލަތު ދަށެވެ. ބަނދަރު ހަދާފައި ވަނީ އޭޑީބީގެ ލޯނެއްގެ ދަށުންނެވެ. ކޮންމެ އަހަރަކު ބަޖެޓްގައި ޖަހައިގެން އެ ލޯނަށް ސަރުކާރުން އަންނަނީ ފައިސާ ދައްކަމުންނެވެ.\nފަޅުތެރެ ގަދަވެ އޮޑިވެރިން ދޯނިތައް ވާޓަރާ ދުރުކޮށްފައި\n"ހަގީގަތަކީ ބަނދަރުގެ މަސައްކަތުގެ ފެންވަރުދަށްކަން. ފަޅު ފުންކުރީ ފަޅުގައި ހުރި ބައެއް އޮޑިދޯނިފަހަރު ފަޅުގައި އަޅާފައި ބާއްވައިގެން. މި ބަނދަރަކީ ބޮޑެތި ސަފާރީ އުޅަނދުފަހަރު ވަންނަންޖެހޭ ފަޅެއް. އެކަމަކު ތިލަތަންތަން އަދި ވެސް ތިލަ. ބަނދަރު ކުރެހިއިރު ބާޖެއް ކައިރިކޮށްލާނެ ރޭމްޕެއް ނެތް. ބައެއް މީހުން ބުނަނީ މިއީ ބަނދަރު ކޮމެޓީގެ މައްސަލައެކޭ. އަނެއްބައި މީހުން ބުނަނީ މިއީ ކައުންސިލްގެ މައްސަލައެކޭ. ޒިންމާ ނަގާނެ ބައެއް ނޭނގުނަސް ހަގީގަތަކީ ބަނދަރު އޮތީ މަރާމާތުކުރަންޖެހިފައިކަން. އެއްބަޔަކު އަނެއްބައްގެ ބޮލުގައި ޒިންމާ އެޅުވުމަށް ވުރެ ބަނދަރު މަރާމާތުކުރެވޭނެ ގޮތެއް ބެލުން މުހިއްމު.،" ބަނދަރުގެ ވާހަކަ ދައްކަމުންދިޔަ ތަނެއްގައި އެކަކު ފާހަގަ ކުރި އެވެ.\nބަނދަރުގެ މަރާމާތަށް ބަލާއިރު އެންމެ ފުރަތަމަ ވެސް ހަލާކުވީ ކަނޑުތޮށީގެ ބޭރުގެ ރިވެޓްމަންޓެވެ. މުޅި ރިވެޓްމެންޓް ހަލާކުވެ، ކަނޑުތޮށީގައި މިހާރު ވަނީ ވަޅުގަނޑުތައް ހެދި ފަސްދަމައިގެން ގޮސްފަ އެވެ. އޭރުމަރާތަށް އެދުމުން ވެއްޓުނު ބައެއް ހިލަނަގައި އަލުން ބޭއްވުން ނޫން ކަމެއް ނުކުރެ އެވެ.\n"ބަނދަރު ހުޅުވިއިރު ކަނޑުތޮށި ވެސް ވަރަށް ހިތްގައިމު. ރުއްޖަހާ އެތަން ފެހިކުރުމުގެ މަސައްކަތް ވެސް ކުރި. އެކަމަކު އަނެއް މޫސުން އަންނަވިއިރު އެއްޗެހި އަޅާފައި ހުރި ރުއްތައް ވެސް ވެއްޓިއްޖެ. މިހެންވާން ޖެހުނީ ކަނޑުތޮށީގައި ރިވެޓްމަންޓް ޖަހާފަހުރިލެއް ތެދުބޮޑުކަމުން. ހިލަ ޖެހުމުގައި އެއްވެސް ކަޗޯރުކަމެއް ނެތް، އޭގެ ސަބަބުން ބިންދާލާ ރާޅުތައް ރިވެޓްމަންޓްމަތިން އަރައިން ފަޅުތެރެ އަށް ފައިބައިގެންދާ ފަހަރެއް މަދެއް ނޫން.،" އޮޑިވެރިޔަކު ބުންޏެވެ.\nކަނޑުތޮށި ހިލަތައް ފައިބައިގަނެ ރޫޅިފައި\nބަނދަރުގެ އެއްގަމު ތޮށީގެ އުތުރު ގައު ރިވެޓްމެންޓް ވެސް މިހާރު ވަނީ ބޮޑުބައެއް ގިރާލާފަ އެވެ. ބައެއް މީހުން ބުނާގޮތުން މިވަރު ބޮޑު ހަރަދެއްކޮށްގެން ހެދި ފަޅެއްގައި ފަޅުން ގާނަގައިގެންނާއި ކުރީގެ ވާޓަރުގެ ބައިބައި ބޭނުންކޮށްގެން ގާ ރިވެޓްމެންޓެއް ޖެހުމަކީ އެހާ ރަނގަޅު ކަމެއް ނޫނެވެ. އަދި ގާ ރިވެޓްމަންޓް ޖަހާފައި ވަނީ ރަށުގެ ކުރީގެ އެއްގަމު ތޮށިން ނެގި ކޮންކުރިޓް ގައު ތަކުގައި ދަގަނޑު ހުއްޓާ ދަގަނޑުތައް ފެންނަ ގޮތަށެވެ. ނަމަވެސް ފަހުން ރައްޔިތުންގެ ތެރެއިން ބަޔަކު ޝަކުވާ ކުރުމުން މައްްޗަށްހުރި ބައެއް ބައިބައިން ދަގަނޑުތައް ވަނީ ބުރިކޮށްފަ އެވެ. ނަމަވެސް މިހާރު އުތުރު ފަރާތު ގައު ރިވެޓްމަންޓް އިން ހަލާކުވިބައިން ވަނީ އަނެއްކާ ވެސް ދަގަނޑުތައް ފެންނަން ފަށާފަ އެވެ.\n"ބަނދަރަށް ގެނައި ހިލަ ބާކީކޮށްގެން އެމްޓީސީސީން ވަނީ ރަށުގެ އަނެއް ފަރާތުގައި ގިރާ ސަރަހައްދުގައި ތޮށިބުރިއެއް ޖަހާފައި. އެއީ ބަނދަރަށް ބޭނުންކުރަންގެނައި ހިލަ. އިތުރު ހިލައެއް އެމީހުންް ނުގެނޭ. އެ ހިލައިން ނެރުގެ ފައިކަށި ސިލްޕްވޭއާ ދިމާލަށް ދަމާލަން ވެސް ބޭނުން ކުރެވުނީސް. ސިލްޕްވޭއާ ދިމާގައި ޖަހާފައި އޮތް ތޮށިބުރި އޮތީ މާއެތެރެކޮށް ކުުރުކޮށް ޖަހާފައި. އަދި ނެރަށް ވަންނަން އޮންނަ މަގުވަރުގައި ޖަހާފައި އިން ދެ ބައްތިއާ ހިސާބުން ނެރު ބައްތިއާ ހިސާބަށް ދެފައިކަށި ވެސް އެ ހިލަ ބޭނުންކޮށްގެން ލެވުނީސް. އޭރުން ސީދާނެރުން ވަދެގެން އަންނަ އެ ރާޅު އައުން މަޑުވެ، ފަޅުތެރެ މަޑުވާނެ.،" ފަޅުގައި ހުރި ބައެއް މައްސަލަތައް ފާހަގަކުރި މީހަކު ބުންޏެވެ.\nގާ ރިވެޓްމަންޓް ގިރާލައި ހަލާކުވެފައި\nވެލިދޫ ކައުންސިލްގެ ނައިބު އަޙްމަދު ޖައުފަރު (ޖޯބެ) ވިދާޅުވީ ބަނދަރު މަރާމާތުކުރަންޖެހިފައިވާ ކަމަށް ގަބޫލްކުރާ ކަމަށެވެ. އަދި ބަނދަރުގައި ހުރި މައްސަލަތައް ފާހަގަކޮށް ރައީސް އޮފިހަށާއި ހައުސިންގ މިނިސްޓްރީ އަށް ފޮނުވާފައިވާނެ ކަމަށް އޭނާ ވިދާޅުވި އެވެ.\n"އަޅުގަނޑުމެންވާނީ އެކަންކަން ފާހަގަކޮށް ފޮނުވާފައި. އަދި ހައުސިންގ މިނިސްޓަރު މިރަށަށް ވަޑައިގެންނެވީމަ ކަނޑުތޮށްޓަށް އަރުވައިގެން އެތާހުރި މައްސަލަތައް ސީދާ މިނިސްޓަރަށް އަޅުގަނޑުމެން ވާނީ ދައްކާފައި،" ޖޯބެ ވިދާޅުވި އެވެ.\nވެލިދޫ ކައުންސިލުން ބުނީ ބަނދަރުގައި ހުރި މައްސަލަތައް ހައްލުކުރުމަށް މަސައްކަތްކުރަމުން އަންނަ ކަމަށެވެ. ނަމަވެސް ބަނދަރުގައި ހުރި މައްސަލަތައް ހައްލުނުވެ، ދިގުލައިގެންދާ ކޮންމެ ދުވަހަކީ އޮޑިވެރިންނަށް ގެއްލުވަމުން އަންނަ ދުވަހެކެވެ. އަދި މަރާމާތު ދިގުލައިގެންދާނަމަ ބަނދަރު މިހާރަށް ވުރެ ބޮޑަށް ހަލާކުވެ، މަރާމާތު އިތުރުވުމަކީ ވެސް އެކަށީގެންވާ ކަމެކެވެ.


Hulhumale Medical Facility Gaaim Koffai Vanee Dhaulathuge Milkuverikan Nei Bimehggai: Audit | Hathaavees\nުހުޅުމާލެ މެޑިކަލް ފެސިލިޓީ ގާއިމްކޮށްފައި ވަނީ ދައުލަތުގެ މިލްކުވެރިކަން ނެތް ބިމެއްގައި: އޮޑިޓް\nހުޅުމާލެ މެޑިކަލް ފެސިލިޓީ ---\nކޮވިޑް19 ގައި ބަލިވާ މީހުންނަށް ފަރުވާދިނުމަށްޓަކައި 300 އެނދުގެ މެޑިކަލް ފެސިލިޓީއެއް ހުޅުމާލޭގައި ގާއިމުކުރުމަށް ސަރުކާރުން ނިންމެވުމާއި ގުޅިގެން، ހުޅުމާލެގައި ގާއިމްކުރި ވަގުތީ މެޑިކަލް ފެސިލިޓީ ގާއިމް ކޮށްފައި ވަނީ ދައުލަތުގެ މިލްކުވެރިކަން ނެތް ބިމެއްގައި ކަމަށް ކޮވިޑް19 އާއި ގުޅިގެން އޮޑިޓާ ޖެނެރަލް އޮފީހުން އެކުލަވާލި ނޭޝަނަލް ޑިޒާސްޓާ މެނޭޖުމަންޓުގެ ކޮވިޑް19 ކޮމްޕްލަޔަންސް އޮޑިޓު ރިޕޯޓުގައި ހާމަކޮށްފިއެވެ.\nއެންޑީއެމްއޭގެ އޮޑިޓުގައި ބުނެފައިވާ ގޮތުގައި ކޮވިޑް19 ގައި ބަލިވާ މީހުންނަށް ފަރުވާދިނުމަށްޓަކައި 300 އެނދުގެ މެޑިކަލް ފެސިލިޓީއެއް ހުޅުމާލޭގައި ގާއިމުކުރުމަށް ސަރުކާރުން ނިންމެވުމާ ގުޅިގެން، ހުޅުމާލެގައި ވަގުތީ މެޑިކަލް ފެސިލިޓީއެއް ހެދުމަށް 29 މާރިޗުު 2020 ގައި ހައުސިން ޑިވެލޮޕްމަންޓް\nކޯޕަރޭޝަން (އެޗްޑީސީ) އާއި ނޭޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އާއި ދެމެދު ވެފައިވާ "ހޭންޑް އޯވާ އެއްބަސްވުމުގެ ދަށުން، ހުޅުމާލޭއިން ޖުމްލަ ސާޅީސް ދެހާސް ހަތްދިހަ އެއް އަކަ ފޫޓުގެ ބިމާއި އެބިމުގައިވާ އިމާރާތްތައް އެންޑީއެމްއޭ އާއި ހަވާލުކޮށްފައިވާ ކަމަށެވެ.\nނަމަވެސް، ހުޅުމާލޭގައި ހަދާފައިވާ މެޑިކަލް ފެސިލިޓީ ހުރި އިމާރާތްތަކާއި ބިމަކީ، އަމިއްލަ ފަރާތަކަށް، 2012 ވަނަ އަހަރު، މޮރިޝަސް ކޮމާޝަލް ބޭންކް މޯލްޑިވްސް އިން ދޫކޮށްފައިވާ، ހަތަރު މިލިއަން ތިން ސަތޭކަ ފަނަރަ ހާސް އެއް ސަތޭކަ ފަންސާސް ތިނެއް އެމެރިކާ ޑޮލަރުގެ ލޯނަކަށް ރަހުނު ކޮށްފައިވާ ތަނެއް ކަމަށް އޮޑިޓު ރިޕޯޓުގައިވެއެވެ. އަދި ލޯނު ނެގިފަރާތުން ގަވާއިދުން އަނބުރާ ލޯނު ނުދެއްކުމުގެ ސަބަބުން، އެ ލޯނާ ގުޅިގެން ރަހުނު ކުރެވިފައިވާ ތަންތަން ވިއްކާލުމުގެ ހައްގު މޮރިޝަސް ކޮމާޝަލް ބޭންކަށް ސިވިލް ކޯޓު 2016ވަނަ އަހަރުގެ ޑިސެމްބަރު މަހު ކުރި ހުކުމެއްގައި ބަޔާންކޮށްފައިވާ ކަމަށް އޮޑިޓުގައިވެއެވެ.\nއެ ބިމުގައި މެޑިކަލް ފެސިލިޓީ ގާއިމު ކުރުމަށް ނިމްމުމާ ގުޅިގެން އެޗްޑީސީ އާއި މޮރިޝަސް ކޮމާޝަލް ބޭންކާ ދެމެދު 24 މާރޗު 2020 ގައި ހޭންޑް އޯވާ އެއްބަސްވުމެއްގައި ސޮއިކޮށްފައިވާ ކަމަށާއި އެގޮތުން އެ އެއްބަސްވުމުގައި، އެތަނުގައި ހަދާފައިހުރި ކޮންކްރީޓު ސްޓްރަކްޗާ އަށް އެއްވެސް ބަދަލެއް ނުގެނެވޭނެ ކަމަށާއި، އިތުރު އެހެންު އެއްވެސް ބަދަލެއް ތަނަށް ގެނެސްފައިވާނަ އެ ބަދަލުތައް އެނގޭނެހެން ލިޔެކިޔުން ބަލަހައްޓަން ވާނެ ކަމަށް ބަޔާންކޮށްފައިވާ ކަމަށް އޮޑިޓު ރިޕޯޓުގައި ބުނެފައިވެއެވެ.\nއޮޑިޓު ރިޕޯޓުގައި ބުނެފައިވާ ގޮތުގައި އެއްބަސްވުމުގެ މުއްދަތަކީ ތިން މަސް ދުވަސް ކަމަށާއި އެ އެއްބަސްވުމުގައި ބަޔާންކޮށްފައިވާ މުއްދަތު އިތުރުކުރަން\nޖެހިއްޖެ ހާލަތެއްގައި ދެފަރާތުން އިތުރު އެއްބަސްވުމަކަށް އަންނަން ޖެހޭނެ ކަމަށް ބަޔާންކޮށްފައިވާ ކަމަށް އޮޑިޓުގައިވެއެވެ. މިތަން ހެދުމަށް ދައުލަތުން 24 މިލިއަނަށްވުރެ ގިނަ ރުފިޔާ ވަނީ ހަރަދުކޮށްފައެވެ.\nPrevious މި ސަރުކާރު އިހްލާސްތެރި، ތަހުގީގަށް މިދަނީ އެއްބާރުލުން ދެމުން: އަދީބު\nNext ކަނޑައަޅާފައިވާ އަގަށްވުރެ އަގުބޮޑުކޮށް ތަކެތި ވިއްކި ފަރާތްތަކަށް ފިޔަވަޅު އަޅަން އަންގައިފި


Nurakkaleh noannaane, contact eh nethi ''Bubble'' ehggai Bengaluru FC7mas! - One Online\nބެންގަލޫރު އެފްސީގެ ކެޕްޓަން ސުނިލް ޗެތުރީ: ޓީމު އެއްކޮށް ފަރިތަކުރަނީ ގޯއާގައި --- ފޮޓޯ/ ބެންގަލޫރު އެފްސީ\nނުރައްކަލެއް ނޯންނާނެ، ކޮންޓެކްޓެއް ނެތި "ބަބުލް" އެއްގައި ބެންގަލޫރު ހަތް މަސް!\nރާއްޖޭގެ ކޮވިޑް 19ގެ ފިޔަވަޅުތައް ވަރުގަދަކޮށް، ކުޅިވަރުތައްވެސް ހުއްޓާލަން އެންގި ވަގުތު އޭއެފްސީ ކަޕް މެޗެއް، މެޗުތަކެއް ކުޅެން އުޅޭތީ އެކަމާ ގިނަ ބަޔަކު ކަންބޮޑުވާތަން ފެނެއެވެ. ސަރަހައްދުގެ ގައުމުތަކުގެ ޓީމުތަކުން ރާއްޖެ އައިސް އޭއެފްސީ މެޗުތައް ކުޅެން ޖެހޭއިރު، ގިނަ ރައްޔިތުން ކަންބޮޑުވަނީ ކްލަބުތައް ނިސްބަތް ވާ ގައުމުތަކުގެ ކޮވިޑް ހާލަތުން ކަމަށްވެސް ވެދާނެއެވެ. ނޫންނަމަ، އެ ވާހަކައިގެ ތެރެއިން ރާއްޖޭގައި ޒަމާނުއްސުރެ އޮންނަ "ކޮންމެ ކަމެއް ސިޔާސީ" ކޮށްލުން އުފެދިގެން ދިޔައީ ކަމަށްވެސް ބެލެވިދާނެއެވެ.\nކޮވިޑްގެ ހާލަތު މުޅި ދުނިޔޭގައިވެސް އެންމެ ގޯސްކޮށް އޮތް އެއް ގައުމަކީ އިންޑިއާ ކަމަށްވާއިރު، އޭއެފްސީ ކަޕަށް އެންމެ ފުރަތަމަވެސް ރާއްޖެ އަންނަން ޖެހެނީ އިންޑިއާ ޓީމެކެވެ. "ސަރުކާރުން އިންޑިއާ ޓީމެއް ވީމަ ބިރެއް ނެތި ގެންނަން" އުޅެނީ ކަމަށް ގިނަ ބަޔަކު މީސް މީޑިއާގައި އަޑު އުފުލާފައިވާއިރު، އޭއެފްސީ ކަޕްގެ ކޮލިފިކޭޝަން ފަހު ބުރުގައި ކްލަބު އީގަލްސްއިން ކުޅޭ މެޗަށް އެޗްޕީއޭއިން ވަނީ ހާއްސަ ހުއްދައެއް ދީފައެވެ. އެ ހުއްދައިގެ ވާހަކައާއެކު އިންޑިއާގެ ފުޓުބޯޅައިގެ ކަންކަމަށް ނަޒަރު ހިންގާލީ މަދުބައެކެވެ. އެގައުމުގެ ކޮވިޑް ހާލަތުން ފުޓުބޯޅަ އެއްކިބާ ކުރަން ކުޅުންތެރިންނާއި ކޯޗުން، އަދި ޓީމުތަކުގެ އޮފިޝަލުން ވެފައިވާ ބޮޑު ގުރުބާނީއަށް ބަލައިލި މީހަކުވެސް މަދުވާނެއެވެ.\nބެންގަލޫރު އެފްސީން ކޭމްޕްގެ ތަމްރީނުތަކުގައި --- ފޮޓޯ/ ބެންގަލޫރު އެފްސީ\nއިންޑިއާގެ ޓީމުތައް ބަޔޯ ސެކުއާ ބަބުލްއެއްގައި އެތައް ދުވަހެއް\nކޮވިޑް 19 އާއެކު މުޅި ދުނިޔޭގެ ކުޅިވަރުތައް ހުއްޓުނެވެ. ވަކި ގައުމެއްގައެއް ނޫނެވެ. ދުނިޔޭގެ އެންމެ ބޮޑެތި ކުޅިވަރު މުބާރާތްތަކާއި ބޮޑެތި ފުޓުބޯޅަ ލީގުތައްވެސް މިދިޔަ އަހަރު ހުއްޓި، ކްލަބުތަކަށް ލިބުނު ގެއްލުން ބިލިއަނަށް އަރައެވެ. މިދިޔަ އަހަރުގެ އޭއެފްސީ ކަޕްވެސް ކެންސަލް ކޮށްފައިވާއިރު، ރާއްޖޭގެ މާޒިޔާއަށްވެސް އެކަމުގެ ގެއްލުން އިންތިހާއަށް ފޯރިއެވެ.\nކުޅިވަރަކީ ހަމައެކަނި ކުޅިވަރެއް ނޫނެވެ. އެއީ މިހާރު ދުނިޔޭގައި އޮތް އެންމެ ބޮޑު އެއް ވިޔަފާރިއަށްވާއިރު، ލީގުތައް އަލުން ފަށައި، ކުޅިވަރު އެތުލީޓުންނާއި ކުޅިވަރުގައި ހަރަކާތްތެރިވާ ފަރާތްތައް އަލުން ކޮޅަށް ޖަހާނެ ގޮތްތައް އެކިއެކި ފަންނީ މާހިރުންގެ ލަފައާއެކު މިހާރު ގިނަ ގައުމުތަކުން ހޯދައިފިއެވެ. އެކަންކަމުގެ ހައްލު ހޯދައި، ވަކި އުސޫލަކަށް ޓީމުތައް ފައްތަން ހަރަދު ހިނގާ ނަމަވެސް، އެތައް ކްލަބަކުން އެ ހަރަދު ގުރުބާންކޮށް ކުޅިވަރުތައް ކުރިއަށް ގެންދަން ނުކުތީ އެތަކެއް ތަކުލީފުތަކާވެސް އެކުގައެވެ.\nއެންމެ ކާމިޔާބު ވިސްނުމަކީ ބޮޑެތި އެތައް ލީގެއްގައިވެސް ގެންގުޅޭ "ބަޔޯ ސެކުއާ ބަބުލް" ސިސްޓަމެވެ. ކުޅުންތެރިންނާއި ކޯޗުން، އަދި ޓީމުގެ އިތުރުން ސްޓޭޑިއަމްތަކުގައިވެސް ހަރަކާތްތެރިވާ އެންމެން އާންމުންނާ ދިމާ ނުވެ، ވަކިން އެކަހެރިވެ ވަކި ކޮންޓެކްޓް ބަބުލްއެއް އުފައްދައިގެން ކޮވިޑްގެ މައިގަނޑު ރައްކާތެރިކަން ހޯދަނީ ކޮންޓެކްޓް ސުމަކަށް ހަދައިގެންނެވެ. އެގޮތަށް ކަން ކުރުމަށް ޓީމު އެކަހެރިވާން ޖެހެއެވެ. އެކަމަކު އެއީ ހަމައެކަނި ޓީމުތައް ކޮވިޑުން ސަލާމަތް ކުރުމަށް ހޯދުނު ގޮތްވެސް މެއެވެ. އިންޑިއާގެ މަގުތަކުގައި އެތައް ބަޔަކު ކޮވިޑް ޖެހިގެން އުޅުނު ނަމަވެސް ސެކުއާ ބަބުލްގައި ތިބި ޓީމުތައް ތިބީ ވަކިން ހޮޓާތަކުގައެވެ. ޓީމުގެ ހިދުމަތަށް ތިބި މީހުން ތިބީ ހޮޓާތަކުގައިވެސް އެކަހެރި ވެގެންނެވެ.\nބެންގަލޫރު އެފްސީގެ ހޮޓަލުގެ ސްޓާފުންނާއި ބައެއް ކުޅުންތެރިން --- ފޮޓޯ/ ޓްވިޓާ\n"ހޮޓަލެއްގައި ތިބޭތާ ހަތް މަސްވީ. އިންޑިއާއަށް އާ ވޭރިއަންޓެއް އައިސް، އެކަމުގެ ކަންބޮޑުވުންތައް އަހަންނަށްވެސް އިހުސާސް ކުރެވޭ، އެކަމަކު މިއީ މެންޓަލީ ވަރަށް އުނދަގޫ ކަމެއް. ހަމައެކަނި 14 ދުވަހަށް ކަރަންޓީނު ވާ ވާހަކައެއް ނޫން މި ދައްކަނީ. ސީޒަން އެއްކޮށް ނިންމަން މިތިބީ ސީޒަން ފެށިއިރުވެސް ފެށިގެން އެކަހެރިކޮށް. މިތަނުގައި ތިއްބާ ކުޅުންތެރިން ނޫނީ އޮފިޝަލުންގެ ގާތްތިމާގެ މީހުން ކޮވިޑް ޖެހިގެން މަރުވެސް ވެއްޖެ، އެކަމަކު ނުއެއް ނުކުމެވޭނެތާ. އެއީ އުނދަގޫ ހާލަތްތަކެއް،" އިންޑިއާގެ ފުޓުބޯޅަ ލީގު ދެ މަސް ކުރިން ނިމުނު ނަމަވެސް، އޭއެފްސީ ކަޕް މެޗުތަކަށް ހާއްސަވެގެން މިވަގުތުވެސް ހޮޓެލް ކަރަންޓީނުގައި ތިބި އިންޑިއާގެ ބެންގަލޫރު އެފްސީގެ އޮސްޓްރޭލިއާގެ މިޑްފީލްޑަރު އެރިކް ޕާޓަލޫ ބުނެފައިވެއެވެ.\nބެންގަލޫރު އެފްސީގެ ހުރިހާ ކުޅުންތެރިންގެ ޑެއިލީ ރުޓިންއަކީ ހޭލައިގެން ސައިބޮއެ، ފަރިތަކުރުންތަކަށް ގޮސް، އަނެއްކާވެސް ހޮޓަލުގައި ތިބެފައި، އަނެއް ދުވަހުވެސް ހަމަ ތަކުރާރުކޮށް އެއް ކަމެއް ކުރުމެވެ. އެއީ އުނދަގޫކަމެއް ނަމަވެސް ޓީމުތަކުން އެކަން ކުރަނީ ފުޓުބޯޅަ ނުހުއްޓުވުމަށެވެ. އޭއެފްސީ ގްރޫޕް ސްޓޭޖަށް ތައްޔާރުވަމުން އަންނަ މޯހަން ބަގާންވެސް އިންޑިއާގެ ސެކުއާ ބަބުލްގައި ތިބިއިރު، ބަންގްލަދޭޝް ލީގު އަލުން ފަށައި، ބަޝުންދުރަ ކިންގްސްއިން އަމަލުކުރަނީވެސް އޭއެފްސީ ޕްރޮޓޮކޯލްއަށެވެ.\nޕީސީއާރް ޓެސްޓް، ސެކުއާ ބަބުލް، ވަރުގަދަ އުސޫލުތަކެއް\nސަރަހައްދުގެ ދެވަނައަށް އެންމެ ވަރުގަދަ ފުޓުބޯޅަ މުބާރާތް އޭއެފްސީ ކަޕް ގްރޫޕް ޑީގެ މެޗުތައްވެސް ރާއްޖޭގައި ހޯސްޓް ކުރާއިރު، އެކަމުގެ ހުއްދަ ސަރުކާރުންވެސް އޭއެފްސީން ވެސް ދެނީ ހަރުދަނާ ޕްރޮޓޮކޯލެއްގެ ތެރެއިންނެވެ. އެކަންކަމަށް މީގެ ކުރިންވެސް ވަނީ ވާހަކަތައް ދެކެވިފައެވެ. ފުޓުބޯޅައިގެ ތެރެއިން އެތައް ބައެއްގެ އާމްދަނީ އާއި އެތައް ބައެއްގެ ދިރިއުޅުމަށް އަސަރު ކުރާއިރު، ފުޓުބޯޅަ ކުރިއަށް ގެންދާ ސަބަބަކީވެސް އެއީއެވެ.\n"އެޗްޕީއޭ އާއި ޔޫތު މިނިސްޓްރީއާ ދެމެދު ދެކެވުނު ވާހަކަތަކުގައި އެއްބަސްވެފައިވަނީ އެއީ ބައިނަލްއަގުވާމީ މުބާރާތަކަށް ވާތީ، މެޗުތައް ކުޅުމަށް ފުރުސަތުދޭން. އެކަން ކުރާނީ އޭއެފްސީއާއި އެޗްޕީއޭގެ ހާއްސަ ގައިޑްލައިނެއްގެ ދަށުން. ރާއްޖެއަށް އަންނަ ޓީމެއް އަންނަން ޖެހޭނީ ނެގެޓިވް ޕީސީއާރު ޓެސްޓެއް އޮވެގެން. އައިސް ތިބެން ޖެހޭނީ އެކަމަށް ހާއްސަ ތަނެއްގައި. އެ ނޫން އެހެން ތަނަކަށް ނުދެވޭނެ. ދަނޑުން އެތަނަށް، އެތަނުން ދަނޑަށް ދެވެން ޖެހޭނީ. ޓީމުތަކަށް ހިދުމަތް ދޭ ފަރާތްތަކުންވެސް މުޖުތަމައަކަށް ނުނިކުމެވޭނެ ގޮތަށް ހަދަން ޖެހޭނެ،" ރޭ އެޗްއީއޯސީން ބޭއްވި ޕްރެސްގައި ރައީސް އޮފީހުގެ ތަރުޖަމާން މަބްރޫކް އަޒީޒް ވިދާޅުވިއެވެ.\nމަބްރޫކް އެޗްއީއޯސީ ޕްރެސްގައި ނޫސްވެރިންނަށް މައުލޫމާތުދެއްވަނީ --- ވަން ފޮޓޯ/ މުހައްމަދު ނަޒީމް\nއިންޑިއާގެ ޓީމުތައް ބަބުލްއެއްގެ ތެރޭގައި އެތައް ދުވަހެއް ވަންދެން ތިބެފައި އަންނަ ނަމަވެސް ޕީސީއާރް ޓެސްޓް ދެ ފަހަރަށް ހަދައި، ޑަބަލް ނަތީޖާ ނެގެޓިވް ވެގެން ނޫނީ މެޗެއް ނުކުޅެވޭނެއެވެ. އޭގެ އިތުރުން އޭއެފްސީ ޕްރޮޓޮކޯލްގައިވާ ކަންކަން ފުރިހަމަ ކުރެވިގެން ނޫނީ މެޗުތައް އިންތިޒާމެއްވެސް ނުކުރެވޭނެއެވެ. އެ އުސޫލުތައް ރާއްޖޭގެ ކްލަބުތަކަށްވެސް ހަމަހަމަކޮށް ހިންގާނެއެވެ.\nމިމަހުގެ 11 ވަނަ ދުވަހު ކުޅޭ މެޗަށް ބެންގަލޫރު އެފްސީ އަދި މާލެ އައިސްފައި ނުވާ އިރު، މި ހަފުތާ ތެރޭގައި ޓީމު އަންނާނެއެވެ. މަބްރޫކް ފާހަގަކުރައްވާފައިވާ ގޮތުގައި އިންޑިއާ ޓީމުތަކާ ދެކޮޅަށް މެޗު ކުޅޭ ދިވެހި ޓީމުތަކުން ވެސް ވަކި ތަނެއްގައި ކަރަންޓީނު ވާން ޖެހޭނެއެވެ.\n"އޭގެ އިތުރުން އިންޑިއާ ޓީމުތައް ޑިޕާޗާ ސާމްޕަލް ހައްދަން ޖެހޭނެ. އަދި މެޗުތަކުގައި ޓީމުތަކާ ދެކޮޅަށް ކުޅޭ ރާއްޖޭގެ ޓީމުތައް އިންޑިއާ ޓީމާ ދެކޮޅަށް މެޗުތައް ކުޅުމަށްފަހު ވަކިން އައިސޮލޭޓް ވެ، 14 ދުވަހަކަށް ވަކި ތަނެއްގައި ޓީމު އެކުގައި ކަރަންޓީނު ވާން ޖެހޭނެ ކަމަށް ގައިޑްލައިންގައި ހިމެނޭނެ. މިއީ އަދި ދެކެވިފައިވާ ވާހަކަތައް، އެކަމަށް ބަދަލުތަކެއް އަޔަސް އެކަން ގައިޑްލައިންގައި ހިމެނިފައިވާނެ،" މަބްރޫކް ފާހަގަކުރެއްވިއެވެ.\nދިވެހި ޓީމުތަކުން އެކަމަށް ފުރިހަމައަށް ތައްޔާރުވާއިރު، އޭއެފްސީ ކަޕަށް ޓީމުގެ ހުރިހާ ކަމެއް ބަޔޯ ސެކުއާ ބަބުލްއަކަށް ލެވޭނެއެވެ. އެއީ މުޖުތަމައާ އެޓީމުތައް އެކަހެރި ވީ އެވެ. ރާއްޖޭގެ ކްލަބުތަކުން ބޮޑެތި ހަރަދުތަކެއް ކޮށް، އޭއެފްސީ ކަޕްގެ މެޗުތަކަށް ވަރަށް ބޮޑަށް ތައްޔާރުވެފައިވާ އިރު، އޭއެފްސީ ކަޕް މެޗުތައް ރާއްޖޭގައި ކުޅެވުމަކީ ހާލަތަށް ބަލާއިރު ލިބޭނެ ބޮޑު ލުޔެކެވެ. ސަރަހައްދީ ގައުމުތަކުގައިވެސް ކޮވިޑް 19ގެ ހާލަތު ގޯސްކޮށް އޮތް އިރު، ރާއްޖޭގެ ސަރުކާރުން އޭއެފްސީ ކަޕަށް ފުރުސަތު ދިނުމަކީ ދިވެހި ފުޓުބޯޅައަށް ލިބިގެންދާނެ ބޮޑު ހިތްވަރެކެވެ. އަދި ހަމައެހެންމެ ކްލަބުތަކުގެ ކުރިއެރުމަށް ކޮންމެހެން ބޭނުންވެސް ފުރުސަތެއް މެއެވެ.\nމާޒިޔާގެ ފަރިތަކުރުމުގެ ތެރެއިން، ރާއްޖޭގެ ކްލަބުތަކުންވެސް ދަނީ ހާއްސަ ޕްރޮޓޮކޯލްއެއްގައި ހިފަހައްޓަމުން --- ފޮޓޯ/ އެފްއޭއެމް\nބެންގަލޫރު އެފްސީއާއި އީގަލްސް ކުޅޭ ކޮލިފިކޭޝަން މެޗު މިމަހު 11 ވަނަ ދުވަހު އޮންނައިރު، ގްރޫޕް ޑީގެ މެޗުތައް އޮންނާނީ މިމަހު 14 އިން 21 އަށް މާލޭގައެވެ. އޭއެފްސީ ކަޕްގެ ކަންކަމަކީ ހަރުދަނާ އެތައް ފިޔަވަޅުތަކަކާ އެކު ތައްޔާރުވެފައިވާ ރަނުގެ ފުރުސަތެކެވެ. ދިވެހި ފުޓުބޯޅަ ކްލަބުތަކުގައި އެކިއެކި ގޮތްގޮތުން ހަރަކާތްތެރިވާ އެތައް ބައެއްގެވެސް މުހިއްމު ފުރުސަތަކަށް ގޮތް ކިޔައި، ފާޑު ކިޔާއިރު މުޅި މަންޒަރު ބެލެން ވާނެ އެވެ. ފުޓުބޯޅަ ޓީމުތަކުގެ ސަބަބުން އިންޑިއާގެ ނުރައްކާތެރި ހާލަތު ރާއްޖެއަށް އައުން އެއީ ނާދިރު ކަމެކެވެ. ސަލާމަތީ ގޮތުން އޭއެފްސީގެ ޕްރޮޓޮކޯލް އާއި މިއަދު ދުނިޔޭގެ ކުޅިވަރު ޕްރޮޓޮކޯލްތައް ފުރިހަމަކަމަށް ގަބޫލުކުރެވެން ޖެހެއެވެ.\nގުޅޭ ޓެގު އެފްއޭއެމް މިނިސްޓްރީ އޮފް ޔޫތް، ސްޕޯޓްސް އެންޑް ކޮމިއުނިޓީ އެމްޕަވާމަންޓް ފުޓްބޯޅަ އޭއެފްސީ ކަޕް ކޮވިޑް 19\nކަރަންޓު ބިލް އެންމެ ބޮޑީ ރޯދަ މަހު، ބިލް ކުޑަ ކުރުމަށް އަދިވެސް ވަގުތު އެބަ އޮތް!\nސިއްހީ އެހީތެރިންގެ އާދޭސް، އަހަރެމެން ވަރުބަލި ވެއްޖެ، ކޮވިޑް ކޮންޓްރޯލް ކުރުމަށް އެހީވެދީ!\nކުޑަކުޑަ ނުހައިކުގެ މަރު: ފާހަގަވީ އާދައިގެ ރޯގާއެއް! ކެންސަރުކަން އެނގުނީ ވަގުތު ފާއިތުވީ ފަހުން!


"އިމާޖިން ލީޑަރ އޮފް ދި އިޔާ" ގެ ބައިނަލްއަޣުވާމީ އެވޯޑު ސްޓެލްކޯގެ އެމްޑީ މުޣުނީއަށް! | | Sangu News\n"އިމާޖިން ލީޑަރ އޮފް ދި އިޔާ" ގެ ބައިނަލްއަޣުވާމީ އެވޯޑު ސްޓެލްކޯގެ އެމްޑީ މުޣުނީއަށް!\n12 އޮކްޓޯބަރ 2020 - 16:28\nދަރުބާރުގޭގައި ބޭއްވި ނޫސްވެރިންގެ ބައްދަލުވުމެއްގައި ސްޓެލްކޯގެ މެނޭޖިންގ ޑިރެކްޓަރ ހަސަން މުޣުނީ\nވޯލްޑް އެޗްއާރުޑީ ކޮންގްރެސްއާއި، އެމްޕްލޯޔަރ ބްރޭންޑިންގ އިންސްޓިޓިއުޓް ގުޅިގެން ބޭއްވި 11 ވަނަ އޭޝިއާސް ބެސްޓް އެމްޕްލޯޔަރ ބްރޭންޑް އެވޯޑްސް 2020 ގައި "އިމާރޖިންގ ލީޑަރ އޮފް ދި ޔިއަރ" ގެ އެވޯޑް ސްޓެލްކޯގެ މެނޭޖިންގ ޑިރެކްޓަރ ހަސަން މުޣުނީއަށް ލިބިވަޑައިގެންފިއެވެ.\n"އިމާރޖިންގ ލީޑަރ އޮފް ދި ޔިއަރ" ގެ އެވޯޑު މުޣުނީއަށް ލިބިވަޑައިގެންފައިވަނީ ކުންފުނީގެ މުވައްޒަފުންގެ ކަންކަން ފުރިހަމަކޮށް ގެންދިއުމުގެ އިތުރުން ކުންފުންޏާއި މެދު ކަސްޓަމަރުންގެ މެދުގައި އޮންނަ އިތުބާރާއި، ތަސައްވަރު އިތުރަށް ރަނގަޅު ކުރުމަށްޓަކައި ކުރައްވަމުންގެންދަވާ އަދި ކުރެއްވުމަށް ރާވަވާފައިވާ ކަންކަމުގެ މައްޗަށެވެ.\nއެގޮތުން ކަސްޓަމަރުންނަށް ލުއި ފަސޭހަގޮތްތަކެއް ހޯއްދަވައިދެއްވާ އެންމެ ފަހުގެ ޓެކްނޮލޮޖީތައް ތައާރަފްކުރައްވަން ކުރައްވާ މަސައްކަތްތަކުގެ ތެރެއިން، ސްމާޓް މީޓަރިން ތައާރަފް ކުރުމާއި، ކަރަންޓު ކެނޑިއްޖެ ހާލަތެއްގައި އަވަސް މިނެއްގައި ކަރަންޓު ދިނުމަށްޓަކައި ޒަމާނީ ސްކާޑާ ސިސްޓަމެއް ގާއިމް ކުރުމާއި، ކަރަންޓުގެ ގައުމީ ވިއުގައެއް ގާއިމް ކުރުމަށް ހިންގާ އިންޓަރކަނެކްޝަން ޕްރޮޖެކްޓް ހިމެނެއެވެ.\nމީގެ އިތުރުންވެސް ކަސްޓަމަރުން ކަރަންޓަށް ކުރާ ހޭދަ ކުޑަ ކުރުމުގެ ގޮތުން ގްރީންލައިފް އިނިޝިއޭޓިވްގެ ނަމުގައި ޕްރޮގްރާމެއް ފަށައި، ކުޑަ އަގެއްގައި ސޯލާ ޕެނަލް ލިބޭނެ އިންތިޒާމްތައް ހަމަޖެއްސެވުމާއި، ތިމާވެއްޓާއި ރައްޓެހި ޓެކްނޮލޮޖީތައް ތައާރަފް ކުރުމާއި، ކުންފުނީގެ ހަރަދުތައް ކުޑަކުރުމަށް ގެންގުޅުއްވާ ސިޔާސަތުތައް ހިމެނެ އެވެ. މިއީ މި އެވޯޑް ދިވެހި ކުންފުންޏެއްގެ އިސްވެރިއަކަށް ލިބުނު ފުރަތަމަ ފަހަރުކަންވެސް ފާހަގަކޮށްލެވެ އެވެ.\nއޮންލައިންކޮށް ބޭއްވި އެ އެވޯޑް ހަފްލާގައި އެވޯޑް ލިބިވަޑައިގަތުމުން މުޣުނީ ވަނީ 70 އަހަރުގެ ދިގުމާޒީއެއް އޮތް މިކުންފުންޏަށް މިފަދަ ޝަރަފުވެރި އެވޯޑެއް ލިބުމަކީ ސްޓެލްކޯއަކީ މަސައްކަތް ކުރުމަށް ޑްރީމް ކޮމްޕެނީއަކަށް ހެދުމަށް ކުރާ މަސައްކަތްތައް ވޯލްޑް އެޗްއާރުޑީ ކޮންގްރެސް ފަދަ ބަޔަކު ބަލައިގަތުން ކަމަށާއި، އެ ކަމަށްޓަކައި އުފާކުރައްވާކަމަށް ވިދާޅުވެފަ އެވެ. އަދި ސްޓެލްކޯއަކީ އެންމެ ރަނގަޅު ކުންފުންޏަށް ހެދުމަށްޓަކައި ސްޓެލްކޯގެ ކުރީގެ މުވައްޒަފުންނާއި މިހާރުގެ މުވައްޒަފުން ކުރައްވަމުން ގެންދަވާ މަސައްކަތްތަކަށް ވަރަށް ބޮޑަށް ޝުކުރު ދަންނަވާ ކަމަށެވެ.\nމީގެ އިތުރުން، މި ހިސާބަށް އާދެވުމުގައި ރައީސް އިބްރާހިމް މުހައްމަދު ސޯލިހު ދެއްވި ފުރުސަތާއި ކުރައްވާ އިތުބާރަށްޓަކައި ރައީސަށް ވަރަށް ހާއްސަ ޝުކުރެއް ދަންނަވާ ކަމަށް މުޣުނީ ވަނީ ވިދާޅުވެފަ އެވެ.\nކުންފުންޏާއި، ކުންފުނީގެ މެނޭޖިންގ ޑިރެކްޓަރަށް މި އެވޯޑްތައް ލިބިވަޑައިގެންފައިވާއިރު، މި އެވޯޑްތަކަށް އޭޝިއާ ސަރަހައްދުގެ 30 އަށްވުރެ ގިނަ ގައުމުގެ ކުންފުނިތަކުން ވަނީ ވާދަކޮށްފަ އެވެ.


Boduthiladhunmatheegai himaayaikoffaivaa sarahadhuthakuge...\nބޮޑުތިލަދުންމަތީގައި ހިމާޔަތްކޮށްފައިވާ ސަރަހައްދުތަކުގެ މެނޭޖްމަންޓް ޕްލޭން އެކުލަވާލުމަށް ސިލްސިލާ ބައްދަލުވުންތަކެއް\nބޮޑުތިލަދުންމަތިން ހިމާޔަތްކޮށްފައިވާ 15 ސަރަހައްދުގެ ތެރެއިން ކޮންމެ ސަރަހައްދަކަށް މެނޭޖްމަންޓް ޕްލޭނެއް އެކުލަވާލާނެ\nމި ސިލްސިލާގެ ފުރަތަމަ ބައްދަލުވުން ހއ. ހޯރަފުށީގައި 25 ޖަނަވަރީ ގައިވަނީ ބާއްވާފައި\nމިބައްދަލުވުންތައް 30 ޖެނުއަރީގެ ނިޔަލަށް ކުރިޔަށްދާނެ\nކ. މާލެ | 26 ޖެނުއަރީ 2020 | އާދީއްތަ 07:16 | 2,216\nއިހަވަންދިއްޕޮޅުގައި ހިމާޔަތްކޮށްފައިވާ ސަރަހައްދުތަކާއި ގުޅޭގޮތުން ކުރިޔަށްގެންދިޔަ ވޯރކްޝޮޕް - އެންވަޔަރަމެންޓް މިނިސްޓްރީ\nތިމާވެށީގެ ގޮތުން ބޮޑުތިލަދުންމަތިން ހިމާޔަތްކޮށްފައިވާ ސަރަހައްދުތައް ދެމެހެއްޓެނިވިގޮތެއްގައި ބެލެހެއްޓުމުގެ އިންތިޒާމުތައް ހަމަޖައްސާނެ ގޮތަކާ ގުޅޭގޮތުން އެ ސަރަހައްދުގެ ރައްޔިތުންނާ ބައްދަލުކޮށް މަޝްވަރާކުރުމަށްޓަކައި އެންވަޔަރަންމަންޓް މިނިސްޓްރީއާއި ކަމާއިގުޅޭ ވުޒާރާތަކާއި އެލް.ޖީ.އޭ އިން ބޮޑުތިލަދުންމަތީގައި ސިލްސިލާ މަސައްކަތު ބައްދަލުވުންތަކެއް ފައްޓަވައިފިއެވެ.\nއެންވަޔަރަންމަންޓް މިނިސްޓްރީން ހާމަކުރާ ގޮތުގައި މި މަސައްކަތު ބައްދަލުވުންތަކުގެ މަޤްސަދަކީ މި ސަރަހައްދުގެ ރައްޔިތުންގެ މަޝްވަރާއާއި އެކު ބޮޑުތިލަދުންމަތިން ހިމާޔަތްކޮށްފައިވާ 15 ސަރަހައްދުގެ ތެރެއިން ކޮންމެ ސަރަހައްދަކަށް މެނޭޖްމަންޓް ޕްލޭނެއް އެކުލަވާލުމުވެ. މިގޮތުން، މި ސިލްސިލާގެ ފުރަތަމަ ބައްދަލުވުން ހއ. ހޯރަފުށީގައި 25 ޖަނަވަރީ ގައިވަނީ ބާއްވާފައެވެ. މި ބައްދަލުވުމުގައި އިހަވަންދިއްޕޮޅުގައި ހިމާޔަތްކޮށްފައި އޮންނަ ބިލެއްދޫ ތިލައާއި ގައްލަންދޫ އަށް މެނޭޖްމަންޓް ޕްލޭނެއް އެކުލަވާލުމަށްޓަކައި އިހަވަންދޮއްޕޮޅުގެ ކައުންސިލްތަކާއި ކަމާއިގުޅޭ ފަރާތްތަކާއި މަޝްވަރާކުރެވިފައިވާކަމަށް މިނިސްޓްރީން ބުނެއެވެ. މިގޮތުން ތުރާކުނު، އުލިގަމު، މޮޅަދޫ، އިހަވަންދޫ އަދި ހޯރަފުށީގެ ކަމާއިގުޅޭ ފަރާތްތަކުން ބައިވެރިވެ މަޝްވަރާކޮށްފައިވާ ކަމަށް މިނިސްޓްރީން ބުނެއެވެ.\nއެންވަޔަރަންމަންޓް މިނިސްޓްރީއާއި ކަމާއިގުޅޭ އިދާރާތަކުން ބޮޑުތިލަދުންމަތީގައި ބޭއްވުމަށް ރާއްވަވާފައިވާ ސިސްސިލާ ބައްދަލުވުންތައް ހއ. ކެލާ، ހދ. ނޭކުރެންދޫ، ށ. ފުނަދޫ، އަދި ނ. ކެނދިކުޅޫދޫ ގައި މަސައްކަތު ބައްދަލުވުންތައް ބޭއްވުމަށް ހަމަޖެހިފައިވާކަމަށް އެންވަޔަރަންމަންޓް މިނިސްޓްރީން ބުނެއެވެ. މި ބައްދަލުވުންތައް ކުރިއަށްގެންދިއުމަށް ހަމަޖެހިފައިވަނީ މިމަހުގެ 24ން 30ށް ކަމަށް މިނިސްޓްރީން ބުނެއެވެ.\nމީގެކުރިން އެކުލަވާލާފައިވާ ބ އަތޮޅު ބަޔޮސްފިއަރ ރިޒާވާއި އައްޑޫ ނޭޗަރ ޕާކް އަދި ފުވައްމުލަކު ނޭޗަރ ޕާކުގެ މެނޭޖްމަންޓް ޕްލޭންތަކަކީ އެ ސަރައްދުގައި ދިރިއުޅޭ ފަރާތްތަކުގެ މަޝްވަރާއާއި އެކު އެކުލަވާލާފައިވާ ޕްލޭންތަކެއްކަމަށް މިނިސްޓްރީން ބުނެއެވެ.\nބޮޑުތިލަދުންމަތިން ހިމާޔަތްކޮށްފައިވާ 15 ސަރަހައްދަކީ:\nހއ. ބިލެއްދޫ ތިލަ\nހއ. ކެލާ ޗަސްބިން ސަރަހައްދު\nހއ. ބާރަށު ކުޅި ސަރަހައްދު\nހދ. ނޭކުރެންދޫ ކުޅި ސަރަހައްދު\nށ. ނާލާހުރާ ފިނޮޅު\nނ. ކެނދިކުޅުދޫ ކުޅި ސަރަހައްދު\nނ. އޮރިމަސް ތިލަ


Industrial zone gai huri vehicle thah nagan angaifi | Jazeera\tއިންޑަސްޓްރިއަލް ޒޯނުގައި ހުރި ވެހިކަލްތައް ނަގަން އަންގައިފި - Jazeera\nމަރިޔަމް ނިމާ ހަސަން June 24, 2021 358 views0\nމާލެ އިންޑަސްޓްރިއަލް ޒޯން -- ފޮޓޯ: ވަން އޮންލައިން\nމާލޭ އިންޑަސްޓްރިއަލް ޒޯނުގައި ހުރި ވެހިކަލްތައް ނަގަން އަންގައިފިއެވެ.\nމާލެ ސިޓީ ކައުންސިލުން މިއަދު ކުރި އިއުލާނެއްގައި ބުނެފައި ވަނީ، އިންޑަސްޓްރިއަލް ޒޯނުގެ ބްލޮކް ނަންބަރު 4،5،6،9 ޗާޓުގައި މާކްކޮށްފައިވަ ތަންތަނުގައި ބައެއް ފަރާތްތައްކުން ތަކެއްޗާއި ވެހިކަލްތައް ބަހައްޓާފައިވާ ކަމަށެވެ. އެހެންކަމުން، އެތަކެތި މިއަދުން ފެށިގެން އެއް މަސް ދުވަހުގެ ތެރޭގައި ނަގައި، އެ ބްލޮކްތައް ހުސްކޮށް ދިނުމަށް އެ އިއުލާނުގައި އެދިފައި ވެއެވެ.\nމީގެ ކުރިން ވެސް މާލެ ސިޓީ ކައުންސިލުން ވަނީ އިންޑަސްޓްރިއަލް ޒޯނުގައި ބަހައްޓާފައިވާ ވެހިކަލްތަކާއި ތަކެތި ނެގުމަށް އަންގާ އިއުލާން ކޮށްފައެވެ. އަދި އެގޮތަށް އިއުލާންކޮށް، ދޭ މުއްދަތު ފަހަނައަޅައި ދިއުމުން، އެތަނުގައި ތިބޭ ތަކެއްޗާއި ވެހިކަލްތައް އެ ކައުންސިލުން ނަގައެވެ. މިފަދައިން ނަގާ ތަކެއްޗާއި ވެހިކަލްތަކަށް ލިބޭ ގެއްލުމަށް ޒިންމާ ނުނަގާނެ ކަމަށް ވެސް އެ ކައުންސިލުން އާންމުކޮށް އަންގާ އިއުލާން ކުރެއެވެ.\nއިންޑަސްޓްރިއަލް ޒޯނުގައި ބަހައްޓާފައި ހުންނަ އިންޖީނު ނެތް އުޅަނދުތައް ވެސް މީގެ ކުރިން ނަގާ، ކުނީގެ ގޮތުގައި ނައްތާލާފައިވާ ކަން ފާހަގަ ކުރެވެއެވެ. އެ ތަނަކީ ދޭތެރެ ދޭތެރެއިން ސާފު ކުރާ ތަނެއް ކަމުގައި ވީ ނަމަވެސް، ކުނި އަޅާ، އެތަން ގޮނޑުކޮށްފައި އޮންނަ މަންޒަރު ވަރަށް ގިނައިން ފެނެއެވެ.


Junior Tennis kulhuntherin hoadhamundhaa kaamiyaabee ah Raees thaureef kuravvaifi - vNews.mv\nޖޫނިއަރ ޓެނިސް ކުޅުންތެރިން ހޯދަމުންދާ ކާމިޔާބީއަށް ރައީސް ތައުރީފްކުރައްވައިފި\nއައިޝަތު އިބްރާހީމް Male' | 26 May 2022, 18:13\nޓެނިސް އެސޯސިއޭޝަން އޮފް މޯލްޑިވްސްގެ މެންބަރުންނާއި ބައެއް ޖޫނިއަރ ޓެނިސް ކުޅުންތެރިންނާ ބައްދަލުކުރައްވައި އެކުޅުންތެރިން ހޯދަމުންދާ ކާމިޔާބަށް ރައީސުލްޖުމްހޫރިއްޔާ ތައުރީފް ކުރައްވައިފިއެވެ.\nރައީސް އޮފީހުގައި އޮތް މި ބައްދަލުކުރެއްވުމުގައި އެމަނިކުފާނު ވަނީ ޖޫނިއަރ ޓެނިސް ކުޅުންތެރިން އެކިއެކި މުބާރާތްތަކުގައި ދައްކަމުންދާ މޮޅު ކުޅުން ފާހަގަކުރައްވާފައެވެ. އަދި އެ މުބާރާތްތަކުގައި ކުޅުންތެރިން ހޯދާފައިވާ ފަޚުރުވެރި ވަނަތަކަށްޓަކައި އެ މަނިކުފާނު ވަނީ އެ ކުޅުންތެރިންނަށް މަރުހަބާ ދަންނަވާ، އިތުރަށް ކުރިއަށް ދިއުމަށް ހިތްވަރުދެއްވާފައެވެ.\nއެ މަނިކުފާނުގެ ވާހަކަފުޅުގައި ކުޅުންތެރިން މިހާ ޅައުމުރެއްގައި ދިވެހިރާއްޖެއަށް ރީތި ނަން ހޯދައިދީ މިފަދަ މަތީ ވަނަތަކަށް ވާސިލްވުމުގައި އެ ކުޅުންތެރިންގެ މައިންބަފައިން އަދާކުރައްވާ މުހިންމު ދައުރުގެ މައްޗަށް އަލިއަޅުވާލައްވާ، އެކަމަށްޓަކައި އެ ފަރާތްތަކަށް ވަރަށް ހާއްސަ ޝުކުރެއް އަދާކުރެއްވިއެވެ.\nމި ބައްދަލުކުރެއްވުމުގައި ޓެނިސް އެސޯސިއޭޝަން އޮފް މޯލްޑިވްސްގެ ބޭފުޅުން ވަނީ ރާއްޖޭގައި ޓެނިސް ކުރިއެރުވުމަށް ހުރި ހުރަސްތައް ފާހަގަކުރައްވާ އެކަންކަމަށް ހައްލު ހޯދުމަށްޓަކައި އެސޯސިއޭޝަންގެ ފަރާތުން ކުރަމުންގެންދާ މަސައްކަތުގެ މައުލޫމާތު ރައީސް ސާލިހާ ހިއްސާކުރައްވާފައެވެ.\nއަދި ޓެނިސް ކުރިއެރުވުމަށް ހުރި ބައެއް ގޮންޖެހުންތައް ފާހަގަކުރައްވާ އެކަންކަމުގެ މައުލޫމާތު އެ އެސޯސިއޭޝަނުން ވަނީ އެމަނިކުފާނާ ހިއްސާކުރައްވާފައެވެ.\nމި ބައްދަލުކުރެއްވުމުގައި ރައީސް ސާލިހް ވަނީ ޓެނިސް އެސޯސިއޭޝަނަށާއި ޓެނިސް ކުޅޭ ކުޅުންތެރިންނަށް ދިމާވެފައިވާ ދަތިތަކަށް ހައްލުހޯދުމަށް މަސައްކަތް ކުރައްވާނެކަމުގައި ވިދާޅުވެފައެވެ.\nރާއްޖެ ރައީސް އިބްރާހިމް މުހައްމަދު ސޯލިހު ރައީސުލް ޖުމްހޫރިއްޔާ ކުޅިވަރު ޓޭބަލް ޓެނިސް އެސޯސިއޭޝަން އޮފް މޯލްޑިވްސް


ނަފްސާނީ ދުޅަހެޔޮކަމަށްދޭ ސަމާލުކަން ކުޑަވެއްޖެނަމަ މި ހާލަތުން އަރައިގަތުމަށް ވ.އުނދަގޫވާނެ: ފަޒްނާ - DhiDaily\nނަފްސާނީ ދުޅަހެޔޮކަމަށްދޭ ސަމާލުކަން ކުޑަވެއްޖެނަމަ މި ހާލަތުން އަރައިގަތުމަށް ވ.އުނދަގޫވާނެ: ފަޒްނާ\nނަފްސާނީ ދުޅަހެޔޮކަމަށް ދޭ އަހަންމިއްޔަތުކަން ކުޑަ ކުރެވިއްޖެކަމަށްވާނަމަ, ކޮވިޑުގެ މި ހާލަތުން އަރައިގަތުމަށް ކުރަމުން އަންނަ މަސައްކަތްތަކުގެ މުހިންމު އެއްބައި އުނިވެގެންދާނެކަމަށް ރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު ވިދާޅުވެއްޖެއެވެ.\nރައީސުލްޖުމްހޫރިއްޔާގެ އަނބިކަނބަލުން ފަޒްނާ އަޙްމަދު މިހެން ވިދާޅުވީ ނަފްސާނީ ދުޅަހެޔޮކަމުގެ ދުވަސް ފާހަގަކުރުމުގެ ގޮތުން މޯލްޑިވިއަން ރެޑް ކްރެސެންޓުން އިސްނަގައިގެން އޮންލައިންކޮށް ބޭއްވި ވެބިނާރގައި ދެއްކެވި ވާހަކަފުޅުގައެވެ.\nފަޒްނާގެ އިތުރުން މި ވެބިނާރގައި ރައީސް އޮފީހުގެ އަންޑަރސެކްރެޓަރީ ޑރ.ޢަބްދުލްމަލިކާއި, މޯލްޑިވިއަން ރެޑް ކްރެސެންޓުގެ ސެކްރެޓަރީ ޖެނެރަލް ފާޠިމަތު ހިމްޔާއާއި, ޔުނިސެފްގެ ޕްރޮގްރާމް ސްޕެޝަލިސްޓް ޝަހުލާ އަޙްމަދާއި, ސެންޓަރ ފޮރ މެންޓަލް ހެލްތުގެ އިސްވެރިޔާ ޑރ.ޝަނޫހާ މަންސޫރާއި ހެލްތު ޕްރޮޓެކްޝަން އެޖެންސީގެ ޑިރެކްޓަރ އާމިނަތު ޝަހުޒާ ވެސް ބައިވެރިވެވަޑައިގަންނަވާފައިވެއެވެ.\nމި ވެބިނާރގައި ވާހަކަދައްކަވަމުން ފަޒްނާ ކޮވިޑް ފަދައިން ކުރިއަށްއޮތްތަނުގައި ވެސް ދިމާވެދާނެ އެފަދަ ސިއްހީ ކާރިސާއަކުން ރައްކާތެރިވުމަށްޓަކައި ނަފްސާނީ ދުޅަހެޔޮކަން ކަށަވަރުކުރުމަށް ކުރާ ހޭދައަކީ ހަމައެކަނި މާލީގޮތުން ކުރާ އިންވެސްޓްމަންޓަކަށް ވެގެންނުވާނެކަމަށެވެ.\nއޭގެ ބަދަލުގައި ހެޔޮ ބަދަލެއް ގެނައުމަށް ވަގުތާއި ޚިޔާލާއި އިޚުލާސްތެރިކަމަށް ވެސް އިންވެސްޓުކުރަން ޢަޒުމް ކަނޑައަޅަންޖެހޭކަމަށް ވެސް ފަޒްނާ ވިދާޅުވިއެވެ.\nފަޒްނާ ވިދާޅުވީ ނަފްސާނީ ދުޅަހެޔޮކަމަށް ދޭ އަހަންމިއްޔަތުކަން މިހާރު ކުޑަ ކުރެވިއްޖެކަމަށްވާނަމަ, ކޮވިޑުގެ މި ހާލަތުން އަރައިގަތުމަށް ކުރަމުން އަންނަ މަސައްކަތްތަކުގެ މުހިންމު އެއްބައި އުނިވެގެންދާނެކަމަށް ދެކެވަޑައިގަންނަވާ ކަމަށެވެ.\nނަމަވެސް ކޮވިޑާއި ގުޅިގެން ނަފްސާނީގޮތުންނާއި އިޖްތިމާޢީ އެހީތެރިކަމަށް ބޭނުންވެފައިވާ ފަރާތްތަކަށް އެހީތެރިކަން ފޯރުކޮށްދިނުމަށް ޚާއްސަ ނިޒާމެއް ޤާއިމުކޮށްފައިވާތީ އެކަމާ އުފާކުރައްވާކަމަށް ވެސް ފަޒްނާ ވިދާޅުވިއެވެ.\nއޭގެ އިތުރުން ފަޒްނާ ވަނީ ނަފްސާނީ ދުޅަހެޔޮކަން ކަށަވަރުކޮށްދިނުމާއި ގުޅޭ ޤައުމީ ފެންވަރުގެ ސިޔާސަތުތަކެއް ވީހާވެސް އަވަހަށް ތަންފީޒުވެގެން ދިޔުމަކީ އުންމީދުކުރައްވާކަމެއްކަމަށް ވިދާޅުވެފައެވެ.\nއެ ގޮތުން ނަފްސާނީ ގޮތުން ދުޅަހެޔޮ މުޖުތަމަޢެއް ބިނާކުރުމަށް ކުރަމުން އަންނަ މަސައްކަތްތަކަށް އިތުރު ބާރުވެރިކަމެއް ލިބިގެންދާނެކަމަށް ދެކެވަޑައިގަންނަވާކަމަށާއި ނަފްސާނީ ބަލިތަކަށް ފަރުވާދެއްވާ ފަރާތްތަކަށް ޚާއްސަކޮށްގެން ”ކޯޑް އޮފް އެތިކްސް“ އެކުލަވައިލެވޭނެކަމަށް ވެސް ފަޒްނާ ވިދާޅުވިއެވެ.\nމި ބައްދަލުވުމުގައި ފަޒްނާ ވަނީ ނަފްސާނީ ޞިއްހަތު ކުރިއެރުވުމަށް މަސައްކަތްކުރައްވަމުން ގެންދަވާ ފަރާތްތަކަށް ޝުކުރުއަދާކުރައްވާފައެވެ.


ހިއުމަން ރައިޓްސް ކޮމިޝަންގެ ނޭޝަނަލް ޕްރިވެންޓިވް މެކޭނިޒަމްއިން ތ. ވޭމަންޑޫ ޕޮލިސް ސްޓޭޝަނަށް މޮނިޓަރިންގ ޒިޔާރަތެއްކޮށްފި\nހިއުމަން ރައިޓްސް ކޮމިޝަންގެ ނޭޝަނަލް ޕްރިވެންޓިވް މެކޭނިޒަމް (އެން.ޕީ.އެމް)އިން ތ. ވޭމަންޑޫގައި ހުންނަ ޕޮލިސް ސްޓޭޝަނަށް 27 މާރިޗު 2018 ވީ އަންގާރަ ދުވަހު މޮނިޓަރިންގ ޒިޔާރަތެއްކޮށްފިއެވެ. މި ޒިޔާރަތުގެ މައިގަނޑު މަޤްސަދަކީ މި ޕޮލިސް ސްޓޭޝަންގައި ތަހުޤީގަށް ބަންދުކުރެވޭ މީހުން ބަންދުގައި ބައިތިއްބާއިރު އެމީހުންނާއި މެދު އަނިޔާވެރި، ލާއިންސާނީ ނުވަތަ ދަށުދަރަޖައިގެ ޢަމަލެއް ހިނގާތޯބެލުމަށާއި ދަޢުލަތުގެ ބެލުމުގެދަށުގައި ބަންދުގައިތިބޭ މީހުންނަށް ރާއްޖޭގައި ލިބިދީފައިވާ އިންސާނީ ހައްޤެއް ގެއްލޭފަދަކަމެއް ހިނގާތޯބަލައި މިނިވަންކަން ގެއްލޭގޮތަށް ބަންދުގައި ބައިތިއްބާ މީހުންގެ އާއްމު ޙާލަތާއި މުވައްޒަފުންގެ ޙާލަތު ދެނެގަތުމެވެ.\nމި ޒިރާތަރުގައި ތ. ވޭމަންޑޫ ޕޮލިސް ސްޓޭޝަންގައި މަސައްކަތްކުރާ މުވައްޒަފުންނަށް އަމާޒުކޮށްގެން މަޢުލޫމާތު ސެޝަންއެއް ނަގައިދިނުމަށް ހަމަޖެހިފައިވެއެވެ. މި ސެޝަނުގެ ތެރޭގައި އެން.ޕީ.އެމްއަކީ ކޮބައިކަމާއި އެން.ޕީ.އެމްގެ މަސްއޫލިއްޔަތާއި އެންޓި ޓޯޗަރ ޤާނޫނާއި އިންސާނީ ޙައްޤުތަކާބެހޭ ބައިނަލްއަޤްވާމީ މުޢާހަދާތަކާއި އިންސާނީ ޙައްޤުތަކާބެހޭ ޢާންމު ޤަރާރު، ފުލުހުންގެ ބާރާއި އިހުތިޔާރު ބޭނުންކުރުމުގެ ގަވައިދުތަކާ އުޞޫލްތައް އަދި 'ދަ މަންޑޭލާ ރޫލްސް' ހިމެނެއެވެ.\nމި ޒިޔާރަތަށްފަހު، ކޮމިޝަނުން އާއްމުކޮށް ޢަމަލުކުރަމުންދާ އުޞޫލުގެމަތިން، ޒިޔާރަތުގައި ފާހަގަކުރެވުނު މުހިއްމު ކަންކަމުގެ މައްޗަށް އެކުލަވާލާ ރިޕޯޓު، ތ. ވޭމަންޑޫ ޕޮލިސް ސްޓޭޝަނާއި މޯލްޑިވްސް ޕޮލިސް ސާރވިސް އަދި ކަމާގުޅޭ އެހެނިހެން އިދާރާތަކާ ޙިއްޞާކުރާނެއެވެ. އަދި ކޮމިޝަނުގެ ރިޕޯރޓުގައި ފާހަގަކޮށްފައިވާ ކަންކަމާއި، އިސްލާހުކުރުމަށް ހުށައަޅާފައިވާ ހުށައެޅުންތަކާ ގުޅޭގޮތުން މޯލްޑިވްސް ޕޮލިސް ސާރވިސް އާއި ބައްދަލުކޮށް، މި ރިޕޯޓުގެ ހުށައެޅުންތައް ތަންފީޛުވަމުންދާ މިންވަރު ދެނެގަތުމަށް، ލިޔުމުން އަހަރަކު ދެ ފަހަރު ފޮލޯ-އަޕް ހެދުމަށް ކޮމިޝަނުންވަނީ ކަނޑައަޅާފައެވެ.


އެމެރިކާގެ ފުރަތަމަ ނައިބްރައީސާ ކަމަލާ މަޤާމުގެ ހުވާ ކުރައްވައިފިއެވެ.\nބުދަ ދުވަހު އޮތް ރަސްމިއްޔާތެއްގައި ކަމަލާއަށް މަޤާމުގެ ހުވާ ލައިދެއްވާފައިވަނީ ސުޕްރީމް ކޯޓުގެ ފަނޑިޔާރު ސޯނިއާ ސޮޓޯމަޔާއެވެ.\nއިންޑިއާ-ޖެމެއިކާއަށް ނިސްބަތްވެވަޑައިގަންނަވާ ކަމަލާ އަކީ އެމެރިކާގެ ފުރަތަމަ އަންހެން ނައިބްރައީސްއަކަށް ވެވަޑައިގަތުމުގެ އިތުރުން، "މިކްސްޑް ރޭސް" އަކަށް ނިސްބަތްވެވަޑައިގަންނަވާ ފުރަތަމަ ނައިބްރައީސްވެސް މެއެވެ. ހަމައެއާއެކު، އުމުރުފުޅުން 55 އަހަރުގެ ކަމަލާއަކީ އެމެރިކާގެ ފުރަތަމަ ކަޅު ނަސްލުގެ ނައިބްރައީސްއެވެ.\nޤާނޫނީ ވަކީލުކަމުގެ ދާއިރާއިން ޑިގްރީ ޙާސިލު ކުރައްވާފައިވާ ކަމަލާ ހެރިސްއަކީ އެކި ގޮތްގޮތުން ތަފާތު ބޭކަނބަލެކެވެ. އެގޮތުން އެކަމަނާ ވަނީ ކެލިފޯނިއާގެ ފުރަތަމަ އަންހެން އެޓަރނީ ޖެނެރަލްކަން ކުރެއްވުމުގެ އިތުރުން، ކަލު ނަސްލުގެ ފުރަތަމަ އެޓަރނީ ޖެނެރަލްކަން ލިބިވަޑައިގެންނެވުމުގެ ޝަރަފުވެސް ހާސިލު ކުރައްވާފައެވެ.\nއެޓަރނީ ޖެނެރަލް ކަމުގައި އޮފީހުގައި ހޭދަ ކުރެއްވި2އަހަރު ވެގެން ދިޔައީ ޑިމޮކްރަޓުންގެ ތެރޭގައި އެކަމަނާގެ މަޤުބޫލުކަން ވިދާ ބަބުޅަމުން ދިޔަ ދެ އަހަރަށެވެ. އަދި އެ މަޤުބޫލުކަމުގެ ތެރެއިން އެކަމަނާ ވަނީ ކެލިފޯނިއާގެ ސެނެޓަށްވެސް އައްޔަނުވެވަޑައިގެންފައެވެ.\nކެލިފޯނިއާގެ އެންމެ މަޤުބޫލު ޕްރޮސެކިއުޓަރކަންވެސް ކުރެއްވި ކަމަލާގެ ވަކާލާތު ކުރެއްވުމާއި، ވާހަކަ ދެއްކެވުމުގެ ހުނަރު އޮކްޓޯބަރު މަހު ބޭއްވި ނައިބްރައީސުންގެ ބަހުސްއިންވެސް ފެނިގެންދިޔައެވެ. އެގޮތުން މައިކް ޕެންސްއާ ވާދަ ކުރައްވާ ކުރިއަށް ގެންދިޔަ ބަހުސްގައިވެސް ކަމަލާ ފެނިގެންދިޔައީ ފަސްޖެހިވަޑައިގަތުމެއް ނެތި، ވާހަކަފުޅު ދެއްކެވި މަންޒަރެވެ. އެގޮތުން އެކަމަނާގެ ވާހަކައަށް ތަކުރާރުކޮށް ހުރަސް އަޅުއްވަމުން ގެންދެވުމުން މައިކް ޕެންސްއަށް " މިސްޓަރ ވައިސް ޕްރެސިޑެންޓް، އަޅުގަނޑު އެބަ ވާހަކަ ދައްކަން" ވިދާޅުވުން ވެގެން ދިޔައީ އެކަމަނާގެ ކެރުމާއި ޤާބިލިއްޔަތު ފެނިގެންދިޔަ ކުޑަ މިސާލެއްގެ ގޮތުގައެވެ.\nއަރުޝީފަށް ނެގީ 21/01/2021 01:03\nއެންމެފަހުން އަޕްޑޭޓްކުރީ 21/01/2021 01:03\nހޮނިހިރުދުވަހުގެ ރެއިންފެށިގެން މާލެ ސަރަހައްދުގެ ހޮޓާ، ކެފޭ، ރެސްޓޯރަންޓްތައް ރޭގަނޑު 8:00 ގައި ބަންދުކުރަން އަންގައިފި


"މިހާރު ހަމައަކަށް އެޅެމުން އެބަދޭ. ޑޮކުޓަރ ވިދާޅުވީ އިހަށް ހަމަޖެހިލަން ފުރުސަތުދެއްވަން. ހީވާގޮތުން ވަރަށް ބޮޑު ހާދިސާއެއް ހިނގައިފަ. ފުލުހުން ވެސް އެބަ ދުރުވޭ،" ހިނިތުންވެ ހުރެ ނަރުސް އޮޅުން ފިލުވާދިނެވެ. "މި ވަގުތު ކުރުނބާއެއް ގެނެސް ދެއްވުން އެދެން."\n"އެތެރެއަށް ވަދެވޭނެތޯ؟" އަހަރެން ބޭނުންވީ ފިނާ ދެކިލާށެވެ.\n"އިހަށް ހަމަޖެހިލާ. ހަމައަކަށް އެޅުމުން އަޅުގަނޑުމެން ހުރިހާ ކަމެއް ކިޔައިދޭނަން. މިވަގުތު ޕޭޝެންޓަށް ބޭނުންވަނީ ރެސްޓު،" ހިތްގައިމު ހިނިތުންވުމަކާއެކު ނަރުސް ކުއްޖާ ބަލައިލިއެވެ. "ކުރިމަތީ އެހުރި ފިހާރައިން ކުރުނބާ ލިބޭނެ."\nއަހަރެން ހިނގައިގަތީމެވެ. ފިހާރައަށްވަދެ ދެ ކުރުނބާއާއި ފެންފުޅިއެއް ހިފައިގެން ބޭރަށް ނުކުތް އިރަށް މަޑުކޮށްލަން މަޖުބޫރުވީއެވެ. އަހަރެން ކުރިމަތީގައި މީހަކު ހުއްޓުމުންނެވެ. ރަނގަޅަށް ބަލައިލެވުނެވެ. ފުއްޕާލައިފައިވާ ބުޅި އިސްތަށިގަނޑެކެވެ. ލައިގެން ހުރީ ގަޔަށް ދޫ ކަޅު ހެދުމެކެވެ. އިސް ޖަހައިގެން ހުރުމުން އެއީ ކާކުކަން ސާފުވާ ގޮތެއް ނުވިއެވެ. ކޮންމެވެސް ތަނަކުން ފެނުނު މީހެކޭ ހިތް ބުނެލިއެވެ.\n"އާތިފާ." ބޭއިޚްތިޔާރުގައި އަހަންނަށް ބުނެލެވުނެވެ.\nއެމީހާ ދެއަތް ފޭ ކޮށްލުމަށްފަހު ބަލައިލީ ސީދާ އަހަރެންގެ މޫނަށެވެ. އެއީ ހަމަ އާތިފާއެވެ. އަހަންނަށް ހީވީ ރަނގަޅަށެވެ.\n"ކޮބާ ހީވެއްޖެ. މަބުނި ދުވަސް ތި އައީ. ދެން އެކަކު ވެސް ސަލާމަތެއް ނުވާނެ. އެކަމަކު އަދިވެސް ކަލޭއަށް ފުރުސަތު އެބަ އޮތް." އޭނާ ނޭފަތުގައި އިނގިލި ޖައްސާލަމުން ބަރު އަޑަކުން ބުނެލިއެވެ.\n"ކިހިނެއްވީ؟" އަހަންނަށް ބަލައިލެވުނީ އޭނާގެ މޫނަށެވެ.\n"ކަލޭއަށް ނުވިސްނޭނެ. ދެން ވާނީ އެންމެ ނުބައި ކަންތައް. ދެމީހުންނަށް ފެންނާނީ ދެ ދުނިޔެ." އާތިފާ ތުންފަތަށް ގޮތެއް ހަދައިލަމުން ދެ ލޯ ކުނާކޮށްލިއެވެ.\n"ކަލޭ ދައްކާ ވާހަކައެއް ސާފުކޮށް، ރީތިކޮށް ބުނެދޭންވީނު. ކަލޭއަށް އެނގޭ ކަމެއް ވެސް ނޭނގޭ ކަމެއް ވެސް،" އަހަންނަށް ހިތްހަމަ ނުޖެހެވުނެވެ. "އަހަންނަކަށް އެހައި ގިނަ ވަގުތެއް ނެތް."\n"އަޑުއަހަން ބޭނުންތަ؟ ސާފުކުރަން ބޭނުންތަ؟" އާތިފާ ލޯ އަޅައިލަމުން ރުޅިވެރި ގޮތަކަށް ބަލައިލީ ސީދާ އަހަރެންގެ މޫނަށެވެ.\n"އަޑުއަހަން ބޭނުން ނަމަ އާދޭ. މި ދިމާ އަތިރި މައްޗަށް. އެތަނުގައި ހުންނާނަން." އާތިފާ ފޫހި ގޮތަކަށް އަހަރެންގެ މޫނަށް ބަލައިލިއެވެ.\nއޭނާ ހިނގައިގަތެވެ. އަހަންނަށް ބަލަން ހުރެވުނެވެ. އޭނާ އަށެވެ. އެ ހިނގުމުގައި އުނދަގޫ ގޮތެއް ހުރިކަމަށް ފާހަގަކުރެވެއެވެ. އާތިފާ ގޮސް ޖެހިގެން އޮތް ގޯޅި އެޅުމުގެ ކުރިން ފަސް އެނބުރި ބަލައިލިއެވެ. އޭރު ވެސް އަހަންނަށް ހުރެވުނީ ބަލާށެވެ. އޭނާ ހުއްޓިލިއެވެ. އަހަންނަށް އަތުން އިޝާރާތްކޮށްލިއެވެ. އަންނާށޭ ބުނާ ފަދަ ގޮތަކަށެވެ. އަތުގައި ހުރި ކޮތަޅުތައް އަހަންނަށް މައްޗަށް ހިއްލައިލެވުނެވެ. އާތިފާއަށް އެ ދައްކާލެވުނެވެ. އާތިފާ ހިނިތުންވެލިއެވެ. ނަމަވެސް އެ ހިނިތުންވުމުގައި ވަނީ ލާނެތްކަމެވެ. މަލާމާތުގެ ރާގެވެ.\nއަހަންނަށް ހިނގައިގަނެވުނީ ކުރިއަށެވެ. ކޮތަޅުތައް ނަރުހުންގެ ކޮށިގަނޑަށް ހަވާލުކުރުމަށްފަހު ފިނާގެ ޚަބަރު ބަލައިލީމެވެ. ބޭރަށް ނުކުމެލަން ބޭނުންވާ ކަމަށް ބުނެ، ކަމެއް ދަމެއް ބޮޑު ވެއްޖެ ނަމަ ގުޅައިލަން ނަންބަރު ހިއްސާކުރުމަށް ފަހު ބޭރަށް ނުކުތީމެވެ.\nހޮސްޕިޓަލާ އިންވެގެން އޮތް މައި މަގަށް ނުކުމެ މަގުގެ ދެކޮޅު ބަލައިލީމެވެ. ލޮލުގައި އަޅައިގަތީ ދުރުން އަންނަ ސައިކަލެވެ. އެއީ ސިރާޖެވެ. އޭނާ އެ އަންނަނީ ހޮސްޕިޓަލަށްކަން ކަށަވަރުވިއެވެ. އަހަރެން ބޭނުންވީ ސިރާޖަށް ނުފެންނާށެވެ. އެހެންވެ، އަވަސްއަވަހަށް ކައިރީ ހުރި ގަހާ ނިވާވެލީމެވެ.\nސިރާޖު ހޮސްޕިޓަލަށް ވަނުމުން ހިނގައިގަތީމެވެ. މަގުގެ ދެކޮޅަށް ކަޅި އުކަމުން އެތަން މިތަން ބަލަމުންނެވެ. އާތިފާ އެޅި މަގަށް ނިކުތުމަށްފަހު ބަލައިލެވުނެވެ. މާދިގު މަގެއް ނޫނެވެ. ފަންސާހަކަށް ފޫޓު ހިނގައިލުމުން އަތިރިއަށް ނުކުމެވޭނޭ ހިތަށް އެރިއެވެ. އަވަސް ހިނގުމުގައި ދެ ފިޔަވަޅު އެއްކުރަމުން ހިނގަމުން ދިޔައީމެވެ. އަހަންނަށް މުޅީން އާ މާހައުލަކަށް ވިޔަސް، އެ މާހައުލަށް އާމިހެއް ކަން ބަލާ މީހަކަށް ނޭނގޭނެހެން އެތަން މިތަން ބަލަމުންނެވެ.\nއިރުކޮޅެއް ވީއިރަށް އަތިރިއަށް ނުކުމެ ވިއްޖެއެވެ. ކަނޑުން އުދުހެމުން އަންނަ ހިމޭން ވައިރޯޅިތައް ހުރަހެއް ނެތި މޫނަށް އަމާޒުވަމުން ދިޔައެވެ. އެ ހިތްގައިމު ވައިރޯޅިތަކާއެކު ބޮލަށް އަރާފައި ހުރި ވާންކަމަށް ދޫ ޖެހެމުންދިޔަ ކަމުގެ އިހުސާސް ކުރެވެމުން ދިޔައެވެ.\nއަތިރި މައްޗަށް ނުކުމެ ދެކޮޅަށް ބަލައިލެވުނެވެ. ދުރު ދުރުން ދެތިން މީހުން ފެނުނެވެ. އިތުރު ބައެއްގެ ހިލަމެއް ނުވިއެވެ. ވަށައިގެން ހޯދައިލެވުނެވެ. ހިތާހިތުން އާތިފާގެ ނަން ކިޔައިލެވުނެވެ. އެއްވެސް ތަނަކުން އޭނާ ފެންނާކަށް ނެތެވެ. ނޭފަތުގައި ޖެހުނީ އަންހެން ސެންޓެއްގެ ވަހެވެ. ލޯ މަރައިލެވުނެވެ. އެތެރެއަށް ނޭވައި ދަމާލެވުނެވެ. އެއީ ނޭފަތަށް ފަސޭހަ ލުއި ވަހެކެވެ. މަޑުމަޑުން ދެ ލޯ ހުޅުވާލެވުނެވެ. ސިއްސައިގެން ދިޔައެވެ. ކުރިމަތީ ހުރި އާތިފާ ފެނުމުންނެވެ.\n"އަހަންނަށް އެނގޭ ކަލޭ އަންނާނެކަން." އާތިފާގެ ބަރު އަޑުން ބުނެލިއެވެ.\n"ދެން ކިޔައިދޭންވީނު. އަހަންނަށް ވަގުތެއް ނެތް." އަހަރެން އަވަސް އަވަހަށް ބުނެލީމެވެ.\n"ވަގުތަކީ ވެސް ހޯދީމަ ލިބޭ އެއްޗެއް. ކަލޭއަށް އޭނާއަށް ދޭނެ ވަގުތު ލިބޭ. ކޮފީއަށްދާނެ ވަގުތު ލިބޭ،" އާތިފާ ހިތްހަމަ ނުޖެހި ހުރެ ބުނެލިއެވެ. "އެކަމަކު އަމިއްލަ ހަޔާތް، އަމިއްލަ އަނބިމީހާއަށް ރައްކާތެރިކަން ކަށަވަރު ކުރާނެ ވަގުތެއް ނުލިބޭ."\nހައިރާން ކަމާއެކު އަހަންނަށް ބެލުނީ އާތިފާގެ މޫނަށެވެ. އޭނާއަށް ކަންކަން އެނގޭތީ އެކަމާމެދު ކަންބޮޑުވާ ހާލުގައެވެ.\n"އަހަންނަށް ފާރަ ވެސް ލަނީތަ؟" މޫނަށް ދެތިން ރޫ އަރުވާލާމުން ބުނެލެވުނެވެ.\n"ފާރަލައިގެން މަށަށް ލިބޭނެ ފައިދާއެއް އެބައޮތްތަ؟" އާތިފާ ނުރުހުނެވެ.\n"ދެން ކިހިނެއް ތި ހުރިހާ ކަމެއް އެނގެނީ؟"\n"ކަލޭގެ ސަބަބުން އެ ގަޑީ ވެސް މަށަށް ލިބުނީ އަނިޔާ. ގެއްލުން. އެމީހުން ގަދަކަމުން މަ ގެންދިޔައީ ގެއަށް،" އާތިފާ ހިތްހަމަ ނުޖެހިފައި ހުރެ ބުނެލިއެވެ. "އަހަރެން ކޮޓަރީގައި އޮއްވާ ކަލޭ އެ ނިޔާޒާއެކު ކޮފީއަށް ދިޔަކަން އެނގުނޭ. އެ ނިޔާޒު، އެ ދެން ކަލޭ ކޮފީއަށް އަރަން ކާކު؟"\n"ނިޔާޒު ވެސް ދަންނަންތަ؟" ހައިރާން ކަމާއެކު އަހަންނަށް އަހައިލެވުނެވެ.\nއާތިފާ ބާރުބާރަށް ހޭންފެށިއެވެ. އޭނާ ހެމުން ހެމުން ބަނޑުގައި އަތްއެޅިއެވެ. އިރުކޮޅެއް ފަހުން ހުނުން ހުއްޓައިލަމުން ދެ ލޯ ފޮހެލިއެވެ.\n"ނިޔާޒު ދަންނަންތަ؟" އަނެއްކާ ވެސް އަހަރެން އަހައިލީމެވެ.\n"އާނ! އިބިލީހުންނަށް ވުރެ އިބިލީސްކަން ގަދަ ކޮންމެ މީހަކީ އިފުރީތެއް ކަހަލަ މީހެއް." އާތިފާ ޝަހާދަތް އިނގިލި ނަގައި އަހަންނާ ދިއްކޮށްލިއެވެ.\n"ތިބުނީ؟" އާތިފާ ބުނި ވާހަކަ ނޭނގުމުން އަހައިލެވުނެވެ.\n"މިބުނީ އެއީ އިންސާނެއްހެން ފެންނަން ހުއްޓަސް އިފުރީތެއް ކަހަލަ މީހެކޭ. އިފުރީތުންނަކީ ޖިންނީންގެ ތެރޭގައި ހިމެނޭ އެންމެ ނުލަފާ ޖިންނީން." އާތިފާ އޮޅުން ފިލުވައިދިނެވެ.\n"ތިބުނީ އެއީ ޖިންނިއެކޭ ތަ؟" އަހަންނަށް ވާނުވާ ނޭނގިގެން އަހައިލެވުނެވެ.\n"މަ ބުނީ އެހެންތަ؟" އާތިފާ މޫނަށް ދެތިން ރޫ އަރުވާލިއެވެ.\n"އެހެން ނޫންތަ ބުނީ؟"\n"މި ބުނީ އިފުރީތަކަށް ވުރެ ޖާހިލު ޖައްބާރެކޭ." އާތިފާ ކުރިއަށް ހިނގައިގަތެވެ.\n"ދެން ކިޔައިދޭންވީނު. އަހަންނަށް އެވަރަށް ވަގުތެއް ނެތް. މިހާރު ވެސް ލަސްވަނީ." އާތިފާގެ ފަހަތުން ހިނގަމުން އަހަރެން ބުނެލީމެވެ.\n"ކެތްތެރިކަމާއެކު އަޑުއަހަން ކެރެންވާނެ." އާތިފާ އެނބުރިލިއެވެ.\nއާތިފާ ބަލައިލީ ސީދާ އަހަރެންގެ ދެ ލޮލަށެވެ. އަހަންނަށް ވެސް ބެލުނީ އޭނާގެ ލޮލަށެވެ. އޭރު އިރުގެ އަލިކަން ފަނޑުވެ މޫނު އަނދިރިވާން ފަށައިފިއެވެ.\n"ނިޔާޒު ނުބުނޭތަ އޭނާ ކޮފީއަށް ދިޔައީ ކީއްވެ ކަމެއް؟" އާތިފާ ފެށީ ނިޔާޒުގެ ވާހަކައެވެ.\n"އަހަރެން ބޭނުންވަނީ ވެގެން އުޅޭ ގޮތް ނިޔާޒުގެ ވާހަކައެއް ނޫން." އާތިފާ އެހެން ވާހަކައެއް ފެށުމުން އަހަރެން ބުނެލީމެވެ.\n"ނިޔާޒުގެ ވާހަކަ ނުދައްކާ މި ވާހަކަ ދެއްކޭނެތަ؟" އާތިފާ ސުވާލުގެ ނަޒަރުން ބަލައިލިއެވެ.\n"އަހަރެން މި ބުނަނީ ކަލޭ ދައްކަން ތިއުޅޭ ވާހަކައެއް އަޑުއަހާށޭ އައިސް މި ހުރީ. އަހަންނާ ސުވާލުކުރުމުގެ ބަދަލުގައި ތިޔަ ވާހަކައެއް ކިޔައިދޭށޭ." އާތިފާގެ ބަސްމަގާ އޭނާގެ ރާގު ހުރި ގޮތުން އަހަންނަށް ހިތްހަމަ ނުޖެހެވޭ ގޮތްވިއެވެ.\n"އަޑުއެހުގެ ގާބިލުކަން ނެތްނަމަ ނޫނީ އަޑުއަހަން ބޭނުން ނުވާނަމަ ކީއްކުރަން އައީ؟" އާތިފާގެ ރާގަށް ބަދަލެއް ނައިސް އެ ގޮތުގައި ވާހަކަ ބައްޓަން ކުރިއެވެ.\n"އަހަރެންގެ އަންހެނުން އެ ހާލުގައި އޮއްވާ، އަންހެނުން ހޮސްޕިޓަލަށް އެކަނިމާ އެކަނި ދޫކޮށްލައިފަ އައިސް މިހުރީ އެ ކެތްތެރިކަން ހުންނާނެތީ ދޯ." ހަރުކަށި ރާގެއްގައި ބުނެލެވުނެވެ.\n"ކެތްތެރިކަން ހުރެގެންނެއް ނޫން. އަމިއްލަ އެދުމާ ހެދި. ކޮންމެހެން މަށަށް ހެވެއް އެދިގެންނެއް ނޫން. އެހެން ނޫން ނަމަ އެ ގަޑީ ވެސް މަށަށް އެހެން ހެދިޔަ ނުދޭނެ،" އާތިފާގެ އަޑުގައި މާޔޫސީ ރާގެއް އުފެދެމުން ދިޔައެވެ. "އެ ގަޑީ ވެސް ކަލޭއާ ހެދި އެމީހުން އަހަރެން ދަމާފައި ގެންގޮސް ކޮޓަރިއަށް ލައިފަ ނިންދަވާ އިންޖެކުޝަން ޖެހީ. އެމީހުން ހިތުން އަހަރެން އޮންނާނީ ނިދައިފަ. ކިހިނެއް އަންނަށް ނިދޭނީ؟ ކިހިނެއް އަހަންނަށް ކެތް ކުރެވޭނީ؟ ލޯ މަރައިލި އިރަށް އިވެން ފެށީ އެ އަޑު. އެ ވޭނީ ގިސްލުމުގެ އަޑު ކަލޭ ކަންފަތަށް ނީވުނަސް އަހަންނަށް އިވުނޭ. އެ އަޑު އެހެން މީހުންނަށް ނީވުނަސް އަހަންނަށް ސާފުކޮށް އިވުނޭ. އަހަންނަށް ތެޅިގަނެވުނީ އެއީ އަސްލެއްކަން އެނގޭތީ. އަހަރެން ކުޑަދޮރުން ފިލައިގެން ނުކުންނަން ޖެހުނީ ވެސް ކަންފަތަށް އިވުނު އަޑުން އެ މަންޒަރު ފެންނަހެން ހީވާތީ."\n"ކާކުގެ އަޑެއް؟" އަހަރެން ބޭނުންވާ ދިމާއަށް އާތިފާގެ ވާހަކަ ބައްޓަންވުމުން ހިތްހަމަ ޖެހިލެވުނެވެ.\n"އެ ވޭނީ ރުއިން. އެ ގިސްލުން. ހަމަ އެއް ގޮތެއް އެވީ. އަހަރެން ކަންފަތް ފަޅައިގެން ނުދިޔައީ ކިރިޔާ. އެނގޭތަ އޭނާ ހާދަ މަސައްކަތެއް ކުރިއޭ؟ ސަލާމަތްވާ ހާދަވަރެއް ދެއްކިއޭ. އެނގޭތަ އިންސާނަކު ޖަނަވާރެއްގެ ސޫރައަށް ބަދަލުވީމަ ދެންވާނީ ކިހިނެއްކަން؟ އެނގޭތަ އެ ހާލަތުގައި ދެން އޮންނާނީ ޖަނަވާރުންގެ އުސޫލުކަން،" އާތިފާ ލަސްލަހުން ކިޔައިދޭން ފެށިއެވެ. "އެ މައްސަލައަކީ، ރަހުމާއި ކުލުނާއި ހަމްދަރުދީގެ ބަދަލުގައި ދެން ހިނގާނީ ޖަޒުބާތީ އޮއިވަރެއް. އެ އޮއިވަރުގައި ބޮލަށް ސަވާރުވާނީ އިބިލީސް. އެ އިބިލީސް ބޭނުންވާ ގޮތަށް ހުރިހާކަމެއް ނިންމާލާއިރަށް އެ ސޮރު ބޮލުން ފުންމާލާނެ. ދެން އޮންނާނީ ސަލާމަތްވާން ދުއްވާގަތުން. އޭރު ކުރެވޭ ކަމެއް ކިރިޔާ ފެންނާނީ ވެސް. މި އާއްމު ހާލަތު. އެކަމަކު..؟"\nދެ އަތް އުރައިލައިގެން އަހަރެން ކެތްތެރިކަމާއެކު އަޑުއަހަން ހުރީއެވެ. ކައިރީގައި ހުރި ރުކުގައި ލެނގިލައިގެންނެވެ. ހިތަށް އެރި ސުވާލު ދުލާހަމައަށް އަޔަސް އަހަރެން އިސްކުރީ ކެތްތެރިކަމެވެ. އެހެން ނޫނީ އާތިފާ ހުއްޓައިލަފާނެއެވެ. ވާހަކައިގެ ކުރިމަރަނީ ކަމަށް ބުނެފާނެއެވެ. އެހެން ވެއްޖެ ނަމަ އަނެއްކާ އޭނާ ރުއްސަން އެތައް ވަގުތެއް ހޭދަ ކުރަން ޖެހިދާނެއެވެ. މި ވެސް ފާޑެއްގެ އަރަތެކެވެ.\n"އެކަމަކު އެމީހުންނަކީ އިބިލީހުންނަށް ވުރެ ޖާހިލު ބައެކޭ ބުނަން ޖެހުނީ ކުރިން މި ބުނި ގޮތް ނޫން ގޮތްގޮތަށް އެމީހުން ވިސްނުން ހުންނާތީ،" އާތިފާ ފުން ނޭވާއެއް ދޫކޮށްލިއެވެ. "އެނގޭތަ ދެންވީ ގޮތެއް. އޭނާ ވެސް އޮތީ ނިދައިފަ. ފިރިމީހާ ދިޔައީ ހަމަ ކޮފީއަށް. އެ ފަހަރު ކޮފީއަށް ދިޔައީ ނިޔާޒެއް ނޫން. އެ ހަމަ އެކަނި ތަފާތުވި ތަންކޮޅަކީ. ދެން ވީހާ ކަމެއް، ކުރިހާ ކަމެއް ކުރީ ހަމަ އެއް ގޮތަކަށް. އެއްވެސް ބަދަލެއް ނެތް. އެއްވެސް ތަފާތެއް ނެތް." (ނުނިމޭ)


Inthihaabuge Natheeja Mulhi Dhuniyein Vany Balaigenfai - Shaahid - Vaguthu\nއިންތިޚާބުގެ ނަތީޖާ މުޅި ދުނިޔެއިން ވަނީ ބަލައިގަނެފައި - ޝާހިދު\nރިޔާސީ އިންތިޚާބުގެ ނަތީޖާ މުޅި ދުނިޔެއިން ވަނީ ބަލައިގަނެފައި ކަމަށް ރައްޔިތުންގެ މަޖިލީހުގެ ހެންވޭރު އުތުރު ދާއިރާގެ މެމްބަރު އަބުދުﷲ ޝާހިދު ވިދާޅުވެއްޖެއެވެ.\nރޭ "ރާއްޖެޓީވީ" ގެ ފަލަ ސުރުހީ ޕްރޮގްރާމުގައި ޝާހިދު ވިދާޅުވީ ރައީސް ޔާމީން އެހުންނެވީ އަމިއްލަފުޅަށް ޖެއްސެވި މަޅިއެއްގައި ތާށިވެފައި ކަމަށާއި ރިޔާސީ އިންތިޚާބުގެ ވޯޓުގެ ނަތީޖާ ގަބޫލުކުރައްވައި ބަލި ގަބޫލުކުރެއްވުމަށްފަހު، މަގު މައްޗަށް މީހުން އެއްކޮށް މުޒާހަރާ ކުރުމަށް ގޮވާލުމަކީ ލަދުވެތިކަމެއް ކަމަށެވެ.\n"މިއަދު ދިވެހި ރައްޔިތުންގެ އަޑު މިހާރުވަނީ އިއްވާފައިވާ، ރައްޔިތުންގެ ނިންމުމަށް އިހުތިރާމް ކުރުމަކީ އެންމެންގެ ޒިންމާއެއް, އިންތިޚާބުގެ ނަތީޖާގެ ސައްހަ ކަމާމެދު ސުވާލު އުފައްދާ މުޒާހަރާ ކުރަން ނުކުންނެވީ ރައީސް ޔާމީން އަމިއްލަފުޅަށް ޖެއްސެވި މަޅިއެއްގައި އެމަނިކުފާނު ތާށިވެގެން" އޭނަ ވިދާޅުވިއެވެ.\nޝާހިދު ވިދާޅުވީ އިންތިޚާބުގެ ނަތީޖާ އޮޅުވާލަން މަސައްކަތް ކުރި ނަމަވެސް އެކަން ކާމިޔާބު ނުވާނެ ކަމަށެވެ. ރައީސް ޔާމީން އިސްވެ ހުންނަވައިގެން މުޒާހަރާއަށް ގޮވާލުމަކީ ވަރަށް ހުތުރު އަމަލެއްކަމަށާއި ރިޔާސީ އިންތިޚާބުގެ ނަތީޖާ މުޅި ދުނިޔެއިންނާއި، ރާއްޖޭގެ ހުރިހާ ރައްޔިތުން ބަލައިގަނެފައިވާ ކަމަށް އޭނާ ވިދާޅުވިއެވެ.\n"ރައީސް ޔާމީނަށް ނޫނެކޭ ބުނެ ރައްޔިތުންގެ ބަސް އިއްވުމުން ސަރުކާރުގެ ހުރިހާ މުއައްސަސާއެއް ޑިމޮކްރަސީގެ ރީތި ނަމޫނާ ދައްކައިފި، ގައުމުގެ ސަލާމަތީ ބާރާއި، ސަލާމަތީ ޚިދުމަތްތަކުން އިންތިޚާބީ ރައީސްގެ އަރިހަށް ޒިޔާރަތްކޮށް އެމަނިކުފާނު ވެރިކަމާއި ހަވާލުވެވަޑައިގަތުމަށް ކަންކަން ތަރުތީބު ކުރައްވަމުން ގެންދަވާ ތަން އެބަ ފެނޭ" ޝާހިދު ވިދާޅުވިއެވެ.\nޝާހިދު އިތުރަށް ވިދާޅުވީ ހުދު ސަރުކާރުގެ ވަޒީރުން މިވެރިކަން ބަދަލުކުރުމަށް އެއްބާރުލުން ދެއްވަމުން ގެންދަވާތަން ފެނިއްޖެ ކަމަށާއި މިފަދަ މަންޒަރުތަކުން ދޭހަ ކޮށްދެނީ ޑިމޮކްރަޓިކް ނިޒާމް ހިންގުމަށް ރާއްޖޭގެ ރައްޔިތުން ބޭނުންވާ މިންވަރު ކަމަށެވެ.\n"ކިތަންމެ ވަރަށް ގަޑުބަޑު ކުރުމަށް މަސައްކަތް ކުރި ނަމަވެސް ރައްޔިތުން އެކަމަށް ފުރުސަތު ނުދޭނެ ރައްޔިތުން ބޭނުންވަނީ އޮމާންކަމާއެކު މިދައުލަތުގެ ކަންތައް ކުރިއަށް ގެންދަން ، ރައްޔިތުން ހަލަބޮލި ކަމެއް ބޭނުންނުވާނެ, މިއަދު ރައްޔިތުން ގަބޫލުކުރީ ކޯލިޝަންގެ މެނިފެސްޓޯއާއި، ކޯލިޝަންގެ ބަސް" ޝާހިދު ވިދާޅުވިއެވެ.\nއޮކްޓޯބަރ 4, 2018 11:27\nރައްޔިތުން އަޑު އިއްވީ ވައްކަން ކޮށްގެން ކަލޯ...ފަޅާ އަރުވާލާނަން.\nއޮކްޓޯބަރ 4, 2018 11:32\nޕިންކް ކުލައިގެ ކުދީންގެ ބެލުމުގެ ދަށުން ކެންޑިޑޭޓުންގެ މަންދޫބުންގެ ހާޒިރުގައި ވޯޓްލައި އަދި ވޯޓްލާ މަރުކަޒުގައި ޕިންކް ކުދީން ވޯޓް ގުނައި އެމީހުން ނަތީޖާ ކަށަވަރުކޮށް ދެފާތުގެ މީހުންލައްވާ ސޮއިކުރުވައި ނެރެފައިވާ ނަތީޖާ އެއް ދެން ވޯޓް އޮޅުވާލީއޭ ކިޔާނެ ޖާގައެއް ނެތް. ކުރަން އުޅުނު އެއްކަމެއް ނުކުރެވޭނެ މިވޯޓިން ނިޒާމުގައި އެހެންވެ މިނިޒާމު އަހަރެމެން ތަޢާރަފް ކުރީ،\nއޮކްޓޯބަރ 4, 2018 11:42\nމުޅި ދުޔެ އެއްބަސްވިޔަސް ޙަރާމް ކަމެއް ޙަލާލުވާނެ އެއްވެސް ގޮތެއް އޮންނާނެތަ؟\nއޮކްޓޯބަރ 4, 2018 11:54\nޝާހިދުއަށް އިންތިޚާބުގެ ނަތީޖާއާމެދު ޝައްކުއުފެދެނީތޯ އަހާލަންބޭނުންވޭ! ބަލަ ޔާމީނުވެސް ހުންނެވީ ނަތީޖާ ބަބޫޅުކުރައްގެން ޝާހިދުއަށް އޮޅިވަޑައިގެ ތިޔައުޅުއްވަނީ އަނއްކާ\nއޮކްޓޯބަރ 4, 2018 12:30\nދުނިޔެއިން ބޭރުން ބަލައެއްނުގަނޭތަ\nއޮކްޓޯބަރ 4, 2018 13:00\nދުނިޔެއިން އިންތިޚާބުގެ ނަތީޖާ ބަލައިގަންނަނީ އެމެން ވޯޓް ކަރުދާސް ތައް ގުނިތޭ ނޫން ނުގުނާ ދޯ ދެން އެމެން އިންތިޚާބު ބަލައިގަތޭ ތަމެން ބުނި ނަމަވެސް އެއީ ބުއްދީގެ ހަމަ ތަކުން ކޮރަޕްޝަން ހުއްޓުވުމާއި މަނާކުރުމާއި ބެހޭ ގާނޫނުގެ 14 ވަނަ މާއްދާގައިވާ ކުށް ހޮވުނު ކެންޑިޑޭޓް ކޮށްފައިވާ ކަމަށް ތަމެންނަށް ނޭގެއޭ މަމެން ބުނަން ނެތީމު ދޯ.\nއޮކްޓޯބަރ 4, 2018 13:06\nމުޅި ދުނިޔެއިން ބަލައިގަތީ ކަންހިންގާފަ އޮތީ ގަދަބާރުތައް ބައިވެރިވެގެން އެމީހުން ބޭނުންވާ ނަތީޖާ. އެހެންވީމަ ބޭންކޫ ތަކުގެ ތެރޭން ހިންގާފަ ހުރި މުއާމަލާތްތައް އެމީހުން ހިމާޔަތް ކުރާނެ އެލީކުވިޔަކަނުދޭނެ. މީ ލައްކަ ވާހަކަ\nނަތީޖާ ރައީސް ޔާމީން ވެސް ވަނީ ބަލަިގެނ ބަލި ގަބޫލު ކުރައްވާފަ. ނަމަވެސ މަސްއަލަ އުޅޭ ކަމުގަ ވާނަމަ ތަހުގީގު ކުރަންޖެހޭ. އެމެރިކާގަ އެންމެ ފަހުން ބޭއްވި އިނތިހާބު ވެސް ހިލަރީ ވަނީ ބަލި ގަބޫލު ކޮއްފަ. ނަމަވެސް ދަނީ މިހާރުވެސް ތަހުގީގު ކުރަމުން އެފް.ބީ.އައި އަދި ކޮންގުރެސް އިން ވެސް. ވީމަ މިކަމުގަ ތެޅިފޮޅޭކަށް ނުޖެހޭ. ތިވަރައް ޝާހިދުމެން ތިތެޅި ފޮޅެނީ ގޯހެއް އުޅޭތީ ކަމަށް ލަފާކުރެވިދާނެ.\nއަހަންނަކީވެސް ދިވެހިރާއްޖޭގެ ރައްޔިތެއް މަށެއވެސް ނަތީޖާ ގަބޫލެއްނުކުރަން\nއޮކްޓޯބަރ 4, 2018 13:22\nމުޅި ދުނިޔެއިން ބަލައިގަތީމަ އެރަނގަޅުވީތަ؟ މުޅި ދުނިޔެއިން ބަލައިގަތަސް ނުބައެއް އޮތިއްޔާ ހަމަ ނުބައިވާނެ!\nއޮކްޓޯބަރ 4, 2018 13:36\nއޮކްޓޯބަރ 4, 2018 13:45\nދުނިޔެ އިނގެނީ މި ޝާހިދުއަށް އެކަނި. ކޮބާ ރާއްޖެ ހިފަން އިންޑިއާއަށް ގޮވާލީމާ އެމީހުން ޝާހިދު ކައިރީ ބުނީ ކީކޭތަ؟\nއޮކްޓޯބަރ 4, 2018 14:36\nނަތީޖާބަލައިގަތީމައިންތިހާބީރައީސްއާއި ވެރިކަންްހަވާލުކުރުމުގެމަސައްކަތް މުޅިދައުލަތުންވެސް އަމާންކަމާސުލްހަވެރިކަމާއެކު ކުރައްވަމުން އެގެންދަވަނީ. ޢެހެނަސް އިންތިހާބުގެ އެއްވެސް ޝަކުވާއެއް މައްސަލަ އެއް ނުބަލަން އޮތް ހުއްޖަތެއްނޫން ސަރުކާރު ބަދަލުކުރުމުގެ މަރުހަލާތަައްކުރިއަށްގެންދިމަކީ. ރައީސްޔާމީން ތިޔަވެރިކަމުގަ 30 އަހަރު ބަގުޑިބައްދާކަށް ނޫޅުއްވާ. އެމަނިކުފާނަކީ އެހާޑީގްރޭޑް ބޭފުޅެއްނޫން. ޝާހިދުކަހަލަ ގުއިރޯނުގަ ޖެހިވަޑައިގެންއުޅުއްވާ ބޭފުޅެއްނޫން ޔާމީންއަކީ .\nއޮކްޓޯބަރ 4, 2018 15:33\nމިދައްކާ ވާހަކަޔައް ޖަވާބުނުދީ މުޅިން އެހެންވާހަކަޔެއް ތިކިޔަނީ. ކާކުހޭ ހެންދުނުގުޅާފަ ކަލޭވެސް ތިހިރީ މިވެނިވޯޓުތަކަކައް މިހެންހަދާފަ އެއްނޫންހޭ ބުނީ، ކޮންކަމަކާހޭ ހާސްނުވާންވީ، ކާކުހޭ ސަރީފް ސަރކިޔައިގެން އެގުޅީ، ސަރީފް ސަރ ނުބުނަންވީ ކާކުގެ ވާހަކައެއްހޭ އެހެންނޫނީ ސިޓީ އުރަ މަސައްލިބުނީ ސަރީފް ސަރ އަތުންނޭ މަވެސް ފަޅާ އަރުވާލާނަމޭ، ކާކުގެ ވާހަކަޔެއްހޭ ނުދައްކަންވީ، މޑޕ އިން ގުޅީމަ ކޮންކަމެއްހޭ ސާފުކޮއްދެންވީ، އަކްރަމްގެ ފޯނުކޯލެއް ނުލިބިގެން ލަސްވެގެން އުޅެނީ ކާކުހޭ، މިވާހަޔައް ސާހިދޫ ޖަވާބެއްދީބަލަ. ހައްތަހާވެސް ތިކިޔަނީ އެންމެން އޮތީ ނަތީޖާ ޖަބޫލު ކޮއްފައޭ. ނަތީޖާ ގަބޫލުކުރާނެތާ ވާނުވާ އޭރު ނޭގުނީމަ.\nއޮކްޓޯބަރ 4, 2018 16:41\nމުޅިދުނިޔެއިން ބަލައިގަތުމަކީ އެކަން ރަނގަޅުކަމަށް ބަލަންޖެހޭ ކަމެއްނޫން. މޮޔަފުޅުވީތޯ.\nއޮކްޓޯބަރ 4, 2018 23:57\nދެން އަޅެ ތިހާވަރަށް ނުތެޅެބަލަ...އަޅެ..ޝައްކު ޔަގީނަށް ވެދާނެއޭ! މިމީހުންނާއި މިމީހުންގެ އަނގަ. ބޮޑު ޝުކުރެއް އެމްޑީޕީ ޗެއަރ ހަސަން ލަތީފް


"Yamaha motor guardian" ge haassa harakaatheh mi hafthaa bandhugai | Mihaaru\nއެލިއާއިން ހުޅުމާލޭގައި ކުރިއަށްގެންދިޔަ ހަރަކާތެއްގައި ޔަމަހާ ބްރޭންޑުގެ ސައިކަލުތަކެއް ޝޯކޭސް ކޮށްފައި-- ފޮޓޯ: ނިޝާން އަލީ/ މިހާރު\n"ޔަމަހާ މޮޓޯ ގާޑިއަން" ގެ ހާއްސަ ހަރަކާތެއް މި ހަފްތާ ބަންދުގައި\n06 ފެބުރުއަރީ 2020 - 20:34\nމި ހަރަކާތް އޮންނާނީ މާދަމާ އާއި ހޮނިހިރު ދުވަހުގެ ހަވީރު 4:00 އިން ރޭގަނޑު 10:00 އަށް ޔަމަހާ ޝޯރޫމްގަ އެވެ.\nމި މަހުގެ 20 ވަނަ ދުވަހުގެ ނިޔަލަށް ކުރިއަށް ގެންދާ މި ޕްރޮމޯޝަންގައި، ސައިކަލް ނަގާ މީހުންނަށް ސައިކަލު ލިބޭނީ އެއްވެސް އިތުރު ހަރަދަކާއި ނުލައި ކޮމްޕްރިހެންސިވް އިންޝުއަރެންސްއާ އެކުގަ އެވެ. އަދި ސައިކަލަށް ދައްކާ ފުރަތަމަ ޕޭމަންޓާ އެކު، ކަސްޓަމަރުގެ އަމިއްލަ ނަމަށް ރަޖިސްޓަރީ ކުރުމަށް ފަހު "ޕީ" ބޯޑުގައި ސައިކަލު ލިބޭނެ ކަމަށް އެލިއާ އިން ބުނެ އެވެ.\nމި ޕްރޮމޯޝަންގައި، ސައިކަލުގެ އަގު އެއްފަހަރާ ދައްކާ މީހުންނަށް 4،000ރ. އާ ހަމައަށް ޑިސްކައުންޓް ލިބޭނެ އެވެ.\nއެލިއާ އިން މި ޕްރޮމޯޝަން ކުރިއަށް ގެންދަނީ އަމަނާ ތަކާފުލްއާ ގުޅިގެންނެވެ. އެހެންވެ، ސައިކަލް ގެއްލުމުން އަދި އެކްސިޑެންޓްތަކުގަ އާއި ގުދުރަތީ ކާރިސާތަކުގައި ލިބޭ ގެއްލުމަށް މި ޕްރޮމޯޝަންގައި އަމާނާ ތަކަފުލްގެ ކޮމްޕްރިހެންސިވް އިންޝުއަރެންސްގެ އެހީތެރިކަން ހޯދޭނެ ކަމަށް އެލިއާ އިން ބުންޏެވެ.\nއެލިއާ އިންވެސްޓްމަންޓްސް އިން ބުނިގޮތުގައި، އިންސްޓޯލްމަންޓްގެ ދަށުން ކުރާ ވިޔަފާރި އަކީ އިސްލާމީ ޝަރީއާ ހުއްދަ ކުރާ އުސޫލުން ކުރާ މުއާމަލާތެކެވެ. އަދި ރިބާގެ އެއްވެސް މުއާމަލާތެއް ނުހިނގާނެ ކަމަށް އެ ކުންފުނިން ބުނެ އެވެ.\nއިތުރު ލިޔުންތައް އެލިއާ އިންވެސްޓްމެންޓްސް ސައިކަލް ވިޔަފާރި ޕްރޮމޯޝަން\nލިމިޓެޑް އެޑިޝަން ސައިކަލެއް އެލިއާ އިން ތައާރަފްކޮށްފި


ހަތަރު ގައުމެއްގެ ސަފީރުންގެ ފަތްކޮޅު ރައީސަށް ހަވާލުކުރައްވައިފި | Jazeera\tހަތަރު ގައުމެއްގެ ސަފީރުންގެ ފަތްކޮޅު ރައީސަށް ހަވާލުކުރައްވައިފި - Jazeera\nހަތަރު ގައުމެއްގެ ސަފީރުންގެ ފަތްކޮޅު ރައީސަށް ހަވާލުކުރައްވައިފި\nއީމާ މުހައްމަދު ވަހީދު June 16, 2019 103 views0\nހަތަރު ގައުމެއްގެ ސަފީރުން މަގާމުގެ ފަތްކޮޅު ރައީސުލްޖުމުހުރިއްޔާ އިބްރާހިމް މުހައްމަދު ޞާލިހަށް އަރުވައިފިއެވެ.\nނިއުޒިލެންޑާއި، އޮސްޓްރޭލި، މޯލްޓާ އަދި ބަހްރެއިން ސަރުކާރުން ރާއްޖެއަށް ކަނޑައެޅުއްވި އާ ސަފީރުން އެބޭފުޅުންގެ ސަފީރުކަމުގެ ފަތްކޮޅު ރައީސަށް އެރުއްވީ މިއަދު ހެނދުނު ރައީސް އޮފީހުގައި އޮތް ހާއްސަ ރަސްމިއްޔާތެއްގައެވެ.\nނިއުޒިލޭންޑުން ރާއްޖެއަށް ކަނޑައެޅުއްވީ މިޒް ޖޮއާން ޓިންޑޯލެވެ. އޮސްޓްރޭލިއާ އިން ރާއްޖެއަށް ކަނޑައެޅުއްވީ ސަފީރު ޑޭވިޑް ޖޮން އެވެ. މޯލްޓާ އިން ރާއްޖެއަށް ކަނޑައެޅުއްވި ސަފީރަކީ ސްޓެފަން ބޯގެވެ. ބަހްރެއިނުން ރާއްޖެއަށް ކަނޑައެޅުއްވީ އަބްދުއްރަހުމާން މުހައްމަދު އަލް ގައުދު އެވެ.\nމި ހަތަރު ޤައުމުގެ ސަފީރުން ވަނީ ރައީސުލްޖުމްހޫރިއްޔާ އާއި ބައްދަލުކުރައްވައި އެޤައުމުތަކާއި ރާއްޖެއާއި ދެމެދު އޮންނަ ދޭދޭ ގުޅުމުގެ މައްޗަށް އަލިއަޅުއްވާލައްވައި ވާހަކަ ދައްކަވާފައެވެ. އަދި، އެބޭފުޅުން ވަނީ ރާއްޖެއާއި އެ ޤައުމުތަކާއި ދެމެދު އޮންނަ ގުޅުން ރައްޔިތުންނަށް ފައިދާވާ ކަންކަމުގައި އިތުރަށް ބަދަހި ކުރެއްވުމަށް ޝައުޤުވެރިވާކަން ހާމަ ކުރައްވާފައެވެ.


ފުޓްބޯޅަދަނޑުގެ ފަސްގަނޑު ލެވެލްކޮށް ވަށާފާރު ރާނައިދޭނެ ފަރާތެއް ހޯދުމަށް\n1. ރ.ކިނޮޅަހު ފުޓްބޯޅަދަނޑުގެ ފަސްގަނޑު ލެވެލްކޮށް ވަށާފާރު ރާނައިދޭނެ ފަރާތެއް ބޭނުންވެއްޖެއެވެ. ވީމާ، މިމަސައްކަތް އަމިއްލަ ތަކެތީގައި ކޮށްދިނުމަށް ޝައުޤުވެރިވާ ފަރާތްތަކަށް އަންދާސީހިސާބު ހުށަހެޅުމުގެ ދަޢުވަތު ހުޅުވާލަމެވެ.\n2. މިމަޝްރޫޢުގެ މަޢުލޫމާތު ދިނުމުގެ ބައްދަލުވުން އޮންނާނީ 06 ނޮވެންބަރު 2014 ވާ ބުރާސްފަތި ދުވަހުގެ 10:00 ގައި މާޅޮސްމަޑުލު އުތުރުބުރީ ކިނޮޅަހު ކައުންސިލުގެ އިދާރާގެ ޖަލްސާކުރާ މާލަމުގައެވެ. މަޢުލޫމާތު ދިނުމުގެ ބައްދަލުވުމަށް ހާޒިރުނުވެ ހުށަހަޅާ އަންދާސީހިސާބުތައް ބަލައެއްނުގަނެވޭނެއެވެ.\n3. އަންދާސީހިސާބު ހުށަހެޅުމާއި ހުޅުވުން އޮންނާނީ 16 ނޮވެންބަރު 2014 ވާ އާދީއްތަ ދުވަހުގެ 10:00 ގައި މާޅޮސްމަޑުލު އުތުރުބުރީ ކިނޮޅަހު ކައުންސިލުގެ އިދާރާގެ ޖަލްސާކުރާ މާލަމުގައެވެ. އަންދާސީހިސާބުތައް ހުށަހަޅަންވާނީ ބަންދުކުރެވިފައިވާ ސިޓީއުރައެއްގައެވެ. ސިޓީއުރައިގެ ބޭރުގައި ތިރީގައިވާ މަޢުލޫމާތު ލިޔެފައި ހުންނަންވާނެއެވެ.\nހ. ރ.ކިނޮޅަހުގެ ފުޓުބޯޅަދަނޑުގެ ފަސްގަނޑު ލެވެލް ކުރުމާއި ވަށާފާރު ރޭނުމުގެ މަސައްކަތް\nށ. އަންދާސީހިސާބު ހުށަހަޅާ ފަރާތުގެ ނަމާއި އެޑްރެސް އަދި ގުޅޭނެ ނަންބަރު\nނ. އަންދާސީހިސާބު ހުށަހަޅާ ތާރީޚާއި ވަގުތު\n4. ހުށަހަޅާ އަންދާސީހިސާބާއެކު ހުށަހަޅަންޖެހޭ ތަކެތި\nއަންދާސީހިސާބު ހުށަހަޅުއްވާއިރު ކުންފުންޏެއްނަމަ، ކުންފުނީގެ ރަޖިސްޓަރީގެ ކޮޕީ އަދި މީރާގެ ރަޖިސްޓްރޭޝަނުގެ ކޮޕީއާއި، އަމިއްލަ ފަރާތަކުންނަމަ ދިވެހި ރައްޔިތެއްކަން އަންގައިދޭ ކާޑުގެ ކޮޕީ\nނޯޓް: އަންދާސީހިސާބާއެކު ހުށަހަޅަންޖެހޭ ލިޔެކިޔުންތައް ފުރިހަމަނުވާނަމަ ހުށަހެޅުން ބާޠިލުކުރެވޭނެއެވެ.\nސުންގަޑި: 06 ނޮވެންބަރު 2014 1000


އެޑްމިނިސްޓްރޭޓަރ | ބޮޑުތަކުރުފާނުގެ ހަނދާނީ މަރުކަޒު\nއޮނަރަބަލް އަޙްމަދު ޝަފީޢު ޤައުމީ ދުވަހު އުތީމުގައި ބޭއްވި ޖަލްސާގައި ދެއްކެވި ވާހަކަފުޅު\nލިޔުނީ: އެޑްމިނިސްޓްރޭޓަރ | ތާރީޚް: Jan 14, 2013 | ކެޓެގަރީ: އެންމެފަސް, ސްޕީޗް |2ޚިޔާލު ލިބިފައިވޭ\n` އަލްހަމްދުލިﷲ ރައްބިލްޢާލަމީން، ވައްސަލާތު ވައްސަލާމުއަލާ އަޝްރަފިލް މުރުސަލީން. ސައްޔިދިނާ މުޙައްމަދިން ވަޢަލާ އާލިހީ ވައަސްޙާބިހީ އަޖްމަޢީން. އާދެ! ޤައުމީ ދުވަހެއް އެބަޠަލަކަށް ނިސްބަތްވެ ވަޑަ\nއުތީމު ގަނޑުވަރަށް ޒިޔާރަތް ކުރެއްވުން\nލިޔުނީ: އެޑްމިނިސްޓްރޭޓަރ | ތާރީޚް: Dec 9, 2012 | ކެޓެގަރީ: މައުލޫމާތު |4ޚިޔާލު ލިބިފައިވޭ\nގަނޑުވަރު ބަލަން ޒިޔާރަތް ކުރެވޭނީ ކޮންދުވަސްތަކެއްގައި؟ – ގަނޑުވަރު ބެލުމަށްޓަކާ މިހާރު ވަދެވޭނީ ހަމައެކަނި ރަސްމީ ދުވަސްތަކުގައެވެ. ގަނޑުވަރު ބަލަން ވަދެވޭނީ ކިހިނެއް؟ – ގަނޑުވަރު ބަލަން ވަދޭނީ ބޮޑުތަކ�\nލިޔުނީ: އެޑްމިނިސްޓްރޭޓަރ | ތާރީޚް: Dec 6, 2012 | ކެޓެގަރީ: މައުލޫމާތު | 1 ޚިޔާލު ލިބިފައިވޭ\nއުތީމު ގަނޑުވަރަކީ ޙުސައިން ޚަތީބު ތަކުރުފާނު އުޅުއްވި ގެކޮޅެވެ. އުތީމު ތިންބެއިންނާއި ފާޠިމާފާނު އުޅުއްވާ ބޮޑުފުޅުވީ މިގެކޮޅުގައެވެ. މިގެކޮޅު ބިނާކުރެއްވި ވަކިތާރީޚެއް ކަނޑައެޅިގެން އެނގޭކަށްނެތެވެ. ނަމަވެސް ޢި\nމަރުކަޒުގެ 25 ވަނަ އަހަރީ ޙަފްލާގައި މުދީރު ޢަބްދުލްވާޙިދު ޙަސަން ދެއްކެވި ވާހަކަފުޅު\nލިޔުނީ: އެޑްމިނިސްޓްރޭޓަރ | ތާރީޚް: Dec 4, 2012 | ކެޓެގަރީ: ސްޕީޗް |2ޚިޔާލު ލިބިފައިވޭ\nبســم اللّـه الرّحمـن الرّحيــم اَلحَمْـدُ لِلّـهِ رَبّ العَـالَمِـين‘ وَالصّـلاة وَالسّلام علـى محـمَّدٍ‘ وعلى آلـه وصحبـه أجمعـين. މިއުފާވެރި ހަފްލާގެ ޝަރަފުވެރި މެހެމާން، ތިލަދުންމަތީ އުތުރުބުރީ އަތޮޅު ކައު�


މާޒިޔާއިން ދަ ގްރާންޑޭގެ މައްޗަށް ކުރި ހޯދާ އެއްވަނައަށް މާޒިޔާއިން ދަ ގްރާންޑޭގެ މައްޗަށް ކުރި ހޯދާ އެއްވަނައަށް\nމާޒިޔާއިން ދަ ގްރާންޑޭގެ މައްޗަށް ކުރި ހޯދާ އެއްވަނައަށް\nޕްރެޒިޑެންޓްސް ކަޕްގައި މާޒިޔާ އާއި ދަ ގްރާންޑޭ ބައްދަލުކުރި މެޗްގެ ތެރެއިން / ފޮޓޯ: އެފްއޭއެމް\nޕްރެޒިޑެންޓްސް ކަޕްގައި މާޒިޔާއިން ދަ ގްރާންޑޭގެ މައްޗަށް ބޮޑު މޮޅެއް ހޯދައިފިއެވެ. ޕްރެޒިޑެންޓްސް ކަޕްގައި ރޭ މާޒިޔާ އާއި ދަ ގްރާންޑޭ ވާދަކުރި މެޗް މާޒިޔާއިން ކާމިޔާބުކޮށްފައިވަނީ6ލަނޑު 1 ލަނޑުންނެވެ. މިމެޗުން މޮޅުވުމުން މާޒިޔާއަށްވަނީ ޕްރެޒިޑެންޓްސް ކަޕްގެ ލީގް ތާވަލްގެ އެއްވަނަ ލިބިފައެވެ. އެއީ4މެޗުން 12 ޕޮއިންޓް ހޯދައިގެންނެވެ.\nމެޗް ފަށައިގެން މާޒިޔާއިން ދިޔައީ ވަރަށް ބޮޑަށް ކުރިއަށް ޖެހިލައިގެން ކުޅެމުންނެވެ. އެގޮތުން މާޒިޔާއިންވަނީ މެޗްގެ ދެވަނަ މިނެޓްގެ ތެރޭގައި އެޓީމްގެ ފުރަތަމަ ހަމަލާ އުފައްދާފައެވެ. އެޓީމުގެ ބިދޭސީ ކުޅުންތެރިޔާ ކޮނޭލިއަސް ސްޓެވާޓް (ކޯނޭ) ފޮނުވާލި ބޯޅަވަނީ ދަ ގްރާންޑޭގެ ކީޕަރު މާކޯ އިވަނޮވިޗް މަތަކޮށްފައެވެ. މިމެޗްގައި ދަ ގްރާންޑޭއިން ކުޅެފައިވަނީ ވަރަށް ބޮޑަށް ފަހަތަށް ވިސްނައިގެން، އެޓީމަށް ލިބޭ ފުރުސަތުތަކުގައި ކައުންޓަ އެޓޭކްގައި ލަނޑު ޖެހުމަށެވެ. މެޗްގައި މާޒިޔާއިން ލީޑުނެގީ މެޗްގެ 9ވަނަ މިނެޓްގައި އެޓީމްގެ ސްޓެވާޓް ޖެހި ގޯލުންނެވެ. ގޯލުގެ ކަނަށް ބޯޅަވަނީ ދަ ގްރާންޑޭގެ ކީޕަރު އިސްމާއީލް ޝިހާމް އަތުގައި ޖެހިފައެވެ. ކޯނޭގެ ގޯލަށްފަހުވެސް، މާޒިޔާއިން ވަނީ ދެ ހަމަލާއެއް އުފައްދާފައެވެ. ނަމަވެސް އެއިން އެއްވެސް ހަމަލާއެއް ގޯލަކަށް ބަދަލްކޮށްލެވޭ ގޮތެއް ނުވިއެވެ.\nމެޗްގެ ފުރަތަމަ ހާފްގައި މާޒިޔާއިން އެއް ގޯލްގެ ލީޑެއްގައި އޮވެގެން ނިންމާލިނަމަވެސް މެޗްގެ ދެވަނަ ހާފްގައި މާޒިޔާއިންވަނީ އެޓީމުގެ ކުޅުން ރަގަނޅުކޮށް، ގިނަ ލަނޑުތަކެއް ޖަހާފައެވެ. އެގޮތުން މާޒިޔާގެ 2ވަނަ ލަނޑު މެޗްގެ 64 މިނެޓްގައި ކާމިޔާބުކޮށްދިނީ ހަމްޒާ މުޙައްމަދެވެ. މިލަނޑުގެ ކުރިން މެޗްގެ ފުރަތަމަ ހާފްގައި ހަމްޒާވަނީ ލަނޑެއްޖަހާފައެވެ. ނަމަވެސް ރެފްރީ އެ ލަނޑު ބަލައިނުގަތީ، ލަނޑު ޖެހުމުގެ ކުރިން ހަމްޒާ އަތުގައި ބޯޅަ ޖެހުމުންނެވެ.\nމެޗްގެ ތިންވަނަ ލަނޑު އެޓީމަށް ކާމިޔާބުކޮށްދިނީ ބަދަލް ކުޅުންތެރިއެއްގެ ގޮތުގައި ކުޅެން ނިކުތް އިބްރާހިމް ވަހީދު ހަސަން (އިއްބެ)އެވެ. ކުޅެން އެރިތާ އިރުކޮޅެއްގެ ތެރޭގައި އިއްބެ ގޯލާ ދިމާލަށް ބޮލުން ފޮނުވާލި ބޯޅަ، ގޯލް ތެރެއަށް ވަދެފައިވަނީ ދަ ގްރާންޑޭގެ ޑިފެންޑަރު އިވަނޮވިޗް ގައިގައި ޖެހިފައެވެ. މެޗްގެ 72ވަނަ މިނެޓްގައި ދަ ގްރާންޑޭއިން ވަނީ ލަނޑެއްޖަހައި މެޗްގެ ލީޑު ކުޑަކޮށްފައެވެ. މިލަނޑު ދަ ގްރާންޑޭއަށް ކާމިޔާބުކޮށްދިނީ ބަދަލް ކުޅުންތެރިއެއްގެ ގޮތުގައި ކުޅެން ނިކުތް މުޙައްމަދު ލަޔާންއެވެ. އިތުރު ގޯލްތަކެއް ޖެހުމަށް މާޒިޔާއިން ކުރަމުންދިޔަ މަސައްކަތުގެ ތެރެއިން އެޓީމްގެ 4ވަނަ ގޯލްޖެހީ އިއްބެއެވެ. މެޗްގެ 84ވަނަ މިނެޓްގައި މާޒިޔާގެ 5ވަނަ ގޯލް އެޓީމަށް ކާމިޔާބުކޮށްދިނީ މުޙައްމަދު އުމެއިރެވެ. މާޒިޔާގެ ފަހު ލަނޑު އެޓީމަށް ކާމިޔާބުކޮށްދިނީ ހަމްޒާއެވެ.\nމިމެޗުން މޮޅުވުމުން މާޒިޔާއަށް ތާވަލްގެ އެއްވަނަ ލިބޭއިރު، މިމެޗުން ބަލިވުމުން ދަ ގްރާންޑޭ އޮތީ ތާވަލްގެ އެންމެ ފުލުގައެވެ. ޕްރެޒިޑެންޓްސް ކަޕްގެ ފައިނަލް ކުޅޭނީ ލީގު ބުރު ނިމޭއިރު އެންމެ ކުރީގައި އޮންނަ ދެ ޓީމެކެވެ.


Meedhoo Ofeehuge security Balahattai dheyne faraatheh hoadhumah iulaan koffi\nއައްޑޫސިޓީ މީދޫ އަވަށު އޮފީހުގެ ސެކިއުރިޓީ ...\nކެބް އެމްވީގެ ހިދުމަތް އައްޑޫސިޓީ އަދި ...\nއައްޑޫސިޓީ މީދޫ އަވަށު އޮފީހުގެ ސެކިއުރިޓީ ބަލަހައްޓައިދޭނެ ފަރާތެއް ހޯދަން އައްޑޫސިޓީން އިއުލާންކޮށްފިއެވެ.\nއައްޑޫސިޓީ ކައުންސިލްގެ އިއުލާނުގައިވާގޮތުން މިކަމަށް ޝައުގުވެރިވެލައްވާ ފަރާތްތަކުން މިކަމަށްއެދި ހުށަހަޅާ ބިޑް ޑޮކިއުމަންޓް 17 ނޮވެންބަރު 2019 ވާ އާދީއްތަ ދުވަހުގެ ހެނދުނު 10:00ން ފެށިގެން 21 ނޮވެންބަރު 2019 ވާ ބުރާސްފަތި ދުވަހުގެ މެންދުރު 13:00އާއި ހަމަޔަށް އައްޑޫސިޓީ ކައުންސިލްގެ އިދާރާއިންނާއި، އަވަށުއޮފީސްތަކުން ގަންނަން ލިބެން ހުންނާނެއެވެ. ބިޑް ޑޮކިއުމެންޓެއްގެ އަގަކީ 300.00ރުފިޔާ އެވެ.\nމި މަސަތްކަތާއި ގުޅޭ މައުލޫމާތު ސެޝަނެއް 24 ނޮވެންބަރު 2019 ވާ އާދީއްތަ ދުވަހުގެ 11:00 ގައި އައްޑޫސިޓީ ކައުންސިލްގެ ކޮންފަރެންސް ހޯލުގައި އަދި މީދޫ އަވަށުއޮފީހުގައި ބޭއްވުމަށް ހަމަޖެހިފައިވާއިރު ބީލަންތައް ބަލައިގަތުމާއި، އަދި ބީލަންހުޅުވުން އޮންނާނީ 28 ނޮވެންބަރު 2019 ވާ ބުރާސްފަތި ދުވަހުގެ 13:00ގައި ކައުންސިލް އިދާރާގެ ހޯލުގައި އަދި މީދޫ އަވަށު އޮފީހުގައެވެ.\nބީލަމާއި ގުޅިގެން މައުލޫމާތެއް ސާފުކުރައްވަން ބޭނުންވާނަމަ 18 ނޮވެންބަރު 2019 ވާ ހޯމަ ދުވަހުން ފެށިގެން 26 ނޮވެންބަރު 2019 ވާ އަންގާރަ ދުވަހުގެ 12:00 އާއި ދެމެދު ތިރީގައިވާ އެޑްރެހަށް މެއިލްކޮށްދެއްވުމަށް ސިޓީ ކައުންސިލްގެ އިދާރާގެ އިއުލާނުގައި ހާމަކޮށްފައިވެއެވެ. މި މެއިލްއަށް ފޮނުވޭ ސުވާލުތަކުގެ ޖަވާބު، 27 ނޮވެންބަރު 2019 ވާ ބުދަ ދުވަހުގެ 12:00 ގެ ކުރިން، ބިޑް ބައްލަވައިގެންނެވި ހުރިހާ ފަރާތްތަކުގެ މެއިލްއަށް ސިޓީ ކައުންސިލުން ފޮނުވާނެކަމަށްވެސް ސިޓީކައުންސިލްގެ އިއުލާނުގައި ހާމަކޮށްފައިވެއެވެ.\nމިމަސައްކަތް ޙަވާލުކުރެވޭ އުސޫލާއި، އަދި ހުށަހެޅޭ ބިޑްތައް އިވެލުއޭޓްކޮށް މާރކްސް ދެވޭނެގޮތުގެ ތަފްޞީލް ބިޑިންގ ޑޮކިއުމަންޓުގައި ހިމެނިފައިވާނެކަމަށްވެސް ސިޓީކައުންސިލުގެ އިއުލާނުގައި ހާމަކޮށްފައިވެއެވެ.


Dinghee gai thakethi eba huri, bandun jahaali kan kashavareh noon: fuluhun | Mihaaru\nޑިންގީގައި ތަކެތި އެބަހުރި، ބަންޑުން ޖަހާލިކަން ކަށަވަރެއް ނޫން: ފުލުހުން\nސުމޭދު މަހަށް ދިޔަ ޑިންގީ. އޭނާއާއެކު ދިޔަ އަނެއް ދެ މީހުން ވަނީ ސަލާމަތްވެފައި.\n05 ޖޫން 2017 - 22:06\nއައްޑޫ ގަން ކަނޑަށް އިއްޔެ ހަވީރު ޑިންގީއެއްގައި މަހަށް ނުކުމެ އުޅުނު ތިން މީހުންގެ ތެރެއިން އެކަކު ގެއްލުނީ އެމީހުން ތިބި ޑީންގީ ބަންޑުން ޖަހާލައިގެން ކަމަށް ވާހަކަ ދެކެވުނަސް، އެ ޑިންގީ ބަންޑުން ޖަހައިލި ކަން ކަށަވަރު ނުވާ ކަމަށް ފުލުހުން މި ރޭ ބުނެފި އެވެ.\nފުލުހުން މިހެން މި ބުނީ، އެ ހާދިސާގައި ގެއްލިފައިވާ މުހައްމަދު ސުމޭދުގެ އާއިލާ އިން ވެސް، އެ ޑިންގީ ބަންޑުން ޖަހާލި ކަމަށް ގަބޫލު ނުކުރާ ކަމަށް ބުނެފައި ވަނިކޮށެވެ.\nސުމޭދާއެކު މަހަށް ދިޔައީ އައްޑޫ ފޭދޫ ދެ މީހުން ކަމަށްވާ ހުސައިން ސައީދާއި އަހުމަދު ނާއިފެވެ. އެ ދެމީހުން ސަލާމަތްވީ، ޑީންގީ ބަންޑުން ޖަހައިލުމުން ފަތާފައި ގޮސް އޮމެހެރަ ކިޔާ ފަޅު ރަށަކަށް އަރައިގެން ކަމަށް އެ ދެމީހުން ބުނެ އެވެ.\nފުލުހުން ބުނި ގޮތުގައި އެ ޑީންގީން ދަތުރު ކުރި ތިން މީހުންގެ ތެރެއިން ސަލާމަތްވި ދެ މީހުން ބުނާ ގޮތުގައި އެ މީހުން މަސް ބާނަން ތިބި ޑިންގީ ބަންޑުން ޖަހައިލީ އެވެ. ނަމަވެސް އެކަން ފުލުހުންގެ ތަހުގީގު ޓީމަށް އަދި ކަށަވަރު ނުވާ ކަމަށް ފުލުހުން ބުނެ އެވެ. އެއީ އެ ތިން މީހުން މަހަށް ދިޔައިރު، ބޭނުން ކުރި ތަކެއްޗާއި އެހެނިހެން ސާމާނުތައް ޑިންގީ ތެރެއިން ފެނިފައިވާތީ ކަމަށް ފުލުހުން ބުންޏެވެ.\nފުލުހުން ބުނީ ސުމޭދު ހޯދުމަށް ކުރަމުން އަންނަ މަސައްކަތް މެދުކަނޑައިނުލާ ކަމަށެވެ. އަދި އޭނާ ހޯދުމަށް ކަނޑުގެ ބޮޑު ސަރަހައްދެއް މާދަމާ ބަލަން ފަށާނެ ކަމަށާއި ސުމޭދުގެ އެއްވެސް ހަބަރެއް މިހާތަނަށް ނުވާ ކަމަށް ފުލުހުން ބުންޏެވެ.\nސުމޭދާއި އޭނާގެ އަންހެނުން އަދި ދަރިފުޅު.\nމަހަށް ނިކުމެ އުޅެނިކޮށް ގެއްލިގެން ހޯދަމުން އަންނަ މުހައްމަދު ސުމޭދާއެކު ދިޔަ މީހުންނަށް ގޯސްތަކެއް ހެދުނު ކަމަށާއި ސުމައިދު ކަނޑަށް ވެއްޓުނީ ޑިންގީ ބަންޑުން ޖަހާލައިގެން ނޫން ކަމަށް ސުމައިދުގެ އާއިލާ އިން ވެސް ވަނީ ތުހުމަތުކޮށްފަ އެވެ. ސުމެއިދު ގެއްލުމާ ގުޅިގެން ފުލުހުންގެ އިތުރުން އެމްއެންޑީއެފުން އަންނަނީ އޭނާ ހޯދުމުގެ މަސައްކަތް ކުރަމުންނެވެ.\nސުމައިދުގެ އާއިލާގެ މެމްބަރަކު މިއަދު ބުނި ގޮތުގައި ޑިންގީ ތެރެއިން ފެނުނު ތަކެތީގެ ތެރޭގައި 20 ލީޓަރުގެ ބޮޑު ހަމަކާއި ކާން ބޭނުން ކުރާ ޒާތުގެ ތައްޓެއް ހިމެނެ އެވެ.\n"ތަށި ތެރޭގައި އޮތް މިރުހެއް ވެސް. އަނެއްކާ ޑިންގީ ތެރޭގައި ބުޅިތައް ވެސް ހުރި. އަޅުގަނޑު އަމިއްލަ އަށް ވާނީ ގޮސް އެ ޑިންގީ ބަލާފައި،" އެމީހާ ބުންޏެވެ.\n"އެހެންވީމަ އެ (ޑިންގީ) ބަންޑުން ޖަހާލީއޭ ބުނެވޭކަށް ނޯންނާނެ،"\nސުމޭދު މަހަށް ދިޔަ ޑިންގީގައި ހުރި ބައެއް ތަކެތި.\nއޭނާ ބުނި ގޮތުގައި ސުމޭދު ކަނޑުވުމުން، ދެން ތިބި މީހުން ސުމޭދު ސަލާމަތް ކުރުމުގެ ބަދަލުގައި މަސައްކަތް ކުރީ ޑިންގީ ފެން މައްޗަށް ނެގޭތޯ އެވެ. އަދި ޑިންގީ އަށް ޖެހި ރާޅެއްގައި ސުމޭދު ކަނޑަށް އެއްލާލި ކަމަށް ބުނުމުގެ ފުރުސަތު އެބައޮތް ކަމަށް ވެސް އޭނާ ބުންޏެވެ.\n"އެއީ ސުމޭދު އިން ކަމަށް ވަނީ ޑިންގީގެ ކުރީކޮޅު. ސުމޭދު އަށް ފަތަން އެނގުނަސް، އޭނާ ބުނި ކަމަށް ވަނީ ފަޔަށް ކޮންމެވެސް ގޮތެއްވެއްޖެ ކަމަށް،" ސުމޭދާއެކު މަހަށް ދިޔަ ދެ މީހުން ހިއްސާ ކުރި މައުލޫމާތުގެ އަލީގައި ސުމޭދުގެ އާއިލާގެ މެމްބަރަކު ބުންޏެވެ.\nއޭނާ ބުނި ގޮތުގައި ސަލާމަތްވި ދެ މީހުން ފަޅު ރަށަށް އެރުމަށް ފަހު، ސުމޭދު ގެއްލުނު ކަން ކަމާ ބެހޭ ފަރާތްތަކަށް ރިޕޯޓު ކުރީ ހާދިސާ ހިނގިތާ ދެ ގަޑިއެއްހާ އިރު ފަހުންނެވެ. އެހެންވެ، ސުމޭދު ގެއްލުމުގައި ދެ މީހުންގެ އިހުމާލު އޮތް ކަމަށް އެ އާއިލާ އިން ގަބޫލު ކުރެ އެވެ.\n"އެކަމަކު މިއީ އެ ދެމީހުން ގަސްތުގައި ކުރި ކަމެއް ކަމަކަށް ގަބޫލެއް ނުކުރަން،" އޭނާ ބުންޏެވެ.\n"އާއިލާ އިން ގަބޫލު ކުރަނީ ސުމޭދު މިއަދު ދުނިޔޭން ވަކިވެއްޖެ ކަމަށް، އެކަމަކު ކެނޑިނޭޅި މަސައްކަތް ކުރަމުން މި އަންނަނީ ހަށިގަނޑު ހޯދަން،"\nސަތާރަ ފޫޓުގެ ޑިންގީ ބަންޑުން ޖަހައިލީ ޝަންގްރިއްލާ ރިސޯޓް ކައިރީގައި އޮންނަ ފަޅުރަށް ކައިރިން ބޮޑު ރާޅެއް ޑިންގީ އަށް ޖެހުމުން ކަމަށް، މި ހާދިސާގައި ސަލާމަތްވި ފޭދޫ ދެ މީހުންގެ ތެރެއިން ހުސައިން "މިހާރު" އަށް މިއަދު ވަނީ ބުނެފަ އެވެ.\nސ. ހިތަދޫ އައްޑޫ އެކްސިޑެންޓް އެމްއެންޑީއެފް ކަނޑުމަތީގެ ހާދިސާ ޝަންގްރިލާ ވިލިނގިލި ރިސޯޓް\n73 ކޮމެންޓް, 451 ރިއެކްޝަންސް\nޢިންޑިއާ ސިފައިންގެ އެހީތެރިކަން،ހޯދަން ޖެހޭ .\nފަޅުތެރެއަށްޑިންގީ ބަންޑުން ޖަހާފަ އެދެމީހުން ލަށްވާ ނަގުވަން ފެނޭ.\n17 ފޫޓުގެ ޑިންގީއެއް އެވަރުގެ އިންޖީނެއް އަޅާފަ އިންދާ ފައިނުޖެހޭ ހިސާބެއްގަ ލާހިކެއްނޫން އެކަކަށް އޭތި ފުށުންޖަހާކަށް. އެއީ ވާނެކަމެއްނޫން. އަދި އެވެސް ދެތިން ފަހަރަށޯ! މީގަ ވަރަށް ބައިވަރު ގޯސް ތަކެއް އެބައުޅޭ.\nރަނގަޅަށް ވިއްޔާ ތިޔަ ފަޅުރަށުގަ އޭނަ ވާނީ.. ޢަދި ބުނާނެ. އިސްލާމުން ވިއްޔަ\nކީއްވެބާ ފުލުހުން ފަޅު ރަށް ސާރޗް ނުކުރަނީ.......؟\nސުމޭއަށްވިިީގޮތް އެންމެ ރަގަޅަށް އެގޭނީ ތި ޑިންގީއިން މަހައްދިޔަ އަނެއް ދެމީހުންނަށް.....އައި ބޮޑު ރާޅަކައި އެކޮށް އެ ދެމީހުން ފަޅުރަށައް ވެސް ލެއްގީ..ރިސޯޓަށްވެސް ލެއްގީ...!!!\n17ފޫޓްގެ ޑިންގީ އެއް ބަންޑުން ވެއްޖެ ނަމަ، ފައި ނުޖެހޭ ހިސާބަކު ތިބެ 2މީހަކަށް ޑިންގީ ފުށުން ނުޖެހޭނެ، އަހަރެން މީ7ފޫޓު ގެ ޑިންގީ އެއްގަ މާކަނޑުގަ ތިކަހަލަ ކަމެއް ތަޖުރިބާ ކޮއްފަ ހުރި މީހެއް\nމިހާދިސާ ނިއުޅެމުން މިދާ މިންވަރަށް ބަލާއިރު އެންމެފަހުން ދެރަށުގެ ދޭތެރޭ އުފެދޭ ބޮޑު މައްސަލަގަނޑެއް އުފެދި އެއްރަށުގެ މީހުންނަށް އަނެއްރަށަށް އަރައިފޭބުން ދަތިވާ ހިސާބަށް ކަންތައް ނުދާނެބާއޭ ހިތަށް އަރާ.\nފޮޓޯ އިން އެބަފެނޭ ޑިންގީ ތެރޭގައި ލައިފް ޖެކެޓްގެ2ޖެކެޓްވެސް. އެހެންވީމާ މައްސަލައެއް އެބައުޅޭ\nމޫދުގައި އޮވެގެން "އައިފޯނުން" ގަޑި ބެލިވާހަކަ ބުނެފައި އެބައޮތް އަދި އެހީއަށް އެދި ގުޅަންވެގެން މަސައްކަތް ކުރުމުން ޑިސްޕްލޭގައި ފެން ހުރުމުން ޓަޗް ނުކުރެވުނު ވާހަކަ ބުނެފައި އެބައޮތް. ސުވާލަކީ ކީއްވެ ފަޅު ރަށަށް އެރުނީމަ ފޯނުން ގުޅަން މަސައްކަތް ނުކުރީ ؟ އެހާގިނައިރު ވަންދެން ފަޅު ރަށުގައި ތިބިއިރު ފޯނު މަތިން ހަދާން ނެތުނީ ތޯ ؟ ގައިމު ކިތަންމެ ބޮޑު ހާސްކަމެއްގައި ތިއްބަސް ޖީބުގައި އޮތް ފޯނު ބޭނުންކުރުމުގެ ޕޮސިބިލިޓީ މާ ބޮޑުވާނެ އަނެއްކާ މޫދު ހުރަސްކޮށް ޖެހިގެން އޮތް ރިސޯޓަށް އެރުމަށްވުރެ. އެއީ އެބުނާ ގޮތަށް ކަންތައް ދިމާވިނަމަ އެ ޕެނިކް ހާލަތުގައި އަނެއްކާ މޫދަށް އެރެން ޖެހިލުންވާނެ ކޮންމެ އިންސާނެއް ވިޔަސް. މީގައި ސުވާލު އުފެދޭ ބައިވަރު ކަންތައްތައް އެބަހުރި. މިނިވަން ތަހްޤީޤެއް ކުރުމަށް ގޮވާލަން.